text:
赫特河省公國
赫特河省公國係一個有30幾年歷史嘅蚊型國家,位於澳洲珀斯以北幾百公里,曾經隸屬澳洲西澳州嘅一部分.1970年4月21號,農場主卡斯勒(Leonard George Casley)同佢嘅幾名追隨者宣佈佢哋所管轄嘅農場領地由澳洲西澳州脫離,成立赫特河省公國.
目前,嗰個國自稱佢嘅獨立已經喺澳洲國土局1989年嘅一封內部信件中得到確認,但澳洲同世界上嘅其他任何國家都從未喺官方場合正式承認過呢個國.
史[編輯]
由於同西澳州政府關於小麥配額嘅問題長期存在爭議,1969年,農場主卡斯勒援引英國叛國法令第1495條,認為省政府嘅行為已經喺事實上迫使佢獨立.終於喺1970年4月21號,佢同佢嘅幾名追隨者宣佈佢哋所轄農場領土,正式由澳洲聯邦共和國分離,赫特河省公國成立,但卡斯勒同時亦宣佈,佢會繼續效忠女王伊利沙伯二世.隨後,卡斯勒由佢嘅家庭成員,亦即係佢嘅國民,選為呢個新國家嘅領導人,卡斯勒亦自封銜頭為「至高無上嘅赫特君主倫納德殿下(His Royal Highness Prince Leonard of Hutt)」.
喺80年代早期,嗰個國曾經改叫做一個王國,但冇幾耐它佢又回復原始嘅公國身份.喺呢個階段,一個擁有超凡領袖魅力嘅成員Kevin Gale加入呢個公國,並好快由貴族頭銜升為攝政王.雖然Kevin Gale住喺昆士蘭省,遠離嗰個國喺澳洲大陸嘅另一端,但佢仍然逐漸把持住公國嘅財政大權,並大規模發行本國嘅郵票同錢幣.同時,佢重喺歐洲同北美積極噉賣赫特河貴族同爵位銜頭.
到90年代初,Kevin Gale喺各個方面嘅運作已經變得越嚟越獨立,佢定期舉辦盛大嘅公共集會,並成日以高調姿態出現喺黃金海岸嘅慈善募捐活動.1995年,Kevin Gale同佢嘅支持者試圖推翻倫納德君主嘅統治,喺太平洋一個島仔上建立真正主權獨立而受外界認可嘅赫特河省公國,但Kevin Gale突然死咗,一切計劃亦隨即宣佈玩完.
Kevin Gale嘅活躍最終引起咗倫納德君主嘅注意,倫納德宣佈呢個攝政王係叛國者,並喺佢死後收番所有嘅貴族頭銜同其他榮譽.從此,對Kevin Gale喺赫特河省公國嘅15年,一直爭議不斷,赫特河省公國嘅官方機構對Kevin Gale為本國做出嘅貢獻亦好少提及.
赫特河省公國喺1995年之後變得越嚟越低調,甚至包括2000年4月21號眾多國際媒體同支持者出席嘅30周年國慶.
澳洲官方對呢個公國嘅解釋係,佢只不過係一個個人行為嘅商業炒作,喺澳洲官方出版嘅旅遊圖上,注明咗該地區幾個特色嘅旅遊景點,並提到嗰個公國已經宣佈獨立.
赫特河省公國自稱獨立嘅事係所有澳洲老一輩嘅國人都知.
數據資料[編輯]
赫特河省公國位於珀斯以北595公里,佔地面積約75平方公里.主要收入嚟自野生花卉,農業產品,郵票同錢幣,旅遊業亦係一個主要收入來源.
當地居民數量非常少,據估計為20人左右,但呢個國宣稱佢哋喺世界範圍內擁有13000個國民.
呢個國冇常設軍隊,但係好多國民曾經攞過軍事銜頭嘅獎賞.而且就算全國被陸地封鎖,有一啲海軍銜頭亦同樣被授出過.
呢個國嘅領導成員主要由倫納德君主同佢嘅家庭成員組成,包括倫納德君主嘅老婆雪莉(Shirley)王妃同佢嘅仔伊恩(Ian)王儲.
由2004年9月2號開始,赫特河省公國開始接受公司註冊.至少有一個傳統嘅離岸實體公司被授權受理公司註冊業務.
就算赫特河省公國從來冇俾世界上其他任何一個國家正式承認過,但係佢哋發行嘅護照喺好多時已經被作為出入境嘅有效證件合法使用.
|
澳洲政府嘅反應[編輯]
澳洲官方針對赫特河省公國最常見嘅解釋就係話呢個係一個私人農場,所謂嘅「君主」只不過係一個商人.有時,赫特河省公國嘅問題亦會被提議到國會上,但對佢嘅解釋多數係機會主義嘅投機取巧嘅行為.
澳洲郵政機構已經正式表態會中斷對嗰個國嘅相關服務,但事實上,唔只寄去呢個地區嘅信件能夠平安抵達,甚至係貼住赫特河郵票嘅信件亦寄得出.
赫特河省公國曾經幾次冇交稅,張貼喺赫特河省公國官方網站上嘅澳洲國土局內部文件亦顯示呢個省並冇打算交稅.
澳洲政府通常避免同赫特河省公國進行法律上嘅爭辯,赫特河省公國建造自己嘅建築(唔使澳洲政府審批),提供公司註冊,辦理車牌,製造貨幣,出版郵票,甚至辦佢自己嘅大學,好多諸如此類嘅事件似乎係有意激嬲澳洲政府,但澳洲政府從來冇妨礙過赫特河省公國嘅「主權」,只係盡可能避免任何法律上嘅糾紛.
倫納德君主[編輯]
倫納德君主卡斯勒喺1925年8月28號出世,曾經係一名出名嘅律師,但同時又係赫密士主義嘅忠實擁護者,並發表過幾篇關於呢個信仰嘅論文.卡斯勒嘅老婆係「尊貴嘅雪莉王妃殿下(Her Serene Highness Princess Shirley)」,到而家佢哋已經有7個成年嘅細路,其中「至高無上嘅伊恩王子殿下(His Royal Highness Crown Prince Ian)」就係王儲.
倫納德君主喺澳洲家喻戶曉,多數人認為佢所做嘅只係一種冇害嘅古怪行為,而且好多人認為佢面對一個強大政府所表現出嘅堅韌同無畏令人欽佩.而家喺坎培拉嘅澳洲博物館,倫納德已經作為一項展覽被永久陳列喺館中.


c: text/html

text:
荔枝角道
荔枝角道(英文:Lai Chi Kok Road)係香港新九龍一條馬路.路綫大柢同長沙灣道,由旺角,經大角嘴,貫通深水埗,長沙灣到荔枝角為止.佢東南駁彌敦道,西北駁葵涌道,全長約莫3.6千米.當中西九龍走廊長沙灣尾落橋位,去到葵涌道天橋一小段,係5號幹線一部份.
史[編輯]
最初只荔枝角道分兩段.第一段由望角(今日旺角)上海街,伸到去黃竹街,入最舊深水埗市區,到欽州街止到海邊.其後,由上海街伸長到彌敦道同水渠街交界,弼街街口.之後填海起深水埗營盤,深水埗一段稍稍伸到九江街為止,到營盤為止.
而另一段係荔枝角嗰度,最初係荔枝角對出軍用填地.呢段即係家陣荔枝角消防局經美孚新邨萬事達廣場到荔灣道止.1960年呢兩段因為長沙灣填海,先至駁通.跟住荔枝角交匯處同葵涌道天橋起好.1970年代,美荔道起好,條街由美荔道同荔灣道一段,變成美孚新邨露天嘅萬事達廣場,唔畀車行,美荔道替咗佢個位.
各段[編輯]
荔枝角道係雙程路,每邊有兩到三綫,由旺角伸到去荔枝角.
旺角同大角嘴段[編輯]
荔枝角道係最早期一條馬路,畀車深水埗市區駁去九龍半島其他地方.呢段東南起自旺角彌敦道,弼街,水渠街大路口.去到旺角北便,深水埗同大角嘴交界嘅界限街同黃竹街路口.中間主要路口有上海街,廣東道同塘尾道.
呢段喺1920年代起,初時望角(家下旺角)重係村地.而當時九龍至旺嘅街係上海街,所以亦以佢為起點[1].靠近塘尾,家下大角嘴重係山來.過咗塘尾邊黃竹街,就入深水埗市區.
荔枝角呢段主要係住宅,唐樓同洋樓都有.旺角路口,對住始創中心,而路口三角地,叫旺角康民角,有環保署路邊監測站.砵蘭街同太子道西之間一段,有旺角維景酒店.去到塘尾道口,有古蹟雷生春大廈.
深水埗段[編輯]
荔枝角道深水埗段,貫穿深水埗最舊市區,由今日黃竹街同界限街交界個位,到欽州街口,當時欽州街經已係海皮[2].呢段有幾個路口,有界限街,黃竹街口,有南昌街口,重有北河街,桂林街,到欽州街.呢段荔枝角道,設計時比其他街闊落.
呢處主要都係唐樓同洋樓,標誌有南昌街明渠,不過經已冚密.近桂林街口有香港能仁書院.
長沙灣段[編輯]
由欽州街到甘泉街呢段,全段都喺長沙灣嘅填地之上.條路係曲尺形,喺長沙灣徑屈咗一屈.過長沙灣警署屈向蝴蝶谷.
條路起法係跟填海,當時係由荔枝角同深水埗各有各填,而荔枝角道就各有各伸長,最後先至駁埋.最先填嘅係欽州街到東沙島街打出一段,為咗起深水埗營盤而起.但因為營盤都幾大,荔枝角道只伸到去九江街.
呢段荔枝角道主要係公共設施為主,視野好闊,去到近荔枝角嗰邊,有工廠大廈同私人屋邨.欽州街口有深水埗警署,側邊有麗閣邨,去到東京街口.另一邊有深水埗公園同深水埗泳池.東京街到發祥街,一邊有哥爾夫球場,另一邊有廢屠房,同埋蔬菜批發市場.發祥街到興華街,有香港專業敎育學院黃克競分校.興華街有長沙灣臨時家禽批發市場同深水埗運動場.過通州街口宇晴軒,昇悅居同泓景臺三個私人屋邨.長茂街有長沙灣警署.
荔枝角段[編輯]
荔枝角一段,只係單程入美孚.由同蝴蝶谷道同葵涌道口開始,貼住葵涌道天橋,到美荔道為止.
呢段路1920年代就有,只不過當時未有名.最初佢駁住青山道,位置喺家下荔枝角消防局開始伸到家荔灣道,當時係填海邊,對住荔枝角灣.1920年代軍地[3],之後有煤倉同油倉.後尾油倉變成美孚新邨.當時荔枝角道尾嘅荔灣道,叫荔枝角沙灘道,可以入去荔枝角灣嘅泳棚.1960年代尾到1970年代初,荔枝角交匯處同葵涌道天橋起好,變成家咁樣.之後美荔道起好.美荔道到荔灣道一段,變成美孚新邨露天嘅萬事達廣場,唔畀車行.自此,去灣嘅路由美荔道替咗佢個位,而荔枝角道縮短少少到美荔道為止.
葵涌道天橋底可以轉入長沙灣道,掉頭出九龍市區.而荔枝角道尾直行係荔枝角大橋上橋位,直入葵涌道.葵涌道橋底,亦有美孚巴士總站.入巴士站嘅巴士全部經呢段荔枝角度入,經另一邊長沙灣道出.
呢段路主要有九龍巴士總部,美孚新邨,美孚巴士總站同荔枝角消防局.

robotstxt: allowed

filter: keep


text:
英格蘭超級足球聯賽(英文:Premier League,簡稱英超聯或者英超)係英格蘭嘅頂級足球聯盟賽事.
英格蘭超級足球畀人嘅一貫比賽形象係節奏快,攻勢組織多,參賽嘅球員亦非常搏命;而喺英超搵食嘅足球員,多數係來自世界唔同國家嘅高質素足球員,因此比起其他一般嘅聯賽有高好多嘅比賽水準;亦因為咁嘅原因,喺東南亞好多地方嘅人(包括香港)都比較鍾意睇英超嘅賽事.
聯賽採取主客雙循環賽制比賽,每一隊同各個球隊對賽兩次,主客各一次.由1995-96年球季開始參賽球隊由22隊減至20隊,每支球隊共進行38場賽事,無論主場或者作客比賽各有19場.每場嬴波可得3分,打和得1分,輸波0分,按各隊喺聯賽所得嘅積分排列.
如果球隊喺聯賽完咗之後同分,就要順序跟以下方法嚟排名次:
- 比較球隊嘅聯賽得失球差
- 比較球隊嘅聯賽得球數字
- 如果以上方法都決定唔到球隊嘅排名而且涉及到聯賽冠軍同埋降班席位,咁兩隊就要喺中立場踢一場附加賽定勝負,其他就按有關隊伍作相同排名.
喺2005至2006年度球季共有20隊球隊參與角逐,踢晒所有賽事後總積分最高嗰隊可以奪得聯賽冠軍,而總積分最低嗰3隊球隊就會降班落英格蘭冠軍聯賽.同時,冠軍聯賽頭2名肯定獲得下個賽季嘅升班資格,而冠軍聯賽的第3至6名就會踢附加賽嚟爭最後一個升班資格.
歐洲賽事名額[編輯]
以下係'參加歐洲賽事名額分配:
- 歐洲聯賽冠軍盃
- 聯賽第一至三名,直接出線參加小組賽
- 聯賽第四名打外圍賽第三圈賽事,喺呢圈勝出嘅球隊可出線參加小組賽階段,輸咗嘅就會轉戰歐霸盃
- 歐洲冠軍直接進入分組賽階段,同時聯賽前三名直接進入分組賽階段,聯賽第四名就參加歐霸盃外圍賽決賽圈.
- 歐霸盃
- 聯賽第五名參加外圍賽決賽圈,不過如果有歐洲冠軍衞冕球隊,聯賽第五名嘅歐霸盃名額會畀聯賽第四名.
- 英格蘭足總盃冠軍參加外圍賽決賽圈;
- 如果冠軍球隊係聯賽第一至五名球隊,就由亞軍球隊補上;
- 如果冠亞軍球隊都係聯賽第一至五名球隊,就由聯賽排名最高又冇歐洲賽資格嘅球隊補上;
- 因為以上兩項而補上嘅球隊要參加外圍賽第三圈.
- 英格蘭聯賽盃冠軍參加外圍賽第三圈.
- 如果英格蘭足總盃冠軍係聯賽第一至五名球隊,冠軍球隊可以參加外圍賽決賽圈;
- 如果冠軍球隊係聯賽第一至五名球隊,就由聯賽排名最高又冇歐洲賽資格嘅球隊補上.
2014至15年球季參賽球隊[編輯]
2014至15年球季總共20隊,包括升班嘅英冠聯賽冠軍李斯特城,亞軍般尼同埋附加賽冠軍昆士柏流浪.
a = 英超創立已經喺度嘅球隊
b = 未降過班嘅隊


text:
成吉思汗法典
《成吉思汗法典》(蒙古文:ᠶᠡᠬᠡ ᠽᠠᠰᠠᠭ / Иx Зacar),又叫做「大扎撒」,喺1206年由大蒙古國嘅成吉思汗頒布同實施,係蒙古族第一套成文法.亦有人認為佢係世界上第一套應用範圍最廣嘅成文法典,同時亦係世界上最早嘅憲法性文件[1].佢將行政權同司法權分開,建立咗一套有部落民主色彩嘅君主政體制度,呢種以兩權制約判例制度,比英國判例制度重出早600年.
不過,《成吉思汗法典》嘅古本喺元末明初嘅戰亂入面已經唔見咗,結果失傳咗成600幾年,但係有好多部份仍然零碎咁可以喺好多文獻入面搵到,但由於呢啲文獻太多,而且又雜,又涉及英文,古體蒙古文,現代蒙古文,中文等夾埋成8種文字,所以要研究都好高難度,結果一直都無學者或者研究機構可以完整重構呢一部宏著,直到2007年蒙古自治區政府法制辦所屬嘅內蒙古典章法學與社會學研究所經過14個月整理,再重新出版一套最為完整嘅版本[2].
法典入面有好多唔同嘅法律規範,其中包括同性戀問題,保護草原等自然資源,保護野生動物,規範信託投資等等,都有以當時標準好先進行嘅為規範[3].
歷史爭議[編輯]
關於大扎撒幾時定出嚟,學術界有兩種見解,一種認為大扎撒係成吉思汗二仔窩闊台汗喺成吉思汗死咗之後先編纂出嚟;另一種講法認為大扎撒係成吉思汗喺1206年忽里勒台首先頒布,之後再一路慢慢增修而形成.
法典分類[編輯]
研究法典嘅學者將大扎撒分為總則,分則,附則三個部份.總則分為基本法,國家制度,社會管理制度,役稅制度,驛站制度五個部份.入面嘅國家制度講嘅嘢有忽里勒台制度,札爾忽赤制,文字制度,兵役制度,勞動平等制度,宗教自由制度等等嘅嘢組成.
分則就由軍事法,行為法,訴訟法構成.入面嘅軍事法包括狩獵法,戰爭法同怯薜法.行為法就講有關民事行為法同刑事行為法同其他行為法嘅嘢
附則就講其他嘢,好似一啲普通規定,黃金家族特殊處罰規定嘅嘢
思想[編輯]
《成吉思汗法典》係由成吉思汗親自確定嘅一部法典,裡面好多嘢都反映咗成吉思汗嘅思想同哲學,同時有好多係專為當時嘅大蒙古國而設,例如佢針對之前草原幾百年各自為王嘅部落長,設立咗一套戶籍制度,實行十迸制,分封成唔同嘅戶,好似萬戶,千戶咁,之後就萬戶管千戶,千戶管百戶,百戶管十戶咁,行咗一套中央集權同地方分權制度.
《成吉思汗法典》喺結構上有「先教育後懲罰」嘅特點,當時係中原地方一帶,奉行「民可使由之,不可使知之」政策,好多時啲人犯咗法畀人罰咗都唔知乜事,而成吉思汗就掉返轉,佢通過說服民眾而獲得對法律嘅認可,例如有個制度話要重用唔飲酒嘅人,至於酗酒嘅人唔好咁重用,喺法典第四十四條就有詳細解釋醉酒會點樣累事,用好多道理去解釋各種法律.另外又有判例制,判咗一樣嘢以後都一樣咁判,唔會話同一件事一個咁判另一個又唔係咁判.
憲法[編輯]
一般認為,英國喺1252年用嚟限制國王權力而頒佈嘅《自由大憲章》係世界上最早制定嘅憲制性文件.所謂憲制嘅意思,就係為咗控制權力,而制定嘅一套可以凌駕喺所有法律之上嘅嘢.《成吉思汗法典》入面嘅「根本大法」,對大汗嘅權力有明確限制,同時劃定民眾基本權利,好似宗教自由,勞動平等,遺產承繼等嘅嘢,而呢啲嘢都有限制權力嘅目的,所以有人認為,喺1206年頒佈嘅《成吉思汗法典》先至係世界上第一套憲制性文件.不過由於《成吉思汗法典》頒布確實日期嘅爭議,所以佢仲未可以正式話係世界上第一套憲制性文件.
約孫[編輯]
參考[編輯]
- 《成吉思汗法典及原論》 商務印書館 ISBN 9787100054584


text:
上年o係電視睇到訪問 Sticky , 我一見到呢 d 糖果就即係開始密謀用黎做妳o既生日禮物
本身係睇到電視話可以自訂糖果 , 不過一問之下一整要好多份量 , $ 3xxx ,
然後當時店員介紹我買 d Happy Birthday , 雙喜o個 d 字樣o既黎做生日禮物都 ok ,
最後我自己買左個樽 , 兩個月內黎左四五次 , 因為店員話佢 d 款式同味道會有唔同
o個時買o既 Happy Birhday 係熱情果味 , 雙喜係車厘子味 , 兩隻都好好味 , 唔會太甜
今次黎己經唔同左喇 , 仲多左 d 壽字同旺字 , 幾款個顏色都唔同 , 入埋一樽會好靚o家
呢度 d 糖真係好多選擇 , 而且色彩繽紛 , 除左字樣之外 , 仲有動物圖案 , 非常有趣
最原始o既枕頭型 , 我細個叫呢 d 做金絲糖 , 都有好多唔同顏色 , 有 d 大粒 d 肥 d 好攪笑 ~
公仔細緻 d o既就 $ 48 一小包 , 另外仲有 d 玻璃樽裝同大包裝 , 普通 d o既小包就 $ 38
好似係好貴咁 , 但當你見到咁靚 , 知道係人手拉造 , 加上試食過就會覺得其實係值呢個價錢
今日試食o既係西瓜味 , 賣相可愛 , 味道唔似一般西瓜味o既糖咁甜咁假 , 清甜得黎帶酸
,
生果系列o既式樣配合味道 , 又係得意之作 , 有橙 , 檸檬 , 車厘子 , 青檸等 , $ 38 小包裝
見到有奇異果同紅柚味 , 之前買過咁多都無試過呢兩隻味 , 於是買左兩包
果然同樣係不過甜 , 好真實o既水果味, 外面o個層會硬少少同甜少少 ,
中間部份會易碎 d 鬆脆 d , 味道會比較酸 , 完全同對呢種糖o既印象相反 ,
未食過 sticky 之前 , 呢種糖o係我心目中係又硬又痴牙 , 同埋一味得個甜字o家 ~
## 如果遇o岩時間 , 呢度會定時有人o係度示範拉糖 , 整完仲有得即場試食 ,
最新鮮即場整好o既糖聽聞係仲鬆脆o家 , 有機會我都好想睇下同食下呀 ~


text:
梳化
傳統款式[編輯]
傳統嘅梳化,一般嘅設計同椅一樣喺背後會有一段垂直嘅椅柄俾人靠背嚟用,而兩邊亦會有用嚟承托雙手嘅手柄.
座位[編輯]
座位方面,有只係俾一個人坐嘅單人梳化,亦都有俾三人平排座嘅長梳化,同埋L字形可以坐多幾個人嘅L字梳化……等等.
制作及材料[編輯]
至於用嘅素材,主要係用上造好形狀嘅鋼鐵支架,然後安上排列整齊嘅彈弓(或者用氣墊代替彈弓),再加上一層又一層嘅海綿做坐墊同凳背墊,跟住喺面頭披上一層剪裁合適嘅皮革,打釘定型而成.
傳統+現代[編輯]
有啲加入現代概念嘅傳統梳化,可以一拉機關就會將塊椅柄挨後成平躺嘅形態,腿嘅位置仲會有塊托板頂出嚟承托雙腿.有啲三人座梳化可以將個成塊椅柄放平,變成一張供人臨時瞓覺用嘅梳化床.
相對價格[編輯]
梳化會俾人有軟綿綿嘅感覺,唔會有頂住盤骨嘅硬崩崩,好嘅梳化甚至可以因應身體嘅形狀同重量而令到坐上去嘅人得到最佳嘅舒適感;又因為傳統嘅梳化喺手工同材料方面都比較復雜同講究,觀感亦都比較有格調,所以一般嚟講佢嘅售價都會比起普通嘅凳更高,甚至可能需要花費過萬港元先買到一張單人座.
新概念嘅出現[編輯]
依家亦出現咗好多用簡單概念設計嘅梳化,材料唔需要用到咁高質素,手工亦都唔會太復雜;有啲只係做到好似汽球咁只要用氣泵打入空氣就可以成為一張梳化形,或者一塊剪裁好嘅布裡面塞入好多細細嘅發泡膠粒嚟到做材料,再加幾塊厚海綿定型;哩類梳化嘅觀感比較挑皮,價格亦相對便宜,所以好迎合到新一代年青人嘅喜好.


text:
功夫
想搵呢個詞嘅第啲意思,睇下(功夫 (搞清楚)).
功夫係由打交發展出來嘅運動.功夫同打交唔同之處,就係每一套功夫都好着重搏擊嘅技巧,有一定招式同埋好多技術串連其中,要有攻亦有守,可以見招拆招,呢啲都需要練習先會成功嘅;而打交係完全唔使章法,唔使講技巧,總之你一拳我一腳,打贏打輸就要睇吓邊個夠體力頂得住嘞.
練功夫一定要練基本功,因為功夫講求體力好,馬步穩,起手有勁.作為功夫嘅基礎,基本功係需要經常練習,有咗健全嘅基本功,甚至可以發展出自己嘅一套獨門功夫.
嵩山少林寺被譽為功夫嘅發源地,自古有句說話叫做「天下武功出少林」其實並冇誇張,因為少林主張每種功夫都要由最根本練起,冇根基自然唔會有更高更深嘅武學.佢哋除咗提倡修身之外,修心養性亦都係練武之人要學嘅好重要一環,所謂招由心生,仁者出手留三分,惡者出手不留人,以武救人,或者以武害人,就要睇練武人嘅心性係點囉.
更高層次嘅功夫嚟講,除咗馬步起手之外,好多時重要講求眼明,耳聰,手快,步靈,甚至要以心感招;而功夫重會分好多唔同嘅打法,關於用手腳嘅有拳法,爪法,腿法,重有借助外物嘅好似劍法,刀法,棍法,槍法……等;每套功夫都有佢嘅長處,都有佢剋敵嘅利害,所以功夫呢門學問其實真係好博大精深.
今日練功夫嘅人旨在用嚟強身健體同埋自衞用,絕對唔主張撩事鬥非,門派與門派之間亦唔會再有門戶之見,開心見誠咁論武;而且間唔中重會有國際性嘅武術比賽畀一眾嘅練武人聚首一堂,展演所學嘅武藝.


text:
跑馬地站
呢篇文章講嘅係喺香港島跑馬地馬場隔蘺嘅港鐵南港島綫馬場站.想搵喺新界沙田馬場隔蘺嘅港鐵東鐵綫馬場站,睇下(馬場站 (東鐵綫)).
馬場站(計畫本來叫跑馬地站)喺香港跑馬地,係港鐵南港島綫東段上一個已經擱置嘅車站,包括喺南港島綫東段三個方案中嘅方案乙同方案丙曾經被建議過.車站將會服務香港島灣仔區嘅跑馬地地區.
歷史[編輯]
喺港鐵公司(當時叫地鐵公司)嘅方案入面,跑馬地站設喺跑馬地馬場以南的住宅區.雖然個站附近有跑馬地馬場,但係同東鐵綫嘅馬場站不同,唔會淨係喺賽馬日先至開放,因為跑馬地有好多住宅大廈,平日都有唔少客源.
因為受到部分地區人士同區內居民大力反對,認為起站破壞跑馬地嘅寧靜環境.港鐵公司喺2007年12月17日宣佈擱置興建跑馬地站.不過,大概喺同一個時間,香港賽馬會表示有意同港鐵公司協商喺跑馬地馬場設立車站,並且改名做馬場站,因此本站興唔興建仍然存有變數[1].至於會唔會只係喺賽馬日先至開放,就暫時未有定案.
隨住香港賽馬會係2008年1月11日發表措辭強硬聲明,拒絕補貼上市嘅港鐵公司起跑馬地站,並且指出銅鑼灣站已經可以足夠應付跑馬地居民嘅需求,加上賽馬會主席陳祖澤係港鐵其中一名主要對手九巴同龍運巴士嘅高級執行董事,相信該站嘅興建機會非常之渺茫[2].
參攷[編輯]
- ↑ 馬會出13億 倡港鐵通馬場 南港島線決定棄跑馬地站 殺出程咬金,《明報》,2007年12月20日
- ↑ 馬會拒補貼建跑馬地站,《明報》,2007年12月20日


text:
上星期六揀o左一條短短地,一D都唔辛苦o既山路行,而且交通都算方便.我o地去o左鷹巢山自然教育徑,就係石梨貝水塘附近,只需行兩個鐘,呢段路徑,好適合一家大細o黎行.
差不多3:00pm,o係石梨貝水塘落o左車,影o下馬騮,出發嘞!
落o左車,過天橋
開始行自然教育徑
鷹巢山自然教育徑一共有23個站點,每個站點都會有個介紹牌介紹一下自然生態或者周圍風景
好恩愛o既馬騮o係樹上互相抓痕呀!
我o地順時針方向行,前半段輕微上山,後半段慢慢落山,一D都唔辛苦哩!
沿途望到九龍水塘
上山嘞!
鷹巢山之所以叫鷹巢山,原來係因為山上住o左好多黑耳鳶哩!
大部份都係平路
發現好靚o既花,可惜生o係樹上,而且又無陽光,影得唔係o甘好呀!
上埋呢段,就去到呢條教育徑o既最高點,路程亦都行o左一半嘞!
上到o黎,去到涼亭,景色非常好,可惜呢日有煙霞
再行無幾遠,有路可以落去蘇屋村
行多10分鐘,又有路落蘇屋村
o係落蘇屋村小徑附近,又有一個睇風景o既好位置
呢個係畢架山
跟住行無幾遠,仲可以望到汀九橋
發現好怪o既葉,初初以為葉上面生果實,再睇清楚D,原來係D葉生“Pop Pop”,o係葉o既背後睇,係凹o左落去o架!
差不多5:00pm,行o左一個圈返番起點.樹上好多馬騮哩!
馬騮都唔驚人呀!


text:
Linux
Linux係一種電腦作業系統同埋佢嘅核心嘅名.佢亦係自由軟件同開放原始碼發展之中最出名嘅例子.
嚴格嚟講,Linux呢個詞本身只係表示Linux核心,但係喺實際上大家已經習慣咗用Linux嚟形容成個基於Linux核心,同埋使用GNU 工程各種工具以及資料庫嘅作業系統(亦都叫做GNU/Linux).基於呢啲組件嘅Linux軟件叫做Linux發行版.一般嚟講,一個Linux發行套件包含大量嘅軟件,比如軟件開發工具,資料庫,Web伺服器(好似Apache),X Window,桌面環境(比如GNOME和KDE),辦公套件(比如OpenOffice.org),等等.
Linux核心最初係為英特爾386微處理器設計嘅.而家Linux核心支援由個人電腦去到大型主機甚至包括嵌入式系統在内嘅各種硬件設備.
喺開始嘅時候,Linux只係個人狂熱愛好嘅一種產物.但係而家,Linux已經成為咗一種受到廣泛關注同支持嘅一種作業系統.包括IBM同惠普在內嘅一啲電腦業巨頭亦都開始支持Linux.好多人覺得,同其他嘅商用Unix系統以及微軟 Windows相比,作為自由軟件嘅Linux具有低成本,安全性高同埋更可靠嘅優勢.
目錄
概述[編輯]
絕大多數基於Linux核心嘅作業系統都用咗好多嘅GNU軟件,包括咗一個shell程序,工具,程序庫,編譯器以及工具,重有好多其他程序,好似Emacs.就係因為咁,GNU計劃嘅開創者理察·馬修·斯托曼博士提議將Linux作業系統改叫GNU/Linux.但係有啲人只係將作業系統叫做"Linux".
大多數系統重包括好似提供GUI界面嘅XFree86之類嘅曾經運行喺BSD上面嘅程序.
除咗一部分專家之外,大多數人都唔會自己裝每一個組件或者自行設定,而是直接用Linux套件.
歷史[編輯]
Linux內核最初只係由芬蘭人Linus Torvalds喺赫爾辛基大學返學嗰時出於個人愛好而編寫.最初嘅設想中,Linux係一種類似Minix嘅一種操作系統.Linux嘅第一個版本1991年9月喺互聯網發布,隨後喺10月發布第二個版本.
Linux嘅歷史同GNU有緊密聯繫.喺1983年開始嘅GNU計劃致力開發一個自由並且完整嘅類Unix操作系統,包括軟件開發工具同各種應用程序.到1991年Linux內核發布嗰時,GNU已經幾乎完成咗除系統內核之外嘅各種必備軟件嘅開發.喺Linus Torvalds同其他開發人員嘅努力下,GNU組件可以喺Linux內核之上運行.整個內核是基於GNU通用公共許可,亦即係GPL(General Public License)嘅,但Linux內核並唔係GNU 計劃嘅一部分.
Linux標誌同吉祥物係一隻名叫Tux嘅企鵝,Linux嘅註冊商標係Linus Torvalds擁有.咁係因為喺1996年,一個名叫William R. Della Croce嘅律師開始向各個Linux發行商發信,聲明佢擁有Linux商標嘅擁有權,並要求各個發布商畀版稅,呢啲發行商集體進行上訴,要求將個註冊商標重新分配畀Linus Torvalds.
Linux嘅某啲版本是唔使安裝就用得嘅版本,佢哋稱為LiveCD.
用户[編輯]
傳統嘅Linux用户一般都安裝並且設置自己嘅作業系統,佢哋往往比其他作業系統,好似微軟Windows同Mac OS嘅用户更加有經驗.呢啲用户有陣時會被人叫做「黑客」或者「極客」(geek).但係隨住Linux越來越流行,越來越多嘅原始設備制造商(OEM)開始喺佢哋銷售嘅電腦上面預裝Linux,Linux嘅用户亦有普通電腦用户,Linux系統亦開始慢慢搶佔桌面電腦作業系統嘅市場.同時Linux亦係最受歡迎嘅伺服器作業系統之一.Linux亦都喺嵌入式電腦市場上面擁有優勢,低成本嘅特性令到Linux深受用户歡迎.用Linux主要嘅成本係移植,培訓同埋學習嘅費用,早期由於識Linux嘅人比較少,呢一方面嘅費用比較高,但呢方面嘅費用已經隨住Linux嘅日益普及同埋Linux上面嘅軟件越嚟越多,越嚟越方便而降低.
KDE同GNOME等桌面系統令Linux更加似係一個Mac或者Windows之類嘅作業系統,提供完善嘅圖形用户界面,同其他用命令行(指令行,Command Line)界面嘅類Unix作業系統唔同.
未來軟件界嘅方向[編輯]
Linux作為比較早嘅原始碼開放操作系統,將引領未來軟件發展嘅方向.原因好簡單,就似而家嘅wiki會好快展示出佢嘅魅力.
基於 Linux 開放源碼嘅特性,越來越多大中型企業同政府投入更多資源來開發 Linux.現今世界上,好多國家逐漸將政府機構內部門嘅電腦轉移到 Linux,呢個情況重會一直持續.Linux 嘅廣泛使用為政府機構慳返唔少經費,亦降低對封閉源碼軟件潛在嘅安全性憂慮.
Linux嘅英文發音[編輯]
根據Torvalds嘅說法,Linux嘅發音係同「Minix」押韻.
參照[1],「Li」之中「i」嘅發音類似「Minix」之中「i」嘅發音,而「nux」之中「u」嘅發音類似英文單詞「profess」之中「o」嘅發音.依照國際音標應該係['linэks].
此外喺[2]有一份Torvalds本人講嘢嘅音頻,音頻內容為「Hello, this is Linus Torvalds, and I pronounce Linux as Linux.」(音頻文件).
應用[編輯]
以往,Linux主要被用作伺服器嘅操作系統,但因佢廉價,靈活性同Unix背景令佢好啱作更廣泛嘅應用.傳統上,以Linux為基礎嘅過去,以Linux為基礎嘅「LAMP(Linux, Apache, MySQL, Perl/PHP/Python嘅組合)」技術,除咗已經喺開發者群體中廣泛流行,佢亦係現時提供網站服務供應商最常使用嘅平台.
基於佢低廉成本同高度可設定性,Linux經常被應用於嵌入式系統,例如機頂盒,流動電話同流動裝置等.喺流動電話上,Linux已經成為Symbian OS嘅主要競爭者;而喺流動裝置上,就成為Windows CE同Palm OS之外另一個選擇.目前流行嘅TiVo數碼攝影機用咗經過客製化後嘅Linux.此外,重有唔少硬件式嘅網絡防火牆同路由器,例如部份LinkSys嘅產品,都係用Linux來驅動,並採用咗作業系統提供嘅防火牆同路由功能.
採用Linux嘅超級電腦亦愈來愈多,根據2005年11月號嘅TOP500超級電腦列表,現時世上最快嘅兩組超級電腦都係用Linux作業系統.而喺表列嘅500套系統之中,用Linux作業系統嘅佔咗371組(即74.2%),其中喺頭十位,有7組喺用Linux嘅.
2006年開始發售嘅SONY PlayStation 3亦係用Linux作業系統.之前,Sony曾經為佢哋嘅PlayStation 2推出過一套名為PS2 Linux嘅DIY組件.至於遊戲開發商雅達利(Atari)同id Software,都有為旗下遊戲推出過Linux桌面版本.此外,Linux Game Publishing亦有專門為Linux平台撰寫遊戲,並致力將其他喺Windows平台編撰嘅遊戲程式碼轉攜至Linux平台,並為轉攜遊戲提供使用授權.
而一個打算對所有生活喺發展中國家嘅細路提供手提電腦嘅名為「每孩子皆有一部手提電腦」(OLPC)嘅項目,正係用Linux作為預設嘅作業系統.
Linux發行版[編輯]
- 內文: Linux發行版
Linux發行版(Linux distribution)指嘅就係啲人通常講嘅「Linux操作系統」,佢可能係由一個組織,公司或者個人發行嘅.通常來講,一個Linux發行版包括Linux內核,將整個軟件安裝到電腦嘅一套安裝工具,各種GNU軟件,其他嘅一啲自由軟件,喺一啲特定嘅Linux發行版亦有一啲專有軟件.
主流嘅Linux發行版[編輯]
- Asianux
- B2D Linux
- Conectiva Linux
- Debian GNU/Linux
- Fedora Core
- Gentoo Linux
- Knoppix Linux
- Linux From Scratch
- Magic Linux
- Mandriva Linux
- Red Hat Linux
- Slackware Linux
- Stanix Live CD
- SUSE Linux
- Turbo Linux
- Ubuntu Linux
睇埋[編輯]
Linux資源[編輯]
- 開源軟件大廳
- Linux文檔計劃
- Linux內核官方網站
- Linux新聞
- Linux程序下載中心
- Linux.com
- Linux Wiki
- Linux-wiki.com
- Gentoo Linux中文維基
中國大陸嘅Linux發行版[編輯]
- 紅旗Linux(Redflag Linux)
- 衝浪Linux(Xteam Linux)
- 藍點Linux
- Hiweed Debian GNU/Linux
- Magic Linux
- Engineering Computing GNU/Linux
- Open Desktop
- 新華Linux
- 共創Linux
- 百資Linux
- 中標普華Linux
- 中軟Linux
- 新華華鐳Linux(RaysLX)
- CD Linux
- MC Linux
- 即時Linux(Thizlinux)
- b2d linux
- IBOX
- MCLOS
- FANX
台灣Linux社群網站資源[編輯]
- 鳥哥的Linux 私房菜
- Taiwan Linux User Group
- Taiwan Linux Blog Center
- Linux中文延伸套件
- Gentoo@台灣
- B2D中文Linux計劃
- Debian Wiki
- Knoppix中文交流網
- Planet DebianTW
- 摩托學園討論區
- Taipei Open Source Software User Group
- Study-Area
- 自由軟體鑄造場
- Study Area 酷學園
- Mandriva(Mandrake)中文使用開發者社群
- LinuxFab 已關閉
中國大陸Linux社區網站資源[編輯]
- 中国最大的Linux/Unix技术社区
- Linuxsir.org
- 中国Linux公社
- 中国Linux论坛
- 中国Linux教育网
- 中国UNIX社区-Linux时代
- LUPA社区
- Linux大本营(简体版)
- Linux大本营(繁体版)
- Linux伊甸园
- 中国Linux技术中坚站
- Gmter
- FreeWay 自由之路原创文档小组
- FreeWill 自由意志翻译小组
- Gentoo 中文文档集散地
- LFS 中文用户小组
- Fcitx 小企鹅输入法
- 北京大学Linux俱乐部
- 中科院自动化研究所自由软件协会
- 中文 GNOME 用户门户网站
- 海微 Hiweed-Debian Linux
- Linux Blog
- 文泉驿中文字体计划
- LinuxRen专注与内核
- Linews Linux新聞資訊
香港Linux社群網站資源[編輯]
- 開放系統研用協會
- 開源標準科技協進會
- HKLIA 香港 Linux 商會
- HKLPG 香港 Linux 玩家網
- HKLUG 香港 Linux 用家協會
- 香港增補字符集 2001 for Linux
中國Linux社區IRC資源[編輯]
- PCHOME #Unix IRC: irc.pchome.net 6667 #unix #geekbone.
- 中國Linux公社 IRC: irc.linuxfans.org 6667~6669 7000 #linuxfans #linuxer etc.
- LinuxFire IRC: linuxfire.dhis.org 6667 #linuxfire #pda #gondson2 #80s
- LinuxSir IRC: www.linuxsir.org 6667~6669 7000 #debianer #gentooer #chatroom etc.
- 北大Linux俱樂部IRC: linux.pku.edu.cn 6667 #club


text:
小弟雖然係一個狂熱嘅巨乳愛好者,但並唔係一味盲目地追捧巨乳女優,因為我同好多AV迷一樣,欣賞巨乳嘅同時,亦會細味女優嘅演出,好似春菜花咁有巨乳又演得出色,正有資格成為我今生最愛嘅女優之一嘞.
約三年前,日本AV公司MUTEKI成立,為我哋AV迷不斷帶來好消息,好成點?呢間公司致力為我哋男人,利誘知名藝能人下海,我哋一直嚮往欣賞到佢哋裸體以及同男優激戰嘅心願,就係因為此公司而一一得以實現.不過,好多女藝人可能因為唔習慣演床戲,所以下海之後未能夠成功得到AV迷支持,除咗知名嘅佳山三花同春菜花.2008年出道成為水着女優嘅春菜花,論樣貌雖然唔算係一級美人,但係帶幾分活潑,嬌俏,笑起嚟仲有一派傻大姐嘅天真稚氣,我就好鍾意喇.但係,令小弟我鍾意佢嘅地方,仲有其純天然嘅43吋K-Cup巨乳!呢對巨乳分量十足,成個大木瓜咁,真係見到都精神一振.最難得仲係阿花巨乳驕人之外,腰幼又身材高挑,絕對唔似一般巨乳妹咁予人又肥又矮嘅不良感覺.
雖然MUTEKI搵嚟嘅女優個個都有名堂,但係好少能夠於AV界作持續性發展,多數都係拍一,兩隻碟就玩完.之不過,春菜花就唔同喇.2010年阿妹由MUTEKI引入AV界嘅時候,拍下三部作品,但由於打到啲格仔又多又厚,所以有人認為佢有打假之嫌,更覺得佢應該會同其他女藝人咁拍完三部作品就收工.然而,三部之後,阿花深得求才若渴嘅AV名廠S1賞識,招佢為專屬女優一直効力至今.事實上,S1真係深慶得人,阿花嘅表現完全冇令廠方或AV迷失望.下海初期,佢面對男優嘅挑逗,總係怕醜到縮埋一舊,兼且呻吟連連,當男優嘅指尖或舌尖攻到三角地帶,佢仲緊張到大叫,尖叫,狂叫,正好滿足到大家嘅獸性.到後期,經過多部作品洗禮之後,阿花已經學識邊甜笑邊招呼男優,過程招招順暢,但係最正都係佢玩波嘅表演!每次見到佢用對巨型木瓜奶掃蕩男優,感覺必然興奮莫名,再用之夾住長物套弄至爆發,真係招招奪命.
年齡:23歲
身高:5呎5吋
三圍:43K,23,33
推介作品:《20種變裝》
推介場口:春菜花咁一流嘅超級巨乳女優將會為我哋提供源源不絕嘅新鮮感,因為整部作品當中,佢足足換上二十個形象演出,包括旗袍,護士服,兔女郎服,OL套裝等等,加上其一流性技,令每個段落都精彩無比,成部作品都值得再三回味.
撰文:賢


text:
原 本 係 冇 諗 過 睇 紅 葉 嘅 × 係 Yen 約 我 先 速 成 呢 個 活 動
不 過 最 尾 都 係 得 我 同 老 豬 去 咋
因 為 時 間 緊 迫 諗 住 求 其 食 啲 嘢 就 算 × 同 老 豬 因 啲 小 事 鬧 交
喺 老 豬 嘅 角 度 就 係 我 無 啦 啦 發 脾 氣 ...
求 其 去 咗 石 崗 咖 喱 屋 食 × 真 係 食 乜 都 冇 味 呀 !! 嬲 嬲 嬲
嬲 到 已 經 唔 想 去 大 棠 × 雖 然 都 係 去 咗
喺 大 欖 郊 野 公 園 閘 口 仲 要 行 多 廿 分 鐘 就 到 目 的 地 × 超 超 超 多 人
都 因 為 想 輕 便 啲 所 以 帶 咗 定 焦 鏡 × 所 以 今 日 係 冇 全 景 相 架
影 影 吓 相 同 老 豬 又 冇 嘢 嚕
番 到 屋 企 先 發 現 呢 張 相 都 冇 紅 葉 嘅 哈 哈
執 到 塊 唔 錯 嘅 紅 葉 × 嘻
哈 哈 × 好 似 去 咗 日 本 咁 呀
好 難 得 先 搵 到 塊 好 葉 玩 散 景
第 一 次 玩 日 頭 × 好 似 唔 係 好 突 出 × 呢 張 係 唔 講 都 唔 知 佢 係 心 心
好 好 陽 光 呀
好 勉 強 先 影 到 張 風 景 相
呢 張 都 係 心 心
日 落 就 走 嚕 × 越 夜 越 多 人
好 鍾 意 呢 張 剪 影 × 如 果 唔 係 咁 多 人 同 埋 冇 帶 腳 架 我 都 想 同 老 豬 影 番 張 呀
直 接 去 元 朗 ─ 去 雞 地 食 嘢
第 一 站 ─ 爽 爽 麵 店
點 盡 佢 嘅 名 物 ─ 醉 雞,豬 扒 同 菊 花 茶
我 原 本 對 醉 雞 期 望 最 高 × 但 係 可 能 我 麻 麻 哋 鍾 意 醉 雞 × 所 以 覺 得 豬 扒 最 好 味
麵 都 好 大 陣 鹼 水 味 × 早 知 一 碗 麵 一 碗 米 啦
食 完 再 去 Sense Dessert Cafe
老 豬 的 Tiramisu
我 的 玻 璃 玫 瑰 花 瓣 慕 絲
其 實 一 出 場 係 有 陣 煙 架 × 可 惜 煙 唔 夠 其 他 分 子 甜 品 多 所 以 影 唔 到 嚕
真 係 睇 得 又 食 得 × 賣 相 一 流 味 道 討 好
不 過 老 豬 個 Tiramisu 就 麻 麻 喎
食 完 飯 同 甜 品 都 係 時 候 番 屋 企 嚕


text:
九方輸入法
九方輸入法係由香港嘅九方科技控股有限公司發明嘅一種中文字形輸入法.特點係淨用鍵盤右邊9個數字鍵,每個字只需輸入三個碼就可以揀,係一種幾易學嘅輸入法,速度亦都同速成差唔多 [未記出處或冇根據],但因為要額外下載試用版或者畀錢買呢套軟件,響辦公室裏面唔常用.
歷史[編輯]
呢個輸入法係響1995年由香港劇作家同發明家梁立人,同埋香港首屆十大傑出數碼青年劉文建發明.
輸入方法[編輯]
輸入方法分為以下四種,有字形輸入法,一般數字輸入,拼音輸入法,筆劃輸入法(同手機裏面一般嘅筆劃輸入法唔同),呢幾種輸入方法係可以交替使用.
以下嘅輸入法只啱九方輸入法 XP 用,其他版本嘅輸入方法可能有出入.
筆劃輸入法[編輯]
筆劃輸入法係由橫,豎,撇,點,折五種基本筆劃同二十四個輔助部件組成.
字形輸入法[編輯]
字形輸入法係將所有中文字字首嘅九種特徵,依據字嘅字首特徵同相應部件,就可以完成輸入.
普及程度[編輯]
響香港,皆因九方輸入法係收費軟件,Windows又冇得送,所以冇其他主流輸入法咁普及.不過,因為九方輸入法易過倉頡輸入法同速成輸入法,而且有免費版畀學生下載,所以好多學校都會先教九方,再教倉頡同埋速成.而且,九方淨用九個數字,所以有啲手提電話都內置咗.


text:
石灰
石灰係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作[編輯]
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數[編輯]
石級可以跟佢粗幼分三級.最粗嘅係沙灰,用來批牆.其次係塵灰,用來批天花板.最幼嘅係上灰,用來整皮革.
用[編輯]
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注[編輯]
- ↑ 音"那",腐蝕之意


text:
咖啡弄,係好多女仔聽到都好想去既地方.
咖啡弄,係好多人去排隊但最後都食唔到既地方.
向1年前已經吹開既台灣風. 咖啡弄, 茶木, dazzling café, 間間舖頭門口都企住一大堆人既~
咖啡弄, 由台灣黎既餐廳, 個個都聞風以來… 一直都唔知點解會有咁既魔力…每次攞飛, 起碼要等50 個位, 最少要等兩個鐘… 聽到都覺得好癲… 今日有幸, 可以癲一次! 等唔到, 不擺休…
叫到55 號,我地就跑返去啦, 等多差唔多半個鐘到, 終於入到去啦, 好感動.
想叫waffle 食, 話哂都係出名…但見到 既野…又想try 下,所以waffle 就下次先啦
黃金拿破崙千層派- 上面有一片金薄, 感覺好high class, 味道同街外買既差唔多, 但咬落去好鬆軟, 一層一層既千層派中間夾左一d 唔甜同好滑cream, 唔會有好油既感覺. 不過兩個人去食, 就唔見議叫依個, 因為會好飽.
牛角包
堅好味, 牛角包係熱既, 中間有兩隻唔同既芝士,再 加上火腿,蕃茄 同生菜. 唔係好咸. 可能係向外邊食到既牛角包都唔係熱既, 所以覺得咖啡弄既牛角包好食. 最開心既係佢既配菜 (真係菜) 份量唔少!!
食得好開心, 因為水準好好, 同埋環境好舒服, 值得一嘗!
題外話/補充資料
其實佢有電話比你打去問叫到咩number 既, 所以又唔駛全程企向門口等. 不過, 當差唔多叫到你number , 就要早d 返去啦, 因為叫過左number, 就要再攞過飛, 再等過架啦


text:
阿爸
阿爸,即係爸爸,父親,老頭,老頭子,老竇(有人寫成老豆),單字叫父,而古時嘅中國就叫爹或者阿父.親暱尐會叫爹哋,爾種叫法來自英文「Daddy」.
音[編輯]
古父字同今爸字同或近音.中文聲韻學上,古無輕唇音,當今父字f聲母,古音為 p 或 b 嘅聲母,爸字係父音變後造字.有唔少語文都用pa音同ma音代表父母,係蘇蝦仔初發嘅音.
定義[編輯]
阿爸通常係雄性,係仔女對同自己阿媽扑嘢而生出嚟嘅人嘅稱呼,係有直接血緣關係.不過有時候,就算唔係由呢個人嘅精子而生,但係呢個人獻出咗養育之恩,咁被佢養育嘅人都可以叫佢做老頭(即係義父).
如果親生阿爸離咗世或者離咗婚而唔再同阿媽一齊,但係老母就嫁咗畀另一個男人,咁呢個男人就會成為啲仔女嘅「繼父」(又稱為「後父」).
- 註1:其他雄性生物都有作為阿爸嘅位置,但因為佢哋唔識用人類言語表達,呢度唯有用人類嚟做指標.
- 註2:對於「老頭必定係男人」嘅呢個理論,喺今時今日嘅多元化社會已經唔係必然.
父愛[編輯]
一般嚟講,阿爸喺倫理關係圖裏面相比起阿媽可以話喺尊敬角度上面差咗少少,但係都值得尊敬嘅(除咗少數個別例子),因為佢雖然只係獻出咗一粒精子,而且冇懷胎十月大住個肚,普遍形象亦都十分之嚴肅好似冇乜人情味咁,但係佢為咗養育仔女而默默咁不辭勞苦辛勤工作,無怨無悔,可能喺教導嘅方式上比較嚴厲,不過心裏面其實都會愛自己嘅仔女.所以話阿爸係一個偉大嘅人亦相信絕大部份嘅人都會贊同,因為除咗以上講嘅之外,有啲阿爸為咗仔女,重會不惜犧牲自己,甚至獻出生命嚟作出保護;以上呢啲行為就稱之為「父愛」.
有好多電視或者電影都會用父愛嚟做橋,就好似香港有一套2006年出嘅電影叫做《父子》,戲入面刻劃出阿爸同個仔之間嘅愛,由關愛到到茅盾,然後一齊發掘幸福,係令人感受好深嘅電影之一.套戲係由郭富城飾演阿爸,而當時只得九歲嘅小童星吳景滔就飾演做仔仔.
另外,為咗尊崇阿爸對仔女嘅父愛,喺1910年開始,每年6月嘅第三個星期日都會為「父親節」而慶祝.
另類阿爸[編輯]
除咗人同埋動物入面有生育能力嘅雄性生物有資格成為人哋阿爸之外,喺充滿情感嘅人類世界入面,對於一個有感情嘅地方或者有感情嘅事物,甚至敬拜嘅神靈……等等呢啲,都可以用父親嘅名號嚟稱呼,好似:
- 天父/聖父:天主教同基督教入面,天主嘅別稱,亦係三位一體嘅聖三中最高,因為跟據聖經所講佢獻出咗聖子落凡間為人,用聖子耶穌嘅死去救贖人類,於是被稱為世人之父.
- 神父:係天主教嘅神職人員之一,專職幫人類向天主傳話同埋傳達天主對人類講嘅說話(傳福音),亦係每個彌撒中負責成個聖道禮儀嘅主持者.
- 國父:即係對於開創國家有莫大貢獻,以畢生成就國家前途嘅人.中國嘅國父就係孫中山(又叫孫文).
- 外父:話係另類係因為佢唔屬於一個人本身直系親屬表裏面嘅人,亦都冇養育之恩,但係又好有親戚關係;佢就係一個男人對佢老婆嘅阿爸嘅稱呼.至於一個男人對佢嘅外父有冇感情就好個別,冇得深入討論;但係根據「愛屋及烏」嘅道理,唯有計佢係有感情嘅對象.


text:
-
元素週期表係一個以圖表去展示化學元素嘅方法,係俄羅斯化學家門得列夫喺1869年首先提議嘅.
門捷列夫發現有啲元素,有相似嘅化學性質,而且重喺隔咗一定數目嘅元素之後,又重複返之前元素嘅化學性質,於是諗到將元素用表排起.佢將當時已知嘅63種元素依原子量嘅大細並用表嘅形式排列,將有相似化學性質嘅元素放喺同一行,就係元素週期表嘅雛形.利用週期表,門得列夫成功預測當時重未被發現嘅元素嘅特性(鎵,鈧,鍺).1913年英國科學家莫色勒利用陰極射線撞擊金屬產生X射線,發現原子序越大,X射線嘅頻率就越高,因為咁佢認為核嘅正電荷決定咗元素嘅化學性質,並將元素依照核裏面正嘅電荷(即係質子數或者原子序)排列,經過多年修訂之後先成為家陣嘅週期表.
喺週期表入面,元素係以元素嘅原子序排列,最細嘅排最先.表入面一橫行稱為一個週期,一直行稱為一個族.
元素週期表唔單只用喺化學上,就連物理,生物,工程學同埋工業都被廣泛應用.
現代元素週期表[編輯]
元素週期表有唔同嘅表達方法,下表係現今科學界最常用嘅排列方法(呢個係港澳繁體版本,部分元素大陸簡體,港澳繁體,台灣正體嘅譯名唔同,譬如Si喺大陸譯為「硅」).
週期表入面嘅元素個體資料[編輯]
喺平衡或者得出涉及元素或者化合物嘅變化嘅化學方程式或反應式時,需要計算元素入面唔同嘅「量」.同埋最元素符號最接近嘅「量」,以物質符號 X 作例子,大約有:
- A :質量數(Mass number),即係原子核(質子加中子)嘅粒子數目.
- Z :原子序數,又叫原子序號,亦係質子嘅數目.
- e :淨電荷,正負號寫喺數字嘅後面.
- n :原子數目,元素喺非單原子狀態(分子或化合物)時嘅數目.
出面網頁[編輯]


text:
足球
足球(Football,或者叫association football,soccer),係一種由兩隊人互攻嘅波類運動.以英式十一人足球比賽為例,每隊波最多會有十位球員同一個守門員比賽,目標就係要將個波踢入對方龍門,每入一球就得一分,最後邊隊入得多啲就為之贏.踢波特點係只可以用腳踢,唔可以用手掂個波,不過亦有例外,例如守門員就可以喺禁區入面用手,又或者掟界外球都可以用手,其他情況一律唔畀用手.
足球運動係而家世界上最受歡迎嘅運動之一.
目錄
史[編輯]
古代足球[編輯]
古代足球出現於中國戰國時代嘅蹴鞠[1],同埋同時代嘅古希臘人同古羅馬玩嘅古希臘足球[2].2004年初,經專家,學者嘅考證同國際足協嘅確認[3],古代中國嘅蹴鞠係足球運動最早嘅雛形,亞洲足協秘書長維拉潘頒發咗起源紀念杯同證書.
早喺2300多年前,蹴鞠就已經誕生,而且流行於中國臨淄(今日山東省淄博市臨淄區).最早確得可信嘅文字記載呢項運動嘅人,應該係《戰國策》同《史記》,當時佢以具有軍事性同娛樂性雙重性質嘅活動而被記錄起來.之後經過改良令蹴鞠慢慢普及,到咗隋,唐時代,蹴鞠同佛教一齊傳到日本,今日日語同韓語度重見到叫足球做「蹴球」嘅用法,呢個就係受到中國嘅影響.
古代足球無論喺規則,運動方式等都同現代足球存在好大嘅分別.
現代足球[編輯]
現代足球運動公認係起源於19世紀中期嘅英國.最早嘅職業聯賽亦喺嗰度開始.1863年10月26號,世界上同西歐第一個正式嘅足球組織英格蘭足球協會喺英國首都倫敦成立.之後,足球運動喺全球廣泛傳播.而現代足球運動嘅比賽章則,都係基於當時嘅英格蘭足球協會比賽章則演化而成.1863年10月26號呢一日亦被作為現代足球運動嘅誕生日.
目前,歐洲同南美洲被公認為足球水平最高嘅兩大洲,主要嘅足球強國都集中喺呢兩個洲,足球喺呢兩大洲都有住舉足輕重嘅地位.歐洲足球流派技術簡練實用,注重配合,個人素質實力強,速度快,作風硬朗,以德國,意大利,法國,荷蘭,英格蘭等係代表,歐洲擁有世界上最高水平嘅職業聯賽.南美洲足球流派就講究個人技術,注重短傳配合同個人突破,以巴西,阿根廷,烏拉圭等屬於代表.
喺其他洲方面,除咗亞洲之外,其他洲嘅足球流行程度亦都算平均.長期以來,足球喺北美洲發展緩慢,喺美國同加拿大都唔係第一運動,但近呢幾年美國嘅足球水平有咗好大提升,足球喺社會青年一代中嘅地位喺咁大幅度嘅提高,大聯盟亦吸引咗越來越多嘅觀眾,令美國成為一個潛在嘅足球大國;而中美洲嘅大多數國家都以足球係第一運動,而且實力唔錯,最強嘅球隊係墨西哥.
而大洋洲就以新西蘭獨強,其他國家足球水平都好低.澳洲嘅實力強過新西蘭,不過喺幾年前轉咗入亞洲足協.
足球喺非洲係第一運動,而且非洲特別係西部非洲係近年足球水平進步最快嘅地區,尼日利亞,塞內加爾,科特迪瓦,喀麥隆,加納近幾年湧現出唔少優秀球員.
足球喺亞洲地區亦非常盛行,不過大多數國家足球水平都唔高.近年隨住澳洲嘅加入,亞洲足球有咗一定嘅進步,喺2010年非洲舉行嘅世界盃比賽,有2支亞洲球隊打入淘汰賽.目前亞洲實力比較突出嘅球隊有澳洲,日本同韓國.
足球賽事嘅內容[編輯]
足球嘅比賽一路發展落嚟已經有佢自己一套嘅遊戲模式,而為咗維護足球比賽嘅基本意義同埋人民精神,足球運動嘅最高決策機構國際足球協會訂落一系列嘅球賽細則,確保所有正式球賽都會喺同樣嘅準則下進行,亦會不時改進球例嚟配合唔同嘅需要.
足球比賽要有嘅嘢[編輯]
一場正式嘅足球比賽,首先要有一個足球場用嚟比賽,而規格係要根據國際足球協會所訂嚟設計.
參與嘅人[編輯]
足球比賽唔一定要有觀眾,但就一定會有落場比賽嘅球員,而正式嘅比賽重會有球證根據國際足球協會所訂嘅規則嚟執法,確保比賽公平公正.
裝備[編輯]
球員一定要有嘅基本裝備包括以下個別項目(國際足協球例,第四章):
球證[編輯]
正式比賽嘅足球場內通常會有四位球證,一位主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告球員犯規,表示如果再犯領黃就要趕出場,而紅牌就係畀啲嚴重犯規,或者已經得到一張黃牌而又再犯黃牌嘅球員,每次當球員初犯時見到主球證隻手插入袋要攞牌嘅時候都祈禱希望只係黃牌,因為如果抽出嚟嘅係紅牌,即係話要趕佢出球場.
除咗主球證之外重有兩位旁證,佢哋唔會企入球場入面而只會分別企喺兩方區域嘅邊線上下游走;佢哋嘅手上會各拎一支旗(多數係黃紅色格仔旗),用嚟傳遞重要訊息畀場內主球證,例如個波係由邊方球員踢出界,進攻球員有冇越位,邊個球員動作過激要吹罰…等,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
重有一個第四球證,一般嚟講係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.
球員[編輯]
每場比賽通常都係由兩隊球隊進行競技,而大場比賽嘅每支球隊都會派出十一名選手落場比賽,另外重會有幾名(五至八名)後備球員負責替補,至於一場正式比賽嘅替補名額係可以換三個人.
落場嘅十一個人,分別會負責唔同嘅崗位,包括企最前負責進攻爭取入波得分嘅前鋒,喺前鋒後面少少嘅係中場,中場又分為進攻中場同埋防守中場兩種,前者主要協助前鋒進攻,而後者就主要協助防守,而喺中場後啲就係主要負責防守嘅後衞;有人話後衞係龍門前嘅最後一道防線,係因為闊7.3米嘅龍門前面只有一個守門員,雖然話守門員係可以用手掂波,但其實如果後衞有咩閃失而令對方形成單刀,守門員一個人好難守得晒成個龍門,咁對方入波得分嘅機會就好大.
黃牌警告嘅犯規[編輯]
一位球員如果觸犯下列嘅任何一項,就要罰黃牌警告:
- 缺乏體育精神行為.
- 用言語或行動表示唔滿意.
- 多次觸犯比賽規則.
- 阻延重新開始比賽.
- 喺開角球,自由球或掟界外球時未有遵照球例規定嘅距離.
- 未經球證批准擅自進入或再次進入球場範圍.
- 未經球證批准故意離開球場範圍.
一位後備球員或已被換出嘅球員觸犯下列任何一項,就要罰黃牌警告:
- 缺乏體育精神行為.
- 言語或行動表示唔滿意.
- 阻延重新開始比賽.
紅牌離場嘅犯規[編輯]
一位罰紅牌驅逐離場嘅球員,後備球員,已被換出嘅球員,領隊,教練或助教,一定要離開比賽場地亦都唔可以留喺後備席.領隊,教練或助教違規時,球證都可以向佢哋出示紅牌. 一位球員,後備球員或被換出嘅球員觸犯咗下列任何一項時,就要罰紅牌驅逐離場:
- 同一場比賽第二次罰黃牌(兩黃一紅).
- 嚴重犯規.
- 凶暴行為.
- 向對方球員或其他人吐口水.
- 唔係守門員嘅球員,手球引致破壞對方一個入球或一次明顯入球機會,無論手球係故意定冇意.
- 當對方一位單刀球員正向龍門推進,侵犯進攻緊嘅球員而破壞一次明顯入球機會,因而需要判罰直接自由球或十二碼.
- 守門員喺大禁區之外用手掂波或其他犯規.
- 用攻擊性,侮辱性或鬧人嘅言語或動作.
- 向球證做出粗口手勢.
- 使用興奮劑等藥物.
慢鏡重播[編輯]
足球係目前地球上唯一一種裁判完全唔准睇慢鏡重播嘅運動.國際足協主席白禮達宣稱「誤判都係比賽嘅一部分」,並且喺2006年同埋2010年世界盃之前,都先後要求主辦國唔好畀球證睇慢鏡重播.就算2010年世界盃幾乎每場關鍵比賽都出現誤判,白禮達依然堅持唔會引入慢鏡重播. [未記出處或冇根據]
攷[編輯]
出面網頁[編輯]


text:
丹頂鶴
丹頂鶴(Grus japonensis)係一種高大而儀態優雅嘅白色鶴.又叫做仙鶴,白鶴(其實白鶴係另一種鶴屬嘅鳥類),鴜鷜,中國古籍文獻畀丹頂鶴好多名,例如《爾雅翼》叫仙禽,《本草綱目》胎禽.丹頂鶴係鶴類中嘅一種,因頭頂有紅肉冠而得名.佢係東亞地區所特有嘅鳥種,因體態優雅,顏色分明,響呢一地區嘅文化中具有吉祥,忠貞,長壽嘅寓意.
外形特徵[編輯]
丹頂鶴具備鶴科嘅特徵,即三長 —— 嘴長,頸長,腳長.成鳥除頸部同飛羽後端為黑色外,全身白色,頭頂皮膚冇毛,呈鮮紅色.傳說中嘅劇毒鶴頂紅(都有成鶴頂血)正係呢處,但純屬謠傳,鶴血係冇毒嘅,古人所說嘅「鶴頂紅」其實係砒霜,即唔純嘅三氧化二砷,鶴頂紅係古時候對砒霜隱晦嘅講法.丹頂鶴嘅尾脂腺被粉(冉羽).鳥仔身體嘅羽毛啡黃色,個嘴黃色.亞成體羽色黯淡,兩歲後頭頂冇毛區紅色越發鮮艷.頭嘅紅白嘅配色同日本國旗相同.
分佈[編輯]
丹頂鶴繁殖地係中國嘅三江平原嘅松嫩平原,前蘇聯嘅遠東同日本等地.中國東南沿海各地以及長江下游,朝鮮海灣,日本等地過冬.
歷史上丹頂鶴嘅分佈區比現在要大得多,過冬地重加南,可至福建,臺灣,海南等地.由於呢種鳥喺文化種嘅特殊地位,地方誌書中一直有著詳細嘅記載,為研究佢嘅古代分佈提供咗翔實嘅資料.
習性[編輯]
丹頂鶴每年要喺繁殖地同越冬地之間進行遷徙,只有喺號本北海道係當地嘅留鳥,唔進行遷徙,呢可能同冬季當地人有組織嘅投喂嘢畀佢食,食物來源充足有關.
丹頂鶴嘅棲息地係沼澤同沼澤化嘅草甸,食物主要係淺水嘅魚蝦,軟體動物同某啲植物根莖,以季節唔同而有所變化.
丹頂鶴成鳥每年換羽兩次,春季換成夏羽,秋季換成冬羽,屬於完全換羽,會暫時失去飛行能力.
丹頂鶴嘅鳴聲非常嘹亮,作為明確領地嘅信號,都係發情期交流嘅重要方式.
丹頂鶴屬於單配製鳥,若冇特殊情況可維持一生.每年嘅繁殖期從3月開始,持續6個月,到9月完.佢哋喺淺水處或有水濕地上營巢,巢材多係蘆葦等禾本科植物.丹頂鶴每年產一竇蛋,生蛋一般 2 到 4 隻.孵蛋由公乸輪流嚟,孵化期 31 到 32 日.雛鳥屬早成雛.
分類[編輯]
用過嘅名:
- Ardea(Grus) japonensis P.L.S. Müller, 1776
- Grus japponensis Gmelin, 1778
- Antigone montignesia Bonaparte, 1854
- Megalornis japonensis Wilder&Hubbard, 1938
有人認為北海道嘅丹頂鶴種群係叫聲同遷徙上同大陸種群有差異,可劃分為兩個亞種,但基因分析表明二者冇「有顯著形」嘅差異,因此呢種說法至今冇得到認同.
研究史[編輯]
丹頂鶴由於體形大,顏色分明,好容易認.我哋對丹頂鶴嘅知識好早就有積累咗一定經驗.中國嘅地方誌書對佢哋有連續嘅記錄,丹頂鶴好早就俾人養,唐宋年間尤為盛行.現在有好多地方都有養嘅丹頂鶴嚟觀賞.
1980年代後,對丹頂鶴嘅專項研究展開,至今已對其分佈,繁殖地同越冬地嘅生態同行為,遷徙呢啲都掌握嘅一定嘅信息.目前丹頂鶴嘅人工繁殖同人工授精技術亦成熟.1990年代以後,根據繫放研究同人造衛星跟蹤技術,丹頂鶴嘅遷徙路線已經明確.
文化上嘅意義[編輯]
東亞地區嘅居民,用丹頂鶴象徵幸福,吉祥,長壽同忠貞.各國嘅文學同美術作品中成日有出現,殷商時代嘅墓葬中,就有鶴嘅形象喺雕塑度出現.春秋戰國時期嘅青銅器鐘,鶴體造型嘅禮器就已出現.道教中丹頂鶴飄逸嘅形象已成為長壽,成仙嘅象徵.
目前,中國國家林業局已將丹頂鶴作為國鳥唯一候選者,上報國務院.
保護狀況[編輯]
丹頂鶴係大型涉禽,喺濕地環境中屬於食物鏈嘅上層,係濕地生物多樣性嘅關鍵種.號本北海道嘅阿依努人將生活響釧路濕地嘅丹頂鶴稱為「濕地之神」.目前佢哋面臨嘅威脅主要有:
棲息地嘅破壞:響中國東北同遠東地區人類活動對濕地嘅破壞喺1960年代以後急劇加重,對濕地嘅圍墾唔僅侵佔咗原有嘅棲息地,還使原本連通嘅水系阻斷,再加上近啲年遠東地區氣候乾旱化趨勢明顯,水域面積縮細嚴重.人嘅活動引入嘅污染都威脅著丹頂鶴嘅生存,呢外如燒地等開墾方法,對丹頂鶴嘅巢材同掩蔽處毀壞嚴重,致使其分佈更為狹窄.
偷獵:由於自古東亞地區對丹頂鶴就有著對其羽毛同器官嘅需求,獵殺就難以避免.雖然近啲年隨著保護法規嘅建立,直接嘅獵殺好少發生,但係投毒用來獵捕其他水禽嘅方法,已成為丹頂鶴嘅重要死因. 目前,丹頂鶴係中國國家一級保護動物,國際自然保護聯盟(IUCN)嘅紅皮書中係瀕危物種,瀕危物種國際貿易公約(CITES)中列入附錄一.


text:
莫卡咖啡
莫卡咖啡(又叫莫加或者摩卡,英文係 Café Mocha,意思係朱古力咖啡)係意式鮮奶咖啡(Café Latté)嘅變種.同意式鮮奶咖啡一樣,佢通常係由三分之一嘅意式特濃咖啡(Caffè Espresso)同埋三分之二嘅蒸氣發泡鮮奶配成,不過佢重會加入一少部分朱古力.朱古力通常會以朱古力糖漿嘅形式添加,但係有啲咖啡售賣系統就會以即溶朱古力粉取代.有時,打起咗嘅忌廉,可可粉,同埋綿花糖都會加埋響上面嚟加重咖啡嘅香味同埋作為裝飾之用.
同意式泡沫咖啡(Cappuccino)唔同,莫卡咖啡上面係冇鮮奶泡沫嘅.取而代之,莫卡咖啡上面通常係啲打起咗嘅忌廉同埋肉桂粉或者可可粉其中之一.
另一個意式鮮奶咖啡嘅變種係白莫卡咖啡(White Café Mocha).同莫卡咖啡唔同嘅係,白莫卡咖啡係由白朱古力,而唔係朱古力配成.除咗白莫卡咖啡之外,重有幾種由朱古力糖漿同埋白朱古力糖漿配成嘅意式鮮奶咖啡變種.
有啲歐洲同中東嘅地方會以 Moccaccino 去形容加咗可可或者朱古力嘅意式鮮奶咖啡.而響美國,Moccaccino 就係指加咗朱古力嘅意式泡沫咖啡.
莫卡係也門嘅一個港口,也門係一個位於亞拉伯半島南端,主要係種咖啡嘅西南亞國家.莫卡咖啡呢個名最早係嚟自也門莫加港嘅咖啡品種,呢種咖啡雖然係冇加朱古力,但聞起嚟就好似加咗朱古力一樣.


text:
無綫電視
電視廣播有限公司(無綫電視,香港交易所:00511)係香港其中一間電視台,由利孝和,祈德尊,邵逸夫等人創辦.無綫係1967年啟播,嗰陣香港得佢一間免費收睇電視台.佢而家除咗有主要嘅中文頻道翡翠台(Jade)同埋英文頻道明珠台(Pearl)之外,重有J2同埋專係播放高清節目嘅高清翡翠台,以及全港第二條24個鐘免費新聞頻道互動新聞台.
演藝圈嘅大果樹[編輯]
無綫開台咁多年嚟,開創咗好多香港潮流,好似舉辦《香港小姐》,《勁歌金曲》同埋《新秀歌唱大賽》等等,亦捧紅咗好多藝人同埋歌手,包括周潤發,劉德華,梁朝偉,周星馳,梅艷芳,張曼玉等人,當中有好多重當選過影帝影后;有啲甚至得到海外藝壇嘅賞識,遠赴美國荷里活影圈發展.
與眾同樂[編輯]
無綫電視,可以話係香港市民日常生活嘅朋友,佢哋除咗會隔住大氣電波喺電視做戲唱歌畀觀眾欣賞之外,重好多時會邀請觀眾去到電視台一齊參與節目,一齊感受現場嘅氣氛.而每逢一啲大時大節或者特別節目,都會帶隊去到公眾地方表演,近距離接觸市民,增加大家嘅親切感.講到參與感,最受觀眾歡迎同支持嘅就一定係有獎遊戲節目嘞,玩嘅固之然會開心,得獎就更加高興,但係睇嘅亦都會覺得過癮.
風雨同路[編輯]
香港近呢幾十年嘅歷史,一直都有無綫電視嘅新聞同埋時事節目為大家見証.講到無綫嘅新聞資訊節目都可謂多元化,除咗每日嘅正點新聞之外,重炮製咗好多唔同類型題材嘅專題節目,有關心時事,探討社會嘅,亦會帶觀眾走出國際,追訪內地,甚至帶觀眾上太空,可以話差唔多走遍天涯.其中重有啲專輯係得過國際大獎嘅榮譽.
慈善籌款[編輯]
一直以嚟香港都重有好多需要人幫嘅人未能得到援手,單靠賣旗籌款,當街募捐等係唔足以幫助到問題;無綫電視每年都為唔同嘅慈善機構舉辦大型電視綜合節目向廣大觀眾籌募善款;有時遇着國際性嘅災難,好似當年嘅華東水災咁,一眾演藝人就會發起大型演出,希望各界可以施以援手,為救助難民出一分力.
出面網頁[編輯]


text:
狗仔隊
狗仔隊係指一啲跟蹤,監視知名人士(例如演藝人員,政治人物,皇室成員,運動員同商業人士等),然後偷拍,偷聽同翻查垃圾等活動嘅記者.此外,亦可解作警察專門負責跟蹤同拍攝疑犯嘅部門,例如香港警務處刑事情報科,香港入境事務處專責調查組同美國聯邦調查局等等.
起源[編輯]
狗仔隊呢種職業喺1958年第一次出現,原為意大利文「Paparazzi」係意大利姓氏Paparazzo所對應嘅單詞「蚊」嘅複數形式.1960年同1963年,意大利導演費德里柯·費里尼喺電影《甜蜜生活》(La Dolce Vita)同《8½》(Otto e Mezzo)中製造出一個名叫Paparazzo嘅角色,係一個專門拍攝名人私隱嘅記者.從此「Paparazzi」就成為嗰啲專門搜刮名人私人生活嘅形像.
形式[編輯]
狗仔隊通常會揸電單車或私家車,喺目標人物出沒地方守候,進行拍攝或偷拍,並貼身跟蹤目標人物架車.佢哋甚至會搜索目標人物住過嘅酒店房,連丟棄嘅垃圾都唔放過,務求知道目標人物不為人知嘅生活習慣同喜好.
狗仔隊對目標人物造成好大嘅困擾,除咗窮追不捨帶來嘅麻煩外,亦侵犯咗目標人物嘅私隱,令目標人物仿如24小時活喺公眾嘅監察之中.
不過狗仔隊一般認為,自己對目標人物帶來幫助多於滋擾.狗仔隊為目標人物,尤其係藝人帶來人氣,令更多人留意.狗仔隊本身亦係一門賺錢嘅行業,一幅震撼性嘅相,喺歐洲,美國等地可賣得價錢數以萬美元計.
除咗追蹤嘅攝影記者被叫做狗仔隊,政府政風單位專門捉唔正當行為嘅公務員(例如:搞婚外情,飲花酒,出入唔正當場所,收賄賂等),呢種被叫做政風狗仔.
另外徵信社通常亦有狗仔隊嘅功能.


text:
文化
文化(粵拼:man⁴ faa³)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化都指文明.
雖然早喺原始社會時期,人類就已經形成嘅第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念[編輯]
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點[編輯]
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人們存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點[編輯]
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐舌),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解;解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.
分類[編輯]
- 史前文化
- 古代文化
- 中古文化
- 中世紀文化
- 近代文化
- 現代文化
- 後現代文化
- 未來文化
睇埋[編輯]


text:
RIVA 128
簡介[編輯]
RIVA 128係由nVidia 開發,以NV3為基礎,於1997年底發布嘅顯示核心.經歷咗NV1 ,NV2 嘅失敗之後,NVIDIA 集中力量研發NV3,進攻個人電腦市場.當時適逢微軟發展Direct 3D,所以各家顯示核心廠商亦都準備發展各自各嘅顯示技術標準,例如3dfx嘅GLIDE,PowerVR嘅PowerSGL,ATI 嘅3DCIF.而NVIDIA 就選擇咗支持微軟的Direct 3D 標準,從而有咗後者强大嘅後盾.
開始[編輯]
NV3係一個128bit嘅顯示核心,填充率係100Mpixel/s,並且第一次擁有硬體三角計算引擎,每秒能夠計算出500萬個三角形.Riva 128擁有4MB記憶體,支援AGP 1X接口.Rive 128嘅效能超越咗3dfx嘅Voodoo同ATI嘅Rage Pro,即使畫質一般,但係由於價格低廉,所以成為咗OEM廠商嘅最爱,戴爾電腦同Gateway等電腦廠商係佢地嘅出品入面都預裝咗Rive 128顯示卡.至於喺零售市埸上,多間顯示卡廠商都推出咗有關嘅產品,唔夠一年,就賣出咗100萬張.半年之後,NVIDIA發布咗Riva 128ZX,擁有8MB記憶體,並且發佈了OpenGL驅動程式.
奠定成功[編輯]
另外,由於NV3支援OpenGL,所以喺QUAKE呢隻當時大熱嘅遊戲入面有唔錯嘅表現.QUAKE因為唔採用GLIDE,令到3dfx嘅GLIDE變得無用武之地,間接令NVIDIA取得優勢.之後,id Software授權其他遊戲廠商使用QUAKE II 嘅引擎.維爾福軟體公司用咗呢個引擎開發出HALF-LIFE .由於Rive 128 能夠良好支援OpenGL,所以市場佔有率節節上升.3DFX嘅GLIDE係咁嘅情況下逐漸失去優勢,原先只支援GLIDE嘅古墓麗影II:西安匕首同極品飛車3,都推出咗Direct3D嘅版本,使到所有支援Direct3D嘅顯示卡,都可以好完美咁執行呢啲遊戲.
同一時期NVIDIA 請咗David Kirk 成為佢地公司嘅首席科學家,奠定咗NVIDIA將來嘅成功.


text:
希格斯玻色子
希格斯玻色子(又叫希格斯粒子,希格斯子,上帝粒子)係粒子物理學標准模型預言嘅一挺自旋爲零嘅玻色子,到而家重未喺實驗中觀察到.佢亦係標准模型中最後一挺重未發現嘅粒子.
英國物理學家希格斯(P.W.Higgs)提出咗希格斯機制.喺呢挺機制入便,希格斯場引起自發對稱性破缺,重將質量賦予規範傳播子同費米子.希格斯粒子係希格斯場嘅場量子化激發,佢通過自相互作用而獲得質量.
歷史[編輯]
自然界入便物體之間嘅相互作用,可以劃分做4種力:引力(重力),電磁力,強相互作用,弱相互作用.喺愛因斯坦相對論解決咗重力問題後,啲人開始嘗試建立統一嘅模型,想話解釋通過後3種力相互作用嘅所有粒子.
科學家建立咗叫做標準模型嘅粒子物理學理論,佢可以基本粒子分做3大類:誇克,輕子同玻色子.標準模型嘅缺陷,就係佢冇辦法解釋物質質量嘅來源.
為咗修補前便講過嘅理論嘅缺陷,英國科學家希格斯提出咗希格斯場嘅存在,重甚至乎預言咗希格斯玻色子嘅存在.假設出嘅希格斯玻色子係物質嘅質量之源,係電子同誇克等形成質量嘅基礎.第啲粒子喺希格斯玻色子構成嘅場入便,受佢作用而產生慣性,最尾先至有咗質量.之後冚嘭唥粒子喺除引力外嘅另3種力嘅框架入便相互作用,統一於標準模型之下.標準模型預言咗62種基本粒子嘅存在,呢啲粒子基本都經已被實驗證實,而希格斯玻色子係最後一挺重未發現嘅基本粒子.
驗證[編輯]
歐洲核子研究中心1991年開始設計興建嘅歐洲大型強子對撞機位於法國同瑞士邊境地區地下100米深,約27公里長嘅環形隧道入便,使咗總計約100億美元,於2008年9月10日正式開始調試運行.佢可以憑借能令到單束粒子流能量達到7萬億電子伏特而成為世界上能級最高嘅對撞機.科學家普遍期望喺呢部對撞機嘅幫助下,能夠發現希格斯玻色子.
之不過希格斯認為,到而家經已運行多年嘅美國費米實驗室嘅萬億電子伏特加速器可能經已獲得希格斯玻色子存在嘅數據.


text:
RIVA TNT
RIVA TNT(TNT係TwiN Texel 咁解)係nVidia研發嘅顯示晶片,建基於NV4,被稱為「3dfx 嘅終結者」,喺1998年10月發佈.TwiN Texel 就係有2條32bit像素流水線嘅架構,每條流水線都有1個TMU,每個周期可並行處理兩個像素,所以顯示核心嘅時脈達90MHz 嘅RIVA TNT 填充率能夠達到250M Texels/s;同時佢重第一次擁有24bit深度緩衝,並且有成16MB 記憶體.
目標[編輯]
NVIDIA 當初嘅目標係令RIVA TNT 嘅效能可以達到Voodoo 2 嘅兩倍.但係0.25微米制程重未成熟(RIVA TNT 嘅製造工藝係0.35微米制程),令到佢嘅核心頻率比原先預計嘅低咗好多,得90MHz,雖然都擊敗咗Voodoo 2,但其實係未達到目標嘅.要去到RIVA TNT2 嗰時,效能先至達到Voodoo 2 嘅兩倍.
成就同結果[編輯]
RIVA TNT 係當期時最快嘅顯示核心,好多間顯示卡廠商都加入咗NVIDIA 嘅陣營,包括德國嘅ELSA 同美國嘅Canopus.同一時期NVIDIA 成為咗OpenGL Architecture Review Board(OpenGL ARB)嘅成員.
後嚟,NVIDIA 意識到驅動程式嘅重要性,開始為RIVA TNT 寫個全新嘅驅動程式,呢個就係出名嘅「雷管」(Detonator).


text:
激戰島2.8C攻略!第一句-激戰島係99.99999%爆5到既!!!!
我今日好奇試下單機開無敵 睇下WIN5WIN到
我首先用左竹中 因為佢d大技加2技可以守曬4條路 咁我開左無敵 先可以清d大佬
其實2.8c好容易汁d神裝 睇左我條rp 大家會發現地下有好多神裝
同時地下d裝5好會冇啦啦冇曬
仲有呢個版有個bug就係色環加14000全能力 比起其他裝黎講 算不錯的(冇咩裝比色環加既全能力仲多)
但要小心5好將色環合左紫裝 因為會變左冇個bug
又會有人問 點升+1,+2,+3呀?
你首先去到買符文卷軸個位大佬到 你會見到有個$20000既野[快捷鍵E] 你買左佢
你同時放你既紫裝係身上+$20000既野 你禁一下個卷軸 好彩既就升到+2 5好彩就+10全能力
講返點解我講爆5到機先!!! 因為後期d怪勁sm 有d怪會慢到你行5到 咁就gg啦! 所以個關近攻英好慘 我遠攻+大技清 5使驚
慢慢頂 去到後期 你見到d怪一出黎勁耐都係無敵既 你一係俾佢打 5係就俾佢打大城[一下gg] 佢d攻力差5多秒左你 5用月華同竹中呢d 好難單機
頂呀頂 頂到最後大佬-黑暗的意志 佢本身都2萬幾甲 仲要無敵埋 冇得打...[冇無敵既話] 俾佢打打下我d無敵炮台 d隊長就叫我救村長
果下火都黎埋 因為我找不到有地方可以俾我去到果到 咁我點救呀! 我行行下其中1條路d炮台冇左,.... 俾佢打一下=gg 我仲要升爆曬d大本防...
我聽人講話如果真係救到村長 佢會打返我地大本......
不過, 去都去5到 點救先?
如果有人去到5該教下小弟
最後講下點殺冰魔果d
我試過用紅陳 我試左好多次係2.8c要有6m敏先可以跳過去一下秒佢 小d都5得...
佢有新月杖 回血回滿 你一定要一下秒佢 5係佢即係回曬
山神就慢慢普攻.,,,最易打就係佢 最初建議殺佢先
風魔就要用法術先殺到 5係佢又閃避又分身 難打 紅陳都難殺 我fd試過有反傷甲就殺佢la= =大家可以試下
炎魔就紅陳都吹佢5脹... 我fd上次用石魔人打勁耐先ok到佢 不過殺左佢就好正 因為有惡鬼療牙同炎魔雙刃劍汁
建議先殺山神,有6m敏就殺冰魔 其他2隻就要靠隊友la 如果係佢地出左黎先殺就易殺好多 不過佢地會帶埋佢d手下出黎....
一5小心就88
係出裝方面就最好有+3戰旅(其中1個有) 法c汁到新月杖都sm既
大家d裝可以睇下4隻boss d裝黎杉考
不過,我個人認為前期出左抗魔甲先 因為有抗魔之餘又有得+100全能力
紅陳最好有無敵之劍+色環同埋飛龍頭果d +敏裝
有d會問黑炎玉咩黎???我試過抽到黑炎玉 就咁都加10m攻力 勁sm... 不過我同我fd合極都合5到武器.... 又係bug@@?
如果抽到黑炎屬性武器就sm 因為max果陣加16m攻力 正爆!提醒係冇黑炎杖既...(我fd話)睇下你係咩野武器就加咩la 好似苦咪加好多力量
因為黑炎玉係神野黎 每次抽都會1m蚊....
有陣時會汁到俾封印既龍皮 你去到買符文卷軸果位大佬到 你同佢買個盤古xxxxx
將2件野放係第上 禁個盤古xxx 就解封到 都幾好用既
有得重生99次 又有其他效果 不過一死左係炎魔果d boss就pk la
一返生就死... 死到你想走場
最後放上我既50min激戰島RP 樓主玩法唔係幾合時而,d人依家玩開新月+雷兵+王族+戰魔,之後狂充血,d王會慢慢比雷兵反彈死. d王會慢慢比雷兵反彈死.???四隻點頂= =
頁: [1]


text:
Wikipedia:反轉功能
反轉功能係畀管理員同有反轉權限嘅一個功能,去做到一撳復原一啲完全冇建設性嘅編輯,好似破壞同無厘頭嘅編輯.總共有3位有反轉功能嘅用戶名單可以響Special:ListUsers/rollbacker搵到.9位管理員亦都可以做到反轉響Special:ListUsers/sysop列示.總共嘅反轉功能用戶有12位.
幾時用反轉[編輯]
響維基百科界面嘅'反轉'連結畀一個標準嘅編輯摘要"反轉咗X嘅編輯到Y嘅最後版本".呢個只係響明顯非建設性嘅編輯先至好去用反轉,好似破壞;去反轉你自己嘅用戶空間;或者去反轉禁止咗嘅用戶.其它原因嘅打回頭應該要加入合適嘅編輯摘要,即係要用其它方法完成.
用反轉嗰陣係可以指定一個編輯摘嘅嘅;但係呢個係需要改連結嘅URL或者用其它附加嘅軟件同埋程序.當嗰種嘅工具用嗰陣,個方法就可行,反轉就可以用響任何嘅場合度,加咗編輯摘要嘅解釋.要響反轉度加摘要,響HTTP get參數度加入"&summary=rvv"到反轉嘅網址之後.
反轉一定要好小心去用.如果你用反轉去恢復一版,就會留低咗你自己個名,噉你就要小心肯定嗰啲字無遺反到任何維基百科嘅政策.當有問題嗰陣,手動去做打回頭到適合嘅版本,響編輯摘要加入你嘅原因.
幾時唔去用反轉[編輯]
如果有對編輯嘅反轉有任何嘅問題,請唔好去用呢個功能.改用復原功能,再加入你要打回頭嘅原因.錯誤使用反轉功能可能會將個權限由管理員收番.由於反轉功能會自動畀咗管理員去用,響唔拎走管理員權限嘅情況之下係唔可以拎走佢哋嘅反轉功能.
點樣做到[編輯]
反轉功能可以響篇文嘅編輯紀錄,差異同埋用戶貢獻頁度見到.當一位管理員響篇文度見到唔合適嘅修改(通常係破壞),佢哋就可以去用反轉連結到上一位編者嘅最後編輯,佢哋可以撳個'反轉'連結去復原破壞性編輯.
如果破壞係做多過一次而且係連續嘅,所反轉嘅版本係上位編者嘅最後版本.個自動編輯摘要就會好似噉響下面生成:
用戶A係被反轉嘅編者,用戶B反映管理員或者反轉者對用戶A反轉嘅編者.因為呢個功能通常係用來反轉破壞,用戶A嘅貢獻連結包含咗,可以易啲對嗰位用戶警告.
響全部嘅個案度,反轉會嘜佢自己做一個"細修改",因此會有一個粗體"m"會響最開頭度.
反轉功能嘅好處[編輯]
管理員同反轉者只需要撳滑鼠一到兩下去拎走破壞.反轉亦都明顯噉快啲同用少啲頻寬去保存一次編輯(相比用『復原』或者手動編輯一個舊修訂),一般來講,我哋唔應該擔心效能.
大量反轉[編輯]
如果你需要去大量反轉非破壞嘅編輯(例如討論有共識等),請用可以自定編輯摘要嘅程序.有一個程序,en:User:John254/mass rollback.js,容許全部可以見到嘅反轉連結做到一撳復原,但係都要小心.當編輯完成嗰陣,佢就會分別響唔同嘅分頁/視窗度開咗操作完成畫面.
自定編輯摘要[編輯]
預設嘅反轉工具都會有一個標準嘅編輯摘要.有工具係可以自定編輯摘要嘅.兩個例子程序係en:User:Gracenotes/rollback.js同埋en:User:Mr.Z-man/rollbackSummary.js.一個類似嘅工具,當用反轉嗰陣提示編者加入編輯摘要,係en:User:Ilmari Karonen/rollbacksummary.js.用自定編輯摘要可以幫到睇番非破壞性編輯.
反轉同Twinkle[編輯]
反轉係回應破壞嘅其中一種方法.已經裝咗反破壞Twinkle程序嘅編者亦都可以申請反轉權限.同時有反轉同Twinkle嘅編者當睇緊差異嗰陣會見到附加嘅"反轉"連結.編者鍾意嘅可以去用Twinkle,或者用反轉(會快啲).當編者撳"反轉"連結(唔係Twinkle連結),個上一位用戶嘅編輯就會打回頭.響反轉嘅預設設定,唔會開新版或者標籤去警告破壞,而係會自動畀一個編輯摘要.
點樣申請反轉[編輯]
任何一位管理員都可以自己判斷去畀用戶反轉嘅權限.要畀反轉權限,管理員就要去Special:Userrights,再對嗰個戶口加入反轉權限.
你亦都可以響Wikipedia:請求權限/反轉去申請反轉權限.
反轉實習工具[編輯]
要試反轉工具點樣行,請睇Wikipedia:新管理員學院/反轉.
歷史[編輯]
個反轉權限響2009年8月31號響粵語維基百科開着咗,同一日亦都開始畀呢個權限畀有關嘅用戶.詳情請睇Bugzilla:20419.


text:
點解有d花旗參十幾廿蚊有交易,但有d花旗參要幾百蚊,甚至成千銀一兩呢?
分別就在於野生同種植花旗參的分別!
野生花旗參原產自美國同加拿大,以美國威斯康辛州的野生花旗參最靚.中國出產的花旗參都係種植的,產地包括華北,華東同陝西等地.
咁食野生同種植花旗參有咩分別?
就當然係療效啦.係中醫角度,大部份中藥材都要來自原產地,亦稱為道地,至有真正的食療效用,只有好少部份中藥材係栽培品種好過野生,好似紫蘇葉就以栽培的紅紫蘇質素較好;而金銀花亦以栽培品種較野生好.
點樣挑選野生花旗參?
野生花旗參體積較細少,表面呈黃白色或黃褐色,整株具有細密緊緻的環紋,有點似蠶蛹,體型脹卜卜而且非常結實.斷面緊密而無裂縫,而香氣特別濃厚,入口味苦味持久.
點分人工栽培花旗參?
培植的花旗參亦可分進口或國產兩大類.進口的花旗參主根較圓或粗短,有些更有開叉而分岔幅度頗大,表面黃白色或灰褐色,表面都有環狀細紋,但環紋較淺.至於國產花旗參呈圓柱形或圓錐形,表面黃白色,灰黃色或灰褐色,但表皮明顯較長滑,而參味最淡而且不持久.同時培植的花旗參,切片後可見年輪較野生明顯.
野生花旗參切片後可見年輪非常清晰
野生花旗參同人工培植花旗參價錢相差數倍,可能好多人都唔捨得買野生黎食.其實想經濟d都唔係無辨法,就係加重份量.因為人工栽培的花旗參起碼都有其實際療效,只係每棵的有效成份較野生為少,所以可以略為加重份量,其實都可以起到食療效用.唔同海底椰,真係要非洲塞舌耳出產的海底椰至係有食療效果.
另外有個小貼士想同大家分享下,就係用原粒花旗參,好多時d人會浸水再切,咁樣其實會令味道減淡,略為沖洗後原粒掉入湯中煲,煲十多分鐘後攞出黎再用剪刀剪開,出晒味之餘,味道唔會因為浸過水而變淡,而且又易剪開,可以慳番唔少力.
養陰補氣花旗參
同埋以前以為花旗參主要有降火功效,其實好多虛不受補,中氣不足,陰虛體質的人,都可以食用花旗參來調補.尤其男士經常飲酒應酬,又唔夠訓,不妨每日沖番杯花旗參石斛蜜糖水過佢飲,係一種非常養生的食療.女士們還可以加番少許田七,通埋血添.


text:
早幾年前,日本AV界有一位橫行業界嘅女優,佢天生一副蘿莉面孔,身材纖巧又白滑,但係床上表現如狼似虎,癡味十足,呢位就係大澤佑香.但自從阿妹改行玩攝影同繪畫插畫之後,大家好難再欣賞到其演出,幸好佢後繼有人,就係宮地由梨香喇!
好多人都認為日本AV女優要走紅,最基本要有一副激凸身材,但事實上並非如此,好似經典女優小沢圓咁,上圍唔夠斤両之餘,條腰仲相當圓,但係亦一樣可以紅到嚟香港.所以宮地由梨香即使冇巨乳,憑住出色演技一樣可以上位.今年21歲嘅由梨香於上年年中出道,據聞佢原本係大阪一間電視台嘅藝人,所以佢下海拍AV嘅消息,曾經掀起一陣哄動.撇開藝人身份唔講,由梨香亦有足夠賣點,其樣子秀麗又討好,雙眼精靈又有神采,雖然上圍只得A Cup,但係渾圓又彈手嘅美尻非常吸引,足以彌補唔夠肉地嘅缺點.
由梨香貌美如花,靠個樣就已經殺晒,但係喺家陣巨乳女優橫行嘅情況下,又點樣突圍呢?其實,唔少中年男人都表示唔鍾意巨乳妹,因為佢哋嘅老婆好多都中年發福,上圍同時增大,故此一見到巨乳就令佢哋聯想到隻老虎乸,反而微乳妹就令佢哋回憶起純真初戀女友.故此,由梨香憑微乳吸納到一群中年粉絲支持,而其演出則同時吸引到年輕AV迷,阿妹面對男優嘅時候扮到好怕醜,不時嗲聲淫叫,係男人都畀佢嗲到慾火直線上升啦!然而,由梨香好多時都只係扮豬食老虎,一旦作出反擊,就會擒住男優嚟砌,一邊玩弄男優嘅要害,一邊露出猥褻微笑,就算男優打孖上,阿妹亦冇有怕,絕對係一位好色小妖精!
碟名:《白板無垢特濃精華液生中出》
片長:130分鐘
出品:Waap's
內容:宮地由梨香將自己胯下嘅毛髮剃清光,然後用白板同男優大玩鮑魚磨海參,男優難忍快感,結果走火收場.
年齡:21歲
身高:5呎
三圍:32-22-31
撰文:賢


text:
宗教
宗教(粵拼:zung¹ gaau³)係一種人類文化現象,世界上有好多唔同形式嘅宗教,每一個宗教喺佢哋嘅信仰,教義,習俗,禮儀,價值觀,道德觀同社會規範等各方面都有唔同嘅要求.由於每一個宗教都對宗教都有唔同定義,而幾乎每一個定義都受到質疑或者反駁,有啲宗教嘅定義甚至會否定其他宗教定義,所以宗教係乜呢個問題,實在無一個一致公認嘅答案.不過喺學術上對宗教定義,基本上都係以普遍性嚟概括,認為宗教係多層次,多方面同多樣性.
宗教詞源[編輯]
中文嘅「宗教」,「宗」即係尊崇,「教」即係令人識嘢,而將個「宗」同個「教」呢兩個字合埋一齊變成「宗教」,最早就源自佛教禪宗開始,至於英文嘅religion,原本意思係指人同神之間,有限嘅存在物同無限嘅至上關係.所以原本「宗教」同英文嘅「religion」其實係兩樣嘢.不過後來由於研究呢樣嘢嘅學者喺全世發現越來越多唔同形式嘅宗教,已經唔可以再一概而論咁話乜嘢乜嘢先係宗教或者religion,於是「宗教」同英文嘅「religion」嘅定義就變得越來越廣泛,因為「宗教」同英文嘅「religion」就變成相應詞,而且同步發展,而家中文嘅「宗教」同英文嘅「religion」係一樣解[1][2].
各種宗教定義[編輯]
唔同人對宗教嘅理解,都會因應對宗教嘅認識同本質而有唔同定義,研究宗教嘅人,都會由唔同方向入手,好似文化,歷史,人類學,心理學,社會學等,唔同方向又會對宗教有唔同理解,而多數嚟計,宗教嘅本質都離唔開以下三種:
信仰對象[編輯]
傳統上對宗教嘅理解,都會歸結做對一啲神靈,上帝,神仙作為信仰嘅中心基礎,呢種以神道作為信仰中心,多數涉及祖先或者萬物有靈,不過亦有唔涉及神,例如佛教嘅法,道教嘅道,印度教嘅梵,呢啲叫「終極實在」,都屬於一種信仰對象.而呢個「終極實在」會作為一個崇拜對象,喺每個宗教都有唔同定義,但共通點都係會將呢個崇拜對象神聖化,而呢啲宗教都相信呢個世界之外會有一種神秘力量或者主宰,以追求認識呢種神秘領域為目的,根據佢哋對呢種神秘領域嘅見解,而構成各種生活約束.例如猶太教,基督教咁,佢哋認為人嘅生命,地位,禍福,尊嚴,都係神嘅恩賜,只有神先可以潔淨自己,解救苦難.虔誠嘅信徒會為咗實現宗教理想而不惜一切.
以信仰對象作為理解宗教嘅出發點,多數係宗教人類學同宗教歷史學為主,主要方向係著眼喺宗教起源同歷史.
信仰主體[編輯]
心理學將宗教視為一種精神需要,人除咗要滿足現實生活之外,精神上都需要寄託,尤其是一啲仲未有辦法用科學方法解釋嘅嘢,只有當做一種超驗,以直覺去感受同理解,但呢種體驗又唔可以証明.好多宗教都有呢種特質,就係強調要有信心,根據信仰者自己對宗教嘅理解,以個人主觀經驗同感受確定信仰.好多時大前提都係早已經肯定咗某一種宗教定義,而認為自己宗教或者宗教派系係最完備同聖潔.喺信徒心目中,呢啲個人神秘經驗係無可否認,真實,無得拗.呢種以心理作為基礎嘅信仰,由於係基於頑固意志,信仰對象都係神聖不可侵犯,所以通常會有好強排他性.
信仰社會[編輯]
社會學上認為宗教係一種社會意識,通過一種超越性嘅追求,達到追求某種人生目標,而呢種目標又會變成一種社會制度,例如對聖潔嘅追求,係反映出社會上對罪惡嘅反感,通過宗教而建立社會規範.其中以馬克思主義對宗教同社會之間關嘅論述最有代表性,佢認為宗教係有社會功能,係維持社會功能嘅一種手段.社會學家韋伯(Max Weber)認為西方近代文化同宗教有密切關係.用宗教嘅教法嚟做人類行為準則,好似伊斯蘭教,基督教入面諸多禁忌,喺維持社會秩序上有明顯作用.
宗教文化[編輯]
世界宗教分佈[編輯]
爭議[編輯]
對宗教嘅爭議,主要針對喺亞伯拉罕系嘅宗教,例如基督教,伊斯蘭教,猶太教,好多經典著作例如哲學家羅素(Bertrand Russell)嘅為何我不是基督徒,道金斯嘅上帝大騙局等等,都對宗教有好尖銳嘅批判.香港李天命亦對宗教有過批判,認為創立宗教嘅人要喺自己嘅經典加一句自己個神係最勁根本好容易,批評一啲宗教宣稱嘅絕對價值觀,同埋質疑全能神呢個觀念[3].
19世紀曾經有三個人對宗教批判有過好大影響力,佢哋分別係馬克思,尼采同弗洛伊德,佢哋對宗教嘅批判,影響咗之後嘅人對宗教嘅諗法.
馬克思[編輯]
- 內文: 馬克思評宗教
馬克思認為,宗教係階級壓迫同剝削嘅工具,佢有一句名句:「宗教講嘅苦難既係現實苦難嘅表現,又係對呢種現實苦難嘅抗議.宗教係被壓迫生靈嘅嘆息,係無情世界嘅情感,正好似佢係喺無精神制度之下嘅制度一樣,宗教係人民嘅鴉片.」好多人拎咗最後一句「宗教是人民的鴉片」去代表晒,用鴉片去比喻統治者點樣用宗教去壓迫同剝削.
尼采[編輯]
- 內文: 尼采
尼采認為,任何一個人宣稱自己擁有真理,其實不過係一種「權力意志」,用嚟控制其他人,所以佢認為上帝根本就係由人作出嚟,根本唔存在,因為咁佢宣佈「上帝己死」.
弗洛伊德[編輯]
- 內文: 弗洛伊德
弗洛伊德認為,宗教只係有啲人因為覺得自己罪孽深重,需要自我潔淨而強制上帝祝福嘅一種遊戲.
參考[編輯]
- ↑ 《宗教與文化》同濟大學出版社 ISBN 7-5608-2343-2/G238
- ↑ 《宗教論》馮天策 著 山東人民出版社 ISBN 7-209-03628-8
- ↑ 《哲道行者》 李天命著 明報出版社 ISBN 962-8871-18-8M


text:
國
國係一個以武力來劃分嘅統治領土範圍.國內有自己政府,憲法同法律,警察同軍隊,稅收同人口嘅獨立政治實體.通常咁講,國,係一個地理概念.現代社會理解係同古代唔同,國亦都要講求當地人嘅認同,即係文化上嘅歸屬.現時世界上總共有236國.國家代表以民族為單位嘅國,係十九世紀歐洲思潮嘅產物.
語原[編輯]
中文國字從囗,從或;或,通域,從戈,從口,從一,即係一塊由軍隊守衛而有人居住嘅地.
古時國係指天子或者諸侯嘅地,而家係指士大夫嘅封邑(家唔係家庭,家族).[1]而國家就嚟自日本借呢兩個字嘅解釋,翻譯nation-state.十九世紀,歐洲一直醞釀一種思想,國係以民族為單位,同以前一個大帝國管治唔同民族唔同.
因為有古代同現代都國嘅解釋都同時存在,所以好多時都會混亂.現代好多解釋都引自英文,英文上對國唔同方面有嚴格嘅分野.nation係文化上,country係地理上,而state係政治上.但實際上,一般人並唔係咁清楚,又或者唔會理佢,將幾個英文字混合使用.中文語意上就更加分唔清.
國際通常對國嘅定義[編輯]
一般咁講,國際上多半同意一國應該有:
- 固定嘅人口
- 明確嘅領土
- 政府
- 同第二個國家發展關係嘅能力
但係,有啲人認為一個地區唔需要第二個國家嘅認同,只要符合上便四個定義就可以叫做國;另外有啲人就認為,一個地區必須應有第二個國家認同佢作為一個國嘅存在,先至係真正嘅國.不過,後者所要求嘅亦非正式嘅外交關係,而僅僅係對於佢存在嘅一個認知.
馬克思主義者嘅國家觀[編輯]
馬克思主義認為,國家具有主權屬性,階級屬性同社會屬性.其中,國家包含人口,領土,政權,主權嘅要素.
國家係經濟上佔統治地位嘅階級進行階級統治嘅政治權力機構.同時,列寧認為國家機器係統治階級統治被統治階級嘅暴力工具. 國家係為人民提供安全生存環境嘅組織.
台灣教科書嘅國家觀[編輯]
台灣嘅教科書通常喺規範面上定義國家做具備「人民,領土,政府,主權」嘅政治實體,但係近代國際政治實務上第二個國家嘅承認亦決定一個政治實體可不可以具備「國格」;當一國得唔到第二個國家承認時,往往因領土嘅主張同爭奪而產生外交爭端甚至戰爭.
註[編輯]
- ↑ 王力. 古漢語詞典.
參閱[編輯]


text:
比利·何利第
Billie Holiday(1915年4月7號—1959年7月17號),外號 Lady Day(婦女節,亦有人譯做淑女黛小姐),係一個美國爵士樂歌手,喺爵士樂界一個好有盛名嘅爵士樂歌后.佢有個標誌就係佢成日帶朵花喺頭髮度.
生平[編輯]
Billie Holiday喺1915年4月7號美國馬利蘭州巴爾的摩出世,佢老竇 Clarence Holiday 係一個結他手,喺十幾歲嗰陣唔小心搞大咗人個肚而生咗Billie Holiday,Billie一直由佢亞媽湊大,同佢老竇關係唔係咁好.
Billie 11歲嗰年曾經畀人強姦,15歲嗰年開始賣淫,直到18歲開始喺一間酒店仔駐唱,結束咗佢賣淫生涯.就係喺駐唱期間識咗佢音樂上嘅好拍檔 Benny Goodman,喺 Benny 穿針引線之下,喺唱片公司錄咗幾隻歌,就咁開始咗佢音樂事業.
1939年佢翻唱《Strange Fruit》(奇異果實),係一首關於反對種族歧視嘅歌,係講美國南部私刑嘅情況,結果引嚟好多白人知識份子同自由主義者支持,個個做晒佢歌迷.
不過喺佢嗰個年代,黑人喺美國都係受種族歧視,Billie Holiday係一個黑人女性,雖然佢嘅才藝受到認同,但好多地方都因為佢係黑人而唔畀佢表演,遇到呢啲情況,就搵到個叫 Helen Forrest 嘅白人女藝人,用同Billie Holiday一式一樣嘅風格代替佢表演,重好受歡迎.
喺嗰個年代,爵士樂壇亦好興吸毒,Billie Holiday嘅感情生活亦過得唔太好,佢成日都畀男友毆打,於是佢開始吸毒同飲酒,最後喺佢44歲嗰年因為心臟問題而過身.


text:
低地台巴士
低地台巴士(Low floor bus),有啲公司稱之為超低地台巴士或者特低地台巴士(Super low floor bus),係指一啲門位同埋車廂通道冇梯級嘅巴士.呢啲巴士比門位有梯級嘅巴士更方便乘客上落,尤其係老人家,推手推車同埋坐輪椅嘅乘客.
低地台巴士自1990年代開始喺一啲地方,包括歐美流行起嚟,多間巴士製造商都整出自己嘅低地台巴士.以香港為例,香港嘅專利巴士公司自1996年開始就引入低地台巴士[1][2].
設計[編輯]
低地台巴士可以係成架車嘅車廂都係低地台,即係喺車廂由頭行到尾都冇梯級,亦有啲只係得車廂前部分係低地台(即係「低入口」設計),差唔多到車尾位置有梯級,而梯級後面嘅地台就升高咗.引擎擺位方面,唔少低地台巴士嘅引擎都擺喺巴士後面,但有啲巴士製造商(包括Van Hool同埋富豪)研製出引擎擺喺車軸之間而偏向左邊嘅低地台巴士.
低地台巴士門位嘅地台高度可以低至350毫米以下.而低地台巴士通常亦設有可以控制升降嘅懸掛系統,當有需要嗰時,司機可以將架巴士降低,令巴士地台更加接近行人路面.
為方便坐輪椅嘅人上落,低地台巴士嘅門位可以整埋斜板,車廂內亦可以留埋位去擺輪椅.
現時市場上已經有低地台設計嘅小巴,單層巴士,掛接巴士同埋雙層巴士等等.


text:
竹園
竹園係香港新九龍一個地方,原本係條村來嘅.竹園大約係指今日黃大仙嘅範圍.家陣亦都指兩條竹園公共屋邨,即係竹園北邨同竹園南邨.
歷史[編輯]
竹園村原本係響今日黃大仙消防局附近,響正沙田拗道側邊.響英國1898年得到新界無耐,就起咗條沙田坳道,連住啟德,蒲崗,竹園同沙田坳.
竹園故名思意就係有一大片竹林圍住條村.而條村西邊有條河,條河由北面山脈沖到竹園,過蒲崗流入九龍灣.
1921年嗰陣,有位道士響條村西面起咗座廟,叫黃大仙觀,同時間又開個嗇色園管間廟.
第二次世界大戰之後,響中國內戰左近,有好大批難民擁入香港,通山起木屋鐵皮屋.香港政府就劃咗廟後面山區做竹園徒置區,即係今日竹園北邨,竹園南邨同黃大仙上邨一帶.
1956年,政府決定拆木屋區同竹園,村民就搬上新樓,即係今日黃大仙上邨同黃大仙下邨.其中有一棟特別好設施就係畀竹園村原居民.原本黃大仙觀都係拆屋之列,不過響東華三院遊說下就保留返.
兩條黃大仙邨1960年代就整好.而黃大仙呢個名慢慢就用得多過竹園,雖則,間廟地址都係竹園村二號.
之後,北面淨低落來嘅徒置區,就變成竹園北邨同南邨.而夾響兩條邨中間竹園巴士總站,起響竹園道,有好多條巴士綫通去香港唔同地方.家陣,竹園一般都係講呢條公共屋邨連埋巴士總站左近.
建築物[編輯]
竹園兒童園起響鳳凰新村,係一間畀啲阿爸阿媽照顧唔到嘅細蚊仔住.


text:
新世界第一巴士
新世界第一巴士服務有限公司(New World First Bus Services Limited,簡稱:新世界第一巴士,新世界巴士,新巴同埋NWFB)係新創建集團同佢嘅最終控股公司周大福企業嘅成員公司,喺1998年9月1號接辦中華巴士嘅88條線之後正式開始運作.
新巴係香港五間專營巴士公司之一,主要營運港島區嘅巴士線,亦有營運少量九龍區同新界區嘅巴士線.
史[編輯]
1998年初,新世界第一巴士服務有限公司正式成立.由新世界發展有限公司以及英國最大嘅陸上運輸機構第一集團合資,新世界發展(其後因集團架構重組而注入佢嘅服務業分支新創建集團有限公司)持有74%股權,而第一集團就持有其餘26%股權.當時經營港島區巴士服務嘅中華汽車有限公司(中巴)不獲延續專營權,政府就將佢其中88條路線攞出去公開競投,最後由冇任何交通營運經驗嘅新巴贏得專營權.據當時政府指出,新巴之所以能夠取得專營權,原因係新巴喺香港冇經營任何公共交通服務,符合政府引入新經營者嘅意向,同時新巴重提出一個最重要承諾:接收全部前中巴員工,解決前中巴員工嘅去留問題同埋買中巴原有車隊.呢次競投之後,中巴退出專利巴士市場,全面進軍地產業.
新巴接管88條巴士線後,只用一年幾時間就走上軌道,包括買新巴士,改善管理制度員工福利,加強巴士線班次等等.喺買新巴士方面,新巴專門買低地台巴士,包括「丹尼士三叉戟」雙層冷氣巴同埋「丹尼士飛鏢」單層冷氣巴.最初呢啲新巴士一時間趕唔切付運,新巴只係暫時買中巴嘅舊巴士服務,但呢啲舊巴士之中得冷氣巴有得留低,並相繼得到翻新.至於冇冷氣嘅巴士就喺其後4年內,全部被淘汰,淨係得一架丹尼士禿鷹(車隊編號:DM6)改為開篷巴,用嚟行山頂纜車接駁路線15C,直到2008年1月底.新巴自1999年3月起安裝八達通收費器,並喺2001年2月搞掂晒.2000年年尾,第一集團將手上嘅26%新巴股權賣畀新世界發展.2001年新巴推出八達通轉乘計劃,透過喺唔同路線上實施,令新巴可以借呢個計劃,取消一啲客量唔理想嘅路線,重組巴士網絡節省資源.
新巴嘅服務範圍最初只係喺香港島,直到1999年7月,政府將天水圍北同埋將軍澳南巴士線作公開競投.新巴成功投得將軍澳南嘅一組共7條路線.2001年新巴再投得西九龍新區巴士線專營權,成功將服務範圍擴展至九龍及新界.
喺營運初期新巴不斷強調形象,成日喺巴士上貼自我宣傳廣告以顯示佢嘅進取精神.不過由於之前新巴未有任何本地交通營運經驗,所以經營能力經常受到質疑.根據香港交通投訴組嘅2003年報(PDF),新巴嘅投訴率係三大專營巴士公司之冠.


text:
舊石器時代
舊石器時代係人類文明發展嘅最初期,呢段時期人嘅工具主要係用石頭整嘅,係石器時代嘅早期階段.時間上劃定為260萬年前或250萬年前(人首次製出石器)到1.2萬年前(農業產生).對應到地質年代屬於上新世晚期更新世.舊石器時代本身三分為早,中,晚期.對舊石器時代人類生活嘅知識源自考古發掘,以及人類學對現存一啲部落嘅研究.
人學識製造工具[編輯]
人進化自類人猿,關於人嘅起源,有非洲起源說——人發源自非洲,然後遷徙到其他大洲,亦有話人係多地獨自起源同進化嘅,但無論如何,人之所以可以遍佈全世界,從熱帶雨林到北極雪地,在於人有智力,可以運用材料,工具令自己適應當地環境,唔使進化,甚至可以改變環境來適應自己.
人學識製造工具,係人類文明開端,係地球歷史飛躍,因為之前係睇生物基因適唔適應到環境變化,而家就係人類活動改變生存狀況.
當時嘅人發明咗石刀技術,從石心壓制出長而鋒利嘅薄片作為石刀,用嚟整其他材質嘅工具,以及製作工具嘅工具.其他材質可以係獸骨,木頭.
發明[編輯]
據考古出土,當時製作出嘅工具有長矛等武器,亦都有好似刮刀等加工器.當時嘅人識得運用拋射現象,於是識得喺繩頭綁嚿大石去捉野牛等動物,亦都發明咗投石器,投茅器,弓箭等拋射工具.呢啲發明初時好粗糙,但後來不斷改進,就成為火器發明之前威力最大嘅冷兵器.
舊石器時代晚期有其他發明,比如用骨,象牙整嘅錐,針,扣,甚至有鈕,即係話人學識咗整合身嘅衫.雖然舊石器晚期嘅技術發展得比100萬年前嘅初期進步好多,但依然好原始.
社會[編輯]
嗰陣時嘅社會主要係部落,重未產生有專職領導嘅政治機構.啲部落大多係自治,以血緣關係成為一族,估計啲部落人口20到50人左右,因為未有農業,食物係源自採集,狩獵等,所以養得人唔多,不過如果一個地方食物來源豐富嘅話,部落人口就多啲.
當時未產生政治,雖然有阿頭,不過阿頭權力唔大,當時未有由制度確立,眾人公認嘅強制權力,啲人未能將個人或集體意志強加他人.啲阿頭嘅產生源於部落需要:識拜祭儀式嘅老人成為司儀,狩獵能力高強嘅後生做狩獵隊長.領袖唔係用權力,而用自身影響去完成職責.
當時人同人嘅關係好親密,因為部落內都係親戚,有咩事都會互相照應.同時人同人之間完全平等,每個人都有公認嘅義務同報酬.雖然無人確定到自己前景,但並冇因此憂慮或者彼此疏遠.舊石器時代嘅人可以成為「完全嘅人」,而且完全程度係自農業產生後未曾接近過嘅(相對到現代,就有哲學所講嘅「人嘅異化」).
部落之間可能會因為個人世仇或者爭地盤而有打鬥,不過因為舊石器時代生產水平低,而戰爭需要物力人力投入,所以當時打鬥規模唔大,直到後來農業產生,大規模戰亂先至出現.
兩性關係[編輯]
當時係有一夫多妻,不過極少.呢段時期嘅兩性關係比之後任何時候平等.原因係男人同女人對部落嘅貢獻係同等嘅:男人負責狩獵,保衛,而女人生兒養女,並提供大部份食物——男人狩獵嘅肉食固然好好,但大部份食物來自女人喺部落附近採集嘅蔬菜瓜果,易捉嘅小動物.而之後農業出現,男人因為好力成為耕作等生產嘅主要勞力,於是女人因為貢獻唔對等逐漸成為「第二性」.
飲食[編輯]
今時今日,人對舊石器時代人類飲食嘅認識來自對人屎化石嘅研究同現存部落食嘅嘢.
嗰時人類食嘅嘢種類非常之多,可以講係乜都食,食得就食,包括現代人覺得核突嘅嘢,比如曱甴等蟲類.而佢哋對住嘅周邊極其熟悉,知道附近有咩種類嘅生物,邊啲食得,邊啲有毒,邊啲有除食用價值外嘅其他用處(如醫藥等).
正因為乜都食,所以好難有饑荒,唔似得農業後嘅人類,因為農業中嘅作物,牲畜相比原始人食嘅品種少好多,一旦遇災,失收減產,就有饑荒之虞,而原始人食嘅嘢類型太多,好難話咁多品種嘅事物同時欠缺.災年中農民去挖樹根樹皮,食野外動物等捱過饑荒,就係學似原始時代人嘅飲食.
世界觀同宗教[編輯]
原始人對世界嘅睇法係世界唔會變,過去同將來一樣,冇發展概念,亦唔會質疑現有規矩,習俗.原始人覺得,天地萬物,包括佢自身,佢哋嘅文化以及住所,都係一早就創造出來,而且肯定會一成不變延續到無窮未來.睇下各民族創世神話,就會發覺有一個共同點:一切都搞掂曬,先人定落規矩,教落技藝.比如中國有神農嘗百草,倉頡造字;聖經話一切嘢都喺上帝創世時定好曬.
原始人對周邊非常瞭解,但佢哋對自然界嘅情況係知其然而不知所以然,一遇到如洪水,旱災等就唔知咩緣由,就寄託於超自然.所以原始部落巫術風行,認為巫師有超自然能力,可以消災化難;獻祭儀式亦好多,以為可以祈求超自然為佢哋轉運;圖騰崇拜,以為以某種動植物或者神物做偶像就可以化兇.
因為舊石器時代生產水平低,日後等級森嚴嘅僧侶集團都供養唔起,所以未產生可以凝聚社會嘅神學,宗教未作為一種控制社會嘅工具.啲人對神嘅概念蒙查查,比較多係私人幻想.
藝術[編輯]
嗰時嘅藝術主要係岩洞壁畫.內容大多係狩獵場面.有一個現象,亦同啲人嘅迷信相關:原始人一般住山窿口附近,但啲壁畫大多畫喺山窿深處,最暗最危險嘅地方,往往唔同嘅畫作相互重疊,亦就係話,畫畫人未諗過要保存作品.對此解釋係,啲人畫畫,係覺得山窿深處有超自然力,畫啲狩獵場面就有幫助狩獵嘅魔力.相當於家下嘅許願樹.
歷史遺產[編輯]
雖然話舊石器時代好原始,但奠定咗人類文明嘅基石.舊石器時代人類獲得嘅知識至今係基本知識乃至係生活所需嘅常識.實際上原始人嘅知識就已經非常豐富,比如對居地瞭如指掌,對動植物品種及利用價值嘅知識,製作使用工具嘅知識等等.
嗰時已經奠定今日嘅烹調技術,比如原始人識用火灶,用石板燒烤,極地嘅寒冷可以保存食物,其他地方可以用風乾或者用油脂保存食材等.實際上,舊石器時代嘅人來到現代,除咗諸如煤氣,電器等現代工具,廚房嘅嘢佢都會好熟悉.
醫藥上亦累積唔少,雖然有時啲人以為巫術可以醫病,但醫療技術都識啲,比如曉得夾板可以續斷肢,識得用止血帶繃帶敷藥,知道灌腸同放血係療術.
乃至原始人識得天文,可以劃分星座.波利尼西亞人嗰時已掌握航海,借此遷徙到太平洋各島.
落後同轉型[編輯]
雖然舊石器時代嘅社會人際關係好親密,但亦好壓抑人.個人完全聽命於部落.部落睇成係一條無窮無盡嘅隊伍,隊伍由死者,生者,未降世者組成,受神靈福佑.個人完全屬於呢條隊伍,雖然話啲人唔覺得自己嘅人生綁住喺上面,覺得自己係參加咗條隊,不過正因為噉,令舊石器時代發展緩滯————啲人唔諗住改變一切,唔反傳統.實際上一啲部落會殺死唔按傳統生活嘅人.
不但殺死反傳統嘅人,喺食物短缺時,會殺嬰,老人,孱人.無部落可以永久據於一地,始終食物有限,而人口會增長,於是就要遷徙,因此為咗遷徙就要削減.人口增長亦緩慢,因為環境嘅人口承載量好有限,當時人口密度每平方公里先得一個人.
所以舊石器時代後,農業出現,進入新石器時代,好快農業生產就取代咗狩獵採集嘅生活方式,今日得返無法開展農業嘅地方依然保留原始生活.因為農業生產食物可以養更多人,而為咗養更多人,就要開更多耕地,於是就會去原始部落地區開荒,令原始部落接觸到並轉型到農業生活.
參考[編輯]
- L.S.Stavrianos《全球通史》第7版上冊,北京大學出版社 ISBN 0-13-923897-2


text:
化學家
化學家即係研究化學嘅人.一個化學家同其他人做嘢唔同嘅地方就係佢哋通常都會好小心咁檢查身邊每一樣野嘅變化.佢哋嘅工作,多數都係研究點樣可以大量生產各種昂貴嘅藥用或者工業用化學品,務求造福大眾或者謀利維生.
每個化學家會有唔同嘅專科,但係佢哋有一啲共同嘅做嘢方法.首先,佢哋睇一種嘢通常都會研究佢係酸定鹼,並且細微到用原子嘅角度去諗嗰舊嘢.其次,佢哋好小心咁測量啲野撈埋嘅時候唔同物質嘅比例,化學作用進行緊嘅時候反應嘅速度同埋唔同嘢之間化學特性嘅分別.重有,佢哋會用自己有限嘅知識去嘗試了解啲自己唔熟嘅嘢,從而令自己學識更多.
大部份化學家都係讀到大學畢業就出去搵工做,但係都有啲公司要啲人讀到博士先會請.好多有關化學嘅工作或者大學化學嘅課程對數學,物理同埋化學同樣重視,因為化學又叫中心科學,學得化學唔多唔少都要喺科學嘅其他領域入面略通一二.
讀到碩士,化學科學生就要專攻一個分支.大部分人都會揀生物化學,有機化學或者無機化學.當然,化學入面其他分支都會有人讀.
讀完書之後,化學畢業生,而家做咗化學家,就會出來搵工.佢哋多數會加入化學工業或者做藥劑師.喺好多國家大學其實有一科藥劑學專科,不過都會有人讀完化學跳槽做藥劑師.又有啲化學家會選擇打政府工,做政府化驗所技術員.


text:
陸路交通
本地專營巴士
訪客可選擇乘搭以下巴士路線直接往來亞洲國際博覽館(總站位於博覽館西面入口)及香港各主要地區.
1) 於活動日期間的特定時間^
a)「A線」機場巴士1 - 直達亞洲國際博覽館 (適用於演唱會及指定活動)
以下十條巴士路線覆蓋香港主要各區.
回程往市區時,乘客可於博覽館乘搭任何「A線」或「E線」巴士到機場地面運輸中心轉乘所需「A線」巴士.如最終選乘之巴士及此接駁巴士均屬同一巴士公司,接駁巴士之車費將獲豁免#.城巴另提供回程半價優惠*.
b) 於演唱會或大型晚間公眾活動結束後,由亞洲國際博覽館開出之巴士路線
2) 前往機場之巴士路線
4) 由機場前往博覽館
訪客可於暢達路(客運大樓地下外)乘搭S1巴士(單程票價港幣$3.5)前往博覽館巴士總站,或在機場站選乘機場快綫到博覽館站.
5) 由東涌站前往博覽館
訪客可乘搭S1巴士到博覽館巴士總站.
有關專營巴士班次,車程,票價等資料和各類查詢如巴士轉乘計劃,請聯絡以下巴士公司:
上述巴士路線及資料如有更改,恕不另行通知.以上巴士服務將因應乘客需求而調整,運輸署會與巴士公司不時檢討有關巴士服務以配合實際需要.
尚有其他巴士路線及公共交通工具往返亞洲國際博覽館,有關詳情請按此.


text:
超級馬利奧樂園3 華利奧樂園
超級馬利奧樂園3 華利奧樂園(日文:スーパーマリオランド3 ワリオランド;英文:Wario Land: Super Mario Land 3)係任天堂1994年1月21號喺Game Boy出嘅超級馬利奧樂園系列作品.
佢係第一隻由華利奧做主角嘅遊戲,亦係Captain Syrup(キャプテン・シロップ)同佢嘅馬仔Brown Sugar Pirates首次出場嘅遊戲.
雖然係叫「超級馬利奧樂園3」,但係馬利奧喺呢隻遊戲絕少出現.
簡介[編輯]
華利奧樂園嘅故事係超級馬利奧樂園2:六個金幣(華利奧係呢隻遊戲嘅最後大佬)嘅延續.同之前嘅超級孖寶兄弟系列作品唔同,遊戲冇公主要救,而目的係令華利奧搵到越多嘅錢去買城堡,令馬利奧妒忌.另外華利奧亦可以儲「心」,儲到咁上下就可以獎隻.
成隻遊戲有40關(包埋隱藏嗰啲).其中多個關有隱藏嘅寶箱,而嗰啲地方要用到鎖匙先至入到去.每個寶箱都有唔同嘅寶物,而寶物亦有唔同價值.
玩[編輯]
華利奧嘅行動方式同馬利奧有唔同,其中之一係佢就噉掂啲敵人自己都唔會有事(掂到佢哋啲武器除外),而佢踩到敵人之後,重可以將佢哋拎起當武器用.
如果佢有10個或以上嘅錢,華利奧可以攞出一個值10個錢嘅銀仔,去開終點大門,開Check point又或者當武器用.佢掟出去嘅銀仔係可以收返.
華利奧可以攞一啲帽嚟同自己升級.噴射帽令佢可以喺個天飛一段距離,走得快啲,亦可以喺水入面用衝撞;火龍帽令佢可以噴火攻擊,就算落咗水都出到;牛角帽令佢更加大力,可以衝撞多一段距離,吊喺天花板同埋出重磧.另外,華利奧亦可以攞星星令自己變成無敵一段時間.
如果華利奧中招,就會縮細,冇帽戴同埋冇得出衝撞.喺縮細咗嘅情況下再中招就會死同埋跌晒喺嗰關搵到嘅錢.


text:
形而上學
形而上學係哲學一支.通俗尐講,形而上學有兩種意思.一係指用孤立,靜止,片面,表面嘅觀點去睇事物.二係指研究單憑直覺(超經驗)嚟判斷事物嘅哲學.
歐洲語言中嘅「形而上學」來自希臘語,好似英文嘅「metaphysics」.呢個詞原本係古希臘羅德島嘅哲學教師安德羅尼柯畀亞里士多德嘅一部著作起嘅名,meta 即係 after,意思係「物理學之後」.
形而上學又叫「第一哲學」,好似笛卡兒嘅《第一哲學沉思錄》(Meditations on First Philosophy).亞里士多德將人類嘅知識分為三部份,用大樹作為比喻:第一部份,最基礎嘅部份,亦就係樹根,係形而上學,係一切知識嘅基石;第二部分係物理學,好比樹幹;第三部分係其他自然科學,以樹枝做比喻.
中文名「形而上學」係由《易經》嘅『形而上者謂之道,形而下者謂之器』度來.
形而上問題嘅研究通常都爭議多多而冇定論.其因部份係人類知識嘅主要來源 —— 經驗事實 —— 唔足夠解決形上學嘅爭議;另一部份係形上學家用語成日混淆不清,因而佢哋爭論時九唔搭八.
二十世紀嘅邏輯實證論者們反對某尐形上學議題.佢哋認為某尐形上學問題本身係無意義嘅.
西方形而上學有三個傳統分支:
形而上學常見嘅問題:


text:
摩洛哥
摩洛哥王國(阿剌伯話:المغرب)係非洲西北部一個國.王國嘅東部同埋東南部同阿爾及利亞交界,南部靠近西撒哈拉,西部面向大西洋,並向北隔直布羅陀海峽同地中海同西班牙相望.1979年摩洛哥佔領西撒哈拉,不過佢喺西撒哈拉嘅權利一直未被國際上任何國家承認.摩洛哥認為交界嘅休達同梅利利亞應該係佢嘅領土,不過查實係由西班牙管轄.除阿拉伯文之外,喺摩洛哥境內重有好多地方語言,而法文同西班牙文亦被同時用.
歷史[編輯]
- 內文: 摩洛哥史
自50萬年以嚟摩洛哥所在嘅地方係非洲同歐洲之間嘅一條交通要道.考古發現證明呢度一早就有人住.最早喺呢度定居嘅柏柏爾人嘅來歷經已冇辦法考證.7世紀嗰陣,阿拉伯人嚟到呢處,重喺8世紀建立王國.中世紀時期喺呢度統治嘅朝代有啲係柏柏爾人,有啲係阿拉伯人.從15世紀開始,摩洛哥受到多個西方國家嘅入侵.20世紀初期嘅摩洛哥危機係導致第一次世界大戰嘅重要原因之一.1912年3月,法國佔領摩洛哥.1956年3月,獨立.[1]
中國古籍入便有關摩洛哥嘅較早記載,有宋人趙汝適《諸蕃志》「默伽獵國」.
政治[編輯]
摩洛哥係一個君主立憲制嘅多黨制國家,國王擁有比較大嘅權利.議會分參議院同眾議院兩院,眾議院325名議員由國民直接選舉而出,任期為五年.參議院270名由地方代表選出,每三年更換三分之一.
穆罕默德六世自1999年登基後加強國家嘅民主化,對內嘗試緩和貧困同保證社會治安,對外持相對緩和嘅伊斯蘭國家政策.摩洛哥係中東同歐美對話嘅一個重要中間人.
地理[編輯]
受副高控制同加那利寒流影響,形成乾燥嘅熱帶沙漠氣候;阿特拉斯山脈貫穿全國,當中圖卜卡勒山(4165米)係全國最高點.
54%嘅人口係城市居民.重要城市有:
經濟[編輯]
摩洛哥最主要嘅經濟部門係旅游業,漁業同燐酸礦嘅出口.農業同牧業亦相對重要,不過受氣候影響比對大.摩洛哥喺好多方面依靠外嚟資助.國民經濟發展相當緩慢.
人口[編輯]
摩洛哥80%嘅居民係阿拉伯人,20%係柏柏爾人.多數係伊斯蘭遜尼派教徒.除咗呢啲之外重有少數猶太教徒同基督教徒.
文化[編輯]


text:
大喜屋係我最鍾意的一間日式放題店舖, 因為食品都用料新鮮, 每樣食物都用心制造, 做得好好味, 除非有D我未食過, 因為太多食物選擇, 不可能每樣食物都試晒, 須然可能比起其他放題店舖貴少少, 但值得食, 起碼每樣食物都有水準, 店舖座位唔會太逼, 由其值得一讚, 係每個店員服務態度都好有禮貌, 不時換碟, 加茶, 好留意每枱人客, 唔駛我叫已走過嚟幫遞紙, 真心讚.
因為我係食下午放題, 諗住食咗粟米蟹粥暖下胃, 再食刺身, 點知都係嚟咗刺身先, 見到個樣已忍唔住口, 所以都係食咗凍嘢先.
蟹粥多粟米粒, 粥身好綿, 但冇乜蟹味, 可能因為唔係用膏蟹, 唔似澳門D蟹粥咁多蟹味, 比較好清淡, 但我鍾意清淡D, 所以OK.
炸天婦羅係我至愛, 由其炸蝦, 重有一樣好得意嘅炸物, 係炸紫心香芋丸, 好香芋味, 煙煙韌韌, 好味, 本來想食多一轉天婦羅, 但實在太飽, 依家重好懷念, 好想立即再去食過.
小食: 普通, 不過唔會好差, 好難食.
牛柳粒: 好香黑椒味, 好淋.
鯖魚: 都燒得好香, 唔會好乾,
燒番薯仔: 須然燒到個樣唔係好靚仔, 但超甜, 我鍾意食
柚子大蝦沙律及大喜屋沙律, 兩款都係酸酸甜甜好開胃, 食得飽飽哋可幫助消化
題外話/補充資料
下次唔會食咁多小食, 可以再食多兩轉D天婦羅


text:
語言學
語言學,係一門研究人類語言嘅一門科學.語言學以前係人類學或者符號學其中一個分支,但係宜家已經成為咗一門獨立嘅科學.而研究呢門學問嘅,就叫做語言學家.
現代語言學嘅目的,係對人類嘅語言作出客觀嘅記述.所謂記述就係將現有語言嘅法則同埋性質,用語言資料做準嘅記錄.就好似物理學家會諗點解蘋果會噉樣跌落黎一樣,語言學家會諗點解某種語言會用某一個方法去講某一樣嘢或者某一件事.
另外,現代語言學嘅一項重要原則同埋大前提,就係唔可以先入為主咁認定某種語言係「上等語言」或者「劣等語言」.以前有人以為語言嘅進化同埋社會發展,文明程度有關係,但係後來因為理解到任何語言都有番咁上下嘅複雜性,所以現代語言學否定咗語言上有進化呢回事(但係語言演變就依然係不爭嘅事實).而家嘅語言學認為所有語言都唔單止可以滿足社會溝通嘅需要,重係文化嘅載體.
分類[編輯]
語言本身嘅結構,其實就係將聲同意思做嘅配對.但係由聲音去到意思,可以細分做幾個範疇.
- 語音學:對人所發出嘅聲音嘅研究
- 音韻學:對語音之間嘅規律嘅研究
- 構詞學:對詞嘅內部結構嘅研究
- 句法學:探討啱文法嘅句子點樣由字組成
- 語義學:對字嘅意思嘅研究,同時會探討埋點樣由字嘅意思夾埋變做成句句子嘅意思
- 語用學:探討喺唔同環境底下,人點樣表達同理解語言嘅字面同埋背後嘅意思
其他分類[編輯]
歷史語法學亦都從屬於歷史語言學,比較語法學亦從屬於比較語言學,描寫語法學亦從屬於共時語言學,歷史語法學,比較語法學,描寫語法學都係交叉學科
上面嘅分類並唔係所有語言學家都認同,而每一個細類之間亦都有相當多嘅重疊.
歷史[編輯]
語言學嘅歷史好耐.啲人初初嘅語言研究自從古代歷史已經開始咗,因為佢同古代哲學,歷史同埋文學有關.喺中國史上語言學出現喺訓詁學.喺古印度同埋古希臘公元前4世紀到3世紀已經有咗當地嘅文法學.
說明性 vs. 描述性[編輯]


text:
特洛伊木馬程序
呢篇文章講嘅係電腦惡意程序.想搵其他同「木馬」呢兩個字差唔多嘅意思,睇下(木馬).
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
目錄
名[編輯]
- 內文: 特洛伊木馬
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為[編輯]
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理[編輯]
分類[編輯]
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門[編輯]
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞[編輯]
- 內文: 電腦系統漏洞
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit[編輯]
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀[編輯]
- 內文: 網上銀行
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器[編輯]
下載器木馬係可以喺某人嘅電腦度上傳或下載同安裝最新版本嘅惡意程序.
釋放器[編輯]
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件[編輯]
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號[編輯]
- 內文: 線上遊戲
遊戲盜號密碼係識偷網絡遊戲入面嘅帳號信息.
即時通訊[編輯]
- 內文: 即時通訊軟件
即時通訊木馬係識偷嗮啲即時通訊軟件入面嘅用戶名同密碼.
酬金[編輯]
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信[編輯]
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜[編輯]
郵件地址收集[編輯]
代理[編輯]
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式[編輯]
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範[編輯]
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁[編輯]
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
拿破崙
想搵呢個詞嘅第啲意思,睇下(拿破崙 (搞清楚)).
拿破崙(法文:Napoléon Bonaparte,原名Napoleone di Buonaparte,1769年8月15號—1821年5月5號),法蘭西第一共和國第一執政(1799年—1804年),法蘭西第一帝國同百日王朝嘅皇帝(稱為拿破崙一世,1804年—1814年,1815年),軍事家,政治人,曾經佔領過西歐同中歐嘅大部份地方.
生平[編輯]
早年[編輯]
拿破崙1769年喺科西嘉島嘅阿雅丘城出世.科西嘉島啱啱賣咗畀法國後,法王承認拿破崙嘅老竇係法國貴族.響老竇嘅安排下,拿破崙 9 歲時到法國布裏埃納軍校接受教育.1784年以優異成績畢業後,被選送到巴黎軍官學校.
拿破崙 16 歲時老爸去世,佢中途輟學並被授予炮兵少尉頭銜.喺隨部隊駐防各地期間,佢閱讀咗好多啟蒙思想家嘅著作,其中盧梭嘅思想對佢嘅影響非常大.1789年法國大革命爆發後,拿破崙返到科西嘉,當時科西嘉係三種勢力嘅競逐場,革命派,保皇派同獨立派,拿破崙加入支持革命嘅雅各賓派,喺一個志願軍團得到中校嘅地位,後來因為同科西嘉獨立英雄保利起衝突,拿破崙全家被迫喺1793年6月逃到法國.
喺1793年12月,24歲嘅拿破崙帶兵攻下咗保王黨嘅堡壘土倫.1794年熱月政變中拿破崙由於同羅伯斯比爾兄弟關係緊密而受到調查,後嚟因拒絕到意大利軍團嘅步兵部隊服役而被免去准將軍銜.1795年佢受巴黎督政官巴拉斯之托成功平定保王黨武裝叛亂,一夜之間榮升為陸軍中將兼巴黎衛戍司令,喺軍界同政界中嶄露頭角.
拿破崙係一名出色嘅軍事家,對當時嘅軍事知識深有研究,善於將各種軍事策略運用於實戰之中,尤其係主張將火炮集中使用,以及充分發揮騎兵嘅機動作用.1796年3月2號,26歲嘅拿破崙被任命為法國意大利方面軍總司令,3月9號同情人約瑟芬•博阿爾內結婚,之後就匆匆趕去前線.喺意大利,拿破崙統帥嘅軍隊多次擊退咗奧地利同薩丁組成嘅第一次反法同盟聯軍,最後迫使對方簽署咗有利於法國嘅停戰條約.
埃及之戰同奪取權力[編輯]
取得意大利之役嘅勝利後,拿破崙嘅威信越嚟越高,佢成為法國人嘅新英雄.而佢嘅崛起令督政府感到受威脅,因此任命佢為埃及軍司令,派去東方以抑制英國喺該地區勢力嘅擴張.喺拿破崙嘅遠征軍裏面,除咗2000門大炮外,重帶咗175名各行業嘅學者同成百箱嘅書同研究設備.喺遠征期間拿破崙曾下達過一條著名嘅指令:「俾驢子同學者走喺隊伍中間.」拿破崙本人精通數學,同時重好鍾意文學同宗教,受啟蒙運動嘅影響極大.
然而1798年遠征埃及本身係一個大失敗.拿破崙嘅艦隊被英國嘅海軍上將納爾遜完全摧毀,部隊被困喺埃及.1799年回國時,400艘軍艦只剩低2隻小艦,原本侵略印度嘅計畫受阻,人員損失慘重.
呢個時候歐洲反法同盟逐漸形成,而法國國內保皇派勢力則漸漸上升.1799年8月,拿破崙最終決定趕返巴黎.1799年10月,返到法國嘅拿破崙被當作“救星”嚟歡迎.11月9號,拿破崙發動咗霧月政變並獲得成功,成為法國第一執政,實際為獨裁者.
拿破崙之後進行咗多項政治,教育,司法,行政,立法,經濟方面嘅重大改革,其中最著名並且直到今日依然有重要影響嘅《拿破崙法典》,係政變當晚拿破崙下令起草嘅,好多條款拿破崙本人親自參加討論最終確定,基本上採納咗法國大革命初期提出嘅比較理性嘅原則.法典喺1804年正式實施,即使係喺一個多世紀後依然係法國嘅現行法律.法典對德國,西班牙,瑞士等國嘅立法起到重要影響.喺政變結束後三個禮拜拿破崙向人民發佈嘅公告中,佢自豪噉宣稱:「各位公民,大革命已經返到佢當初籍以發端嘅原則.大革命已經結束.」
1802年8月,修改共和八年憲法,改為終身執政.1804年11月6號,公民投票通過共和十二年憲法,法蘭西共和國改為法蘭西帝國,拿破崙為法蘭西人嘅皇帝,稱為拿破崙一世.12月2號,拿破崙仿效查理曼大帝嘅歷史,以減少革命派對於佢登基帝位嘅不快.呢次係第一次法國皇帝以自己嘅「名」作為皇帝嘅稱號.佢並唔係由教皇庇護七世加冕,而係自己將皇冠戴喺個頭度,然後重為妻子約瑟芬•博阿爾內加冕為皇后.一年之後,佢又喺意大利由教皇加冕為意大利國王.
1805年8月,奧地利,英國,俄國組成咗第三次反法同盟,拿破崙於是喺9月24號離開巴黎,親自揮軍東進,到10月12號法軍已經佔領咗慕尼克.10月17號法國同奧地利喺烏爾姆激戰後,反法同盟投降.之後法國又取得咗奧斯特裏茨戰役嘅勝利,反法同盟再度瓦解,並且迫使奧地利取消神聖羅馬帝國嘅稱號.拿破崙隨後聯合德國境內各諸侯國組成「萊茵邦聯」,將佢置於自己嘅保護之下.次年秋天,英國,俄國,普魯士組成咗第四次反法同盟,但係10月14號法軍同時喺耶拿同奧爾斯塔特擊潰敵軍,普魯士嘅軍隊幾乎全軍覆沒,拿破崙因此取得咗德國大部分地區.1807年6月法軍又喺波蘭大敗俄國軍隊,拿破崙同俄國沙皇亞歷山大一世會面,雙方簽訂同平條約,喺之前一年拿破崙頒佈咗《柏林赦令》,宣佈大陸封鎖政策,禁止歐洲大陸同英倫嘅任何貿易往來.自此,法國喺歐洲大陸嘅霸主地位得到確立.拿破崙一世兼任意大利國王,萊茵邦聯嘅保護者,瑞士聯邦嘅仲裁者,並分別封佢嘅兄弟約瑟夫,路易,熱羅姆為那不勒斯,荷蘭,威斯特伐利亞國王.
轉折:入侵西班牙,奧地利同俄羅斯[編輯]
1807年末西班牙爆發內部動亂,西班牙國王遭到人民嘅唾棄.拿破崙於是乘機入侵西班牙,並畀佢大哥約瑟夫•波拿巴(Joseph Bonaparte)成為西班牙國王.但係呢個舉動遭到西班牙人嘅反對,拿破崙根本無法平息當地嘅暴動.英國喺1808年介入西班牙爭端,英軍8月8號登陸蒙得戈灣,8月30號佔領咗整個葡萄牙.之後佢哋喺當地民族主義者嘅支持下,逐步將法軍趕出伊比利亞半島.
正當拿破崙陷入西班牙泥潭之際,1809年初第五次反法同盟組成.奧地利從後偷襲法國喺德國嘅領土,拿破崙被迫退出西班牙,率軍東征.奧地利軍隊雖然一開始取得優勢,但係拿破崙好快就轉敗為勝,迫使奧地利簽訂維也納和約,再次割讓土地.次年,拿破崙娶奧地利公主瑪麗•路易莎為妻,法奧結成同盟.
到咗1811年末,法俄關係已經開始惡化,俄國沙皇亞歷山大一世拒絕繼續同法國合作抗英,最後戰爭爆發.拿破崙率領操12種語言嘅50萬大軍進入俄羅斯.俄軍採取撤退唔抵抗嘅戰術,直到1812年9月12號法軍歷經博羅金諾戰役(法軍有7萬人陣亡同重傷)後,進入莫斯科.拿破崙本來以為亞歷山大一世將會妥協,但估唔到迎接佢嘅係莫斯科全城嘅大火.而呢個時候國內又有人策劃咗一次失敗嘅政變,令佢不得不趕返法國,最後返到法國嘅只有一萬人.
戰敗,流放,百日政權同滑鐵盧[編輯]
1813年英國,俄國,普魯士同奧地利組成咗第六次反法同盟,雙方喺德國境內多次激戰.雖然法軍取得多次勝利,但係針對拿破崙嘅壓力就越來越大,直到10月嘅萊比錫戰役法軍被擊潰,各附庸國都紛紛脫離法國獨立,同盟軍開始向巴黎推進.1814年3月31號,巴黎被佔領,同盟軍要求法國無條件投降,同時拿破崙必須退位.1814年4月13號拿破崙喺巴黎楓丹白露宮簽署退位詔書,喺之前兩日拿破崙宣佈無條件投降.拿破崙本人喺退位後被流放到地中海嘅一個小島厄爾巴島.拿破崙保留「皇帝」嘅稱號,但係佢嘅領土只局限喺嗰個小島上.
拿破崙喺去厄爾巴島途中幾乎被暗殺,自己都嘗試自殺不遂.而喺巴黎,路易十八返到法國,重新成為法國國王,波旁王朝復辟.拿破崙嘅妻子同個仔被奧地利人囚禁,重有傳聞指拿破崙將被流放到大西洋上嘅一個小島,呢一切令拿破崙別無選擇,最後喺1815年2月26號逃出厄爾巴島,率領1000人於3月1號返到法國.本來被派嚟阻止佢嘅法國軍隊轉而繼續支持拿破崙.3月20號拿破崙返到巴黎,呢個時候佢已經擁有一個 14 萬人嘅正規軍同20萬人嘅志願軍,路易十八逃走,百日王朝開始.
但係好景唔長,歐洲各國迅速組成第七次反法同盟.1815年6月18號拿破崙嘅軍隊喺比利時滑鐵盧戰役中全軍覆沒,7月15號佢正式投降.法蘭西第一帝國覆滅,路易十八再度復辟.拿破崙被流放到聖赫勒拿島.1821年5月5號,拿破崙喺島上去世,5月8號喺禮炮聲中呢位征服者被埋葬喺聖赫勒拿島上嘅托貝特山泉旁邊.直至今日,拿破崙嘅死因重係眾說紛紜,英國醫生嘅驗屍報告顯示佢係死於嚴重胃癌,但新嘅研究認為拿破崙死於砷中毒,而且喺當年貴族鍾意用嘅牆紙上,歷史學家亦發現含有砷嘅礦物,估計係因為環境潮濕而畀砷喺環境中滲透出來.
佢去世後九年,新嘅奧爾良王朝喺人民嘅壓力之下將拿破崙嘅塑像重新豎立喺旺多姆圓柱上.1840年,法國七月王朝嘅路易•菲利浦派佢個仔將拿破崙嘅遺體接返.嗰年12月15號,拿破崙嘅靈柩被運返巴黎,喺經過凱旋門後安葬喺塞納河畔嘅老殘軍人退休院(即榮譽軍人院).
影響[編輯]
拿破崙係一名出色嘅軍事家,佢一生親自參加嘅戰役達到60幾個,而佢指揮嘅多個戰役,直到今日喺軍事史上依然有重要意義.但係佢嘅征戰打破咗歐洲嘅權力均衡,導致其他歐洲強權7次組成反法同盟,最終徹底擊敗拿破崙.喺拿破崙戰敗後嘅維也納會議上,新嘅歐洲秩序同平衡好快被重新建立起來.
雖然拿破崙曾經叱吒風雲幾十載,但係佢嘅功績係短暫嘅,喺佢退位後,法國嘅疆域好快又恢復到佢執政之前嘅樣,拿破崙嘅戎馬生涯對之後嘅歐洲歷史並無重大影響.唯一可以令佢載入史冊嘅,係由佢本人下令編撰嘅《拿破崙法典》,呢部法典係好多現代民主國家法律體系嘅原型.
此外,拿破崙亦係最早提出歐羅巴合眾國構想並試圖通過武力嚟實現嘅人.雖然佢本人並未成功實現呢個夢想,今日嘅歐洲正在朝向一體化嘅目標邁進.
拿破崙為法國帶嚟榮耀,法國人民始終愛戴呢位法蘭西戰士(有趣嘅係,佢喺18歲之前始終認為法國唔係佢嘅祖國),1840年12月佢嘅遺體運抵巴黎後,90萬巴黎市民冒著嚴寒迎接佢.而喺多年後,拿破崙亦贏得對手嘅尊敬.1855年英國維多利亞女王帶王儲(即後來嘅愛德華七世)到老殘軍人院,女王讓王子「喺偉大嘅拿破崙墓前下跪」.
參考[編輯]
- (德)艾米爾•路得維希(Emil Ludwig)著/梅沱等譯:拿破崙傳,1999年廣州:花城出版社,ISBN 7536026441
- (法)布里昂(F. D. Bourrienne)著/鬱飛譯:拿破崙傳,1996年天津:天津人民出版社,ISBN 720111072
事蹟[編輯]
出面網頁[編輯]


text:
𢆡罩
𢆡罩係女性所着嘅內衣之一,又叫胸圍,波罩,乳罩,奶罩或文胸,有時都會泛稱為「內衣」,或者講「內在美」,係用來遮住同埋撐埋個𢆡.𢆡罩最初源自法國,法文叫做「Brassière」,但係依家英文通常簡寫叫做「Bra」.以前啲歐洲噶貴族女性鍾意著一種非常之緊身噶束衣.但系後來由於呢種束衣過於麻煩,就換成兩條手帕改製噶胸衣,成為佐依家𢆡罩的雛型.
結構[編輯]
通常一件波罩有咁多部份組成:
- 杯罩:一般係碗形,左右各有一個,通常罩嘅下面會有定型嘅綱圈(無鋼圈波罩嘅杯罩下部冇定型鋼圈,適合發育之中女仔同埋注重舒適性嘅女性著),可以將乳房下面托起,用來支撑左右兩邊嘅乳房,係𢆡罩嘅最重要部分.杯罩可以按照覆盖面积分成全罩,四分之三罩同半罩三種.
- 背帶:以環繞胸部一周嘅形式圍住成個背部,連結兩個杯罩以固定杯罩.
- 肩帶:由罩杯嘅上端伸长,繞過肩部到背部,與背带相连.使用時可透過肩帶上嘅調節器調整鬆緊長短,使杯罩部分貼胸部.部份款式噶肩帶可以拆落來替換透明肩帶或者蕾絲繞頸肩帶之類裝飾性肩帶衫,半罩款式更是可以將肩帶拆落來成為無肩帶𢆡罩,而杯罩唔會掉落.
- 排扣:通常係背部,都有前扣同埋側面扣噶式,方便穿著.背帶在背部嘅部分透過排扣连接,一般款式通常為雙排扣或者三排扣,而調整式𢆡罩則可能有三到五排扣不等.


text:
斑海豹
斑海豹又叫大齒斑海豹,大齒海豹,係一種分布響西北太平洋嘅海豹.
分布[編輯]
斑海豹所分布嘅西北太平洋係高緯度嘅寒冷水域,主要分布響楚科奇海,白令海,鄂霍茨克海,日本海同埋中國嘅渤海,黃海北部.
外形特徵[編輯]
斑海豹身型成紡錘形,頭圓生有觸鬚,無外耳廓.四肢特化成鰭腳狀,趾間有蹼.雄性斑海豹身型大過雌性.啱啱出世嘅海豹BB全身有白色胎毛.
習性[編輯]
斑海豹每年都要換毛.佢哋有洄游嘅行為,食物主要係魚類同頭足類.3年之後先到性成熟期,係屬於一夫多妻型,響每年1~3月繁殖,會響浮冰上生仔,每胎生一仔.
分類[編輯]
響謝夫(Scheffer)1958年嘅分類系統中,將海豹屬嘅動物合併為一個種,種下再分為5個亞種,對呢個分類方法至今重有好大爭議.其中西北太平洋亞種Phoca vitulina largha響形態特徵方面同大西洋亞種有顯著差異,同太平洋東岸種好唔同,並且同其他亞種存在生殖隔離,所以認為呢個亞種應該獨立為一個種:Phoca largha.
繁殖動向,保育現狀[編輯]
由於斑海豹係喺沿海岸線嘅環境活動,有時需要到礁石或海岸上休息,換毛,沿海環境嘅變化對佢哋生存有一定影響.例如渤海油田嘅開發令沿岸自然環境產生變化,噪音同污染物開始增加,船隻活動頻繁,呢啲都對斑海豹產生好多負面影響.
參考資料[編輯]
- 王者茂 王丕烈著《斑海豹》 海洋出版社 1990年 ISBN 7-5027-0990-8


text:
潛水衫
潛水衫(粵讀:cim4 seoi2 saam1),重可以嗌氼水衫(mei5 seoi2 saam1),佢係一種用嚟畀啲人落去比較深嘅水底度做嘢嘅一種衫,呢種衫係用一種布料將成身撳冚嗮,呢種衫係分開咗乾式同濕式兩種.
目錄
史[編輯]
喺46億年前嘅地球,由於人類嘅誕生,重有人類一直喺度唔停噉進化,所以佢哋可以離開個海度,就到咗陸地嗰邊生存,而家已經唔可以返佢啲海度喇,而且如估自己未親自體驗過海底嘅奧秘,係睇唔出點解海底會咁靚,佢哋為咗去比較大嘅海洋世界度睇下,喺幾千年前到而家,喺大海度都出咗好多海洋嘅冒險古仔.由於時代唔停喺度進步,尤其係發明同更新咗新嘅器材,啲人類又可以返到海洋度搵生存嘅空間.
古代[編輯]
傳說喺幾十萬年前嘅人開始喺水度唔呼吸嚟搞活動.根據調查出嚟嘅資料話,公元前9世紀,就有水兵喺水度搞攻擊,重有係話古代為咗避開啲兵仔,喺水度用條咪管嚟整出去水面度呼吸.喺嗰陣時,潛水係一項好牙煙嘅職業,唔係所有人都那啱𠼻嘅,佢要有健康嘅身體,足夠嘅信心,豐富嘅常識,熟練嘅技術同埋精良嘅器材先至得.
16世紀[編輯]
到咗公元1535年,有位嗌谷力莫·狄羅里拿嘅科學家發明咗潛水鐘,而嗰陣嘅潛水鐘就很簡單,佢係用隻玻璃杯倒轉嚟撳落去啲水度,就睇到杯頂差唔多水平面度有啲升咗起身嘅杯麵,而杯入面重有啲空間響度,而呢啲空間就係空氣.而呢種潛水鐘可以畀啲潛水佬停喺啲水度成幾個鐘都得.佢係用咗個又大又實又冇底嘅桶嚟整,而啲重量可以直接沉落去水底都得.佢係喺部船用條鏈吊住個桶,之後潛水人員行入去跟住個鐘向水底度潛落去.
17世紀[編輯]
雖然喺1617年嗰陣,基斯拿設計咗件喺水度用嘅服裝同空氣袋,但係冇大範圍噉用佢.到咗1650年,荷蘭有位嗌雲·古力嘅科學家發明咗第一隻潛水排氣泵.喺1679年,有位意大利佬波里利就整咗世界上第一套潛水衫出嚟,就係將原嚟凈係睇到兩隻眼重裝住條通氣管嘅頭盔式潛水進化咗.而佢整嘅潛水衫係一件同家陣嘅潛水衫差唔多嘅密封裝備,而且潛水衫入面,喺全靠條排氣泵嚟保持空氣流通,潛水佬喺著咗呢件嘢之後落去水度,就可以降低水底嘅壓力.嗰陣開始,如估冇着潛水衫嘅潛水佬係唔可以落去水底度.到咗1691年,美國有位嗌愛德民·哈利嘅人申請咗個既可以接條管,又可裝啲空氣落去水底度嘅潛水鐘嘅專利.
18世紀[編輯]
到咗1715年,有位嗌莊·李夫碧治嘅科學家整咗個潛水引擎,而嗰陣嘅「潛水引擎」睇落去好似個木桶噉,入面裝住已經壓過嘅空氣潛水佬,穿咗件用動物皮整嘅防水衫,而呢種防水衫係撳嗮成個身同手腳.而呢種潛水衫,喺手度有2個防滲水同皮革整嘅袖口,可以畀對手伸出嚟做嘢.不過呢啲人工作業嘅潛水衫,係必須要靠部船嚟吊住落去先至得,而呢啲皮整嘅潛水衫凈係可以喺水深3米半範圍入面用咋.喺1797年,克林基達設計咗用錫制圓筒帽嚟扱住個頭同用皮革整嘅潛水衫,重順利成功潛水添.
19世紀[編輯]
到咗1819年,有位嗌史碧嘅英國佬發明咗件水面氣泵式潛水衫,而呢種潛水衫發明得好成功.佢嘅原理係用咗水面嘅空氣筒同潛水衫連埋一齊,重加埋鋼整嘅頭盔喺度.而呢種潛水衫,係可以潛到75米深嘅水底.而潛水衫喺1823年之後就開始發展喇,佢係由莊嘅(查爾斯同戴尼斯)兩兄弟發明咗火燭衫嚟改嘅,因為嗰陣嘅莊氏兩兄弟喺1828年,就轉咗去搞打撈水底嗰行,就將件火燭衫改裝,改成件潛水衫出嚟,而嗰陣嘅潛水衫都好重下,入面有防寒衫,重有個放喺潛水佬膊頭度嘅頭盔,不過嗰陣嘅潛水衫係重未同衫一齊黐埋,空氣可從件衫底嚟排出去,如估潛水佬企直嚟做嘢嗰陣唔小心跌嚫,頭盔就會跌落都水入面,而呢樣嘢係最早嘅職業潛水裝備,而呢種潛水裝備喺1840年由史碧改咗下,變咗而家嘅職業潛水衫嘅樣出嚟.
到咗1857年,法國佬魯基萊路發明咗用橡皮嚟整嘅潛水衫,而呢種潛水衫之後重改咗好多次,到而家都重喺度用緊.喺1865年,魯基萊路嘅仔Navy Lt.就將之前史碧發明嘅水面氣泵式潛水衫同頭盔和魯基萊路嘅橡皮潛水衫一齊合埋嚟整,就整咗件自由式潛水衫.而呢種潛水衫有個可以根據水嘅深度嚟變個氣壓嘅自動調壓箱出嚟,而潛水佬喺水面度冇乜聯繫嗰陣,可以喺水底度點逳都得.同時,用咗呢種自由式潛水衫就唔使再點向潛水佬畀啲空氣過去喇.
20世紀[編輯]
潛水衫嘅發展都咗20世紀開始無耐都重未停過,喺1914年,意大利嘅科學家——羅拔·H·戴維斯就將之前喺19世紀中葉發明嘅閉路型呼吸裝置改咗下,呢種嘢可以喺水底度用嘅呼吸裝置.之後重發明咗飛機同潛水艇救生用嘅呼吸裝置.後嚟呢樣嘢改咗裝幾次.喺1924年,美國海軍就整咗個氦氧混合氣體送氣法出嚟,而呢種潛水衫設備,可以潛水去到150米深嘅水底嗰邊.到咗1943年,有位嗌古斯多嘅法國海軍少校就整咗個有150——200kPa,羋喺背脊度嘅壓縮氧氣樽出嚟.就喺噉,可以畀潛水佬好遠噉離開部船就潛到水深40米嗰邊,潛水佬就成日唔使俾部船猛咁送啲氣過嚟,結果就開始發展潛水業重一直行到而家.喺1951年,有位嗌蘇賓迪拿嘅物理學家發明咗現代潛水服.喺20世紀中葉之後,潛水衫就從之前比較渣嘅泡沫氯丁橡膠變咗好似尼龍,氨綸或其他嚴格嘅材料嚟整嘅潛水衫,佢係用咗膠布黐住嚟整,而呢啲嘢係用嚟防水,減少沖洗,換衫同身體之間嘅隔水功能.[1]而呢種改裝過嘅潛水衫,就係將條頸,手同腳都撳實嗮.
潛水衫嘅分類[編輯]
潛水衫喺水入面有控制水溫,保護同提供浮力呢三樣嘢,佢就分開咗呢5樣.
乾式潛水衫[編輯]
- 內文: 乾式潛水衫
如估着住乾式潛水衫時,身體可以同水隔開嗮,如估按水溫嚟睇嘅重可以喺入面著衫嚟保溫都得.但係一定要接受咗培訓後先至可以用得,而呢種潛水衫係用喺天氣比較冰凍嘅地區嚟潛水用.而呢種潛水衫係成日都用到佢嘅.
濕式潛水衫[編輯]
- 內文: 濕式潛水衫
如估着住濕式潛水衫時,身體唔同水隔開咗,而呢種潛水衫係必須要啱着,重要黐住啲皮先至得,因為呢啲潛水衫入咗少少水之後,皮膚之間就冇乜水點流下嚟保溫.
半乾式潛水衫[編輯]
半乾式潛水衫係一種有效噉撳實嗮啲手,頸同腳關節嘅一種潛水衫,而呢種衫成日用喺10——20℃嘅水溫入面.而呢啲撳實嘅水量係有限制嘅,如估著咗件半乾式潛水衫,由於有啲水入咗嚟,而且唔會點走嗮啲水,所以都會覺得幾暖下.同濕式潛水衫唔同嘅喺,呢啲陷入咗嘅水層,都唔會直接加到件衫入面.凈低嘅水循環就會借件衫嘅熱力散走嗮.
熱式潛水衫[編輯]
熱式潛水衫雖然話睇落去好似個潛水衫噉,但同一般嘅潛水衫有唔同,因為呢件嘢喺背隻度多咗兩嚿鋰電池響度,而呢啲鋰電池係用嚟生產熱量嘅.即使係凍冰冰嘅江河湖海嘅水度,都會覺得好暖下.因為佢有高(60℃——64℃)同低(49℃——54℃)嘅纖維薄層嚟平均分佈熱量.
水母衫[編輯]
材料構造[編輯]
而家啲潛水衫係用咗以下呢尐料嚟整嘅:
- 1. 用橡胶嚟做主體紡織織品再加部分金屬料.呢啲潛水衫係成日用喺商務同運動休閒入面.
- 2. 有堅硬嘅尼龍(防刮),鈦層(防寒),4.5mm嘅氯丁烯厚橡膠(考慮柔韌性),鈦層(保溫),長毛絨(加強保暖同保溫作用)呢5樣特殊料
睇埋[編輯]
參攷[編輯]
- 潛水歷史的過去現在未來 委員會文章:水中運動協會
- 潜水衣的发展历史.doc 呱仕網 (由於呢頁嘅嘢俾人整咗唔顯示出嚟,所以必須要註冊重下載埋篇嘢先至可以睇到.)
- 谁知道潜水服发展史? 百度知道
- 潜水衣的发展历史 道客巴巴
- 休闲潜水发展史 淘教中國網
註[編輯]
- ↑ How Wetsuits Work. Lomo Watersport. . 喺February 20, 2010搵到; (English).


text:
亞美尼亞
亞美尼亞(英文:Armenia;亞美尼亞話:Հայաստան,Hayastan),全名亞美尼亞共和國(英文:Republic of Armenia;亞美尼亞話:Հայաստանի Հանրապետություն;Hayastani Hanrapetutyun,1991年9月21號—)係一個位於歐亞交界,高加索地區嘅山區小國,亦係喺蘇聯瓦解之後獨立而出嘅好多共和國之一,首都為埃里溫.
亞美尼亞係個內陸國家,大部分國民信基督教,但因為周圍畀伊斯蘭教國家包圍,再加上同鄰國之間嘅國界爭議,所以就成為高加索地區動盪不安嘅火藥庫.
西臨土耳其,北有格魯吉亞,亞美尼亞同東邊鄰國阿塞拜疆一直因為領土爭議而唔合,除咗亞美尼亞南部領土將阿塞拜疆嘅納希契凡自治共和國(Naxçıvan Muxtar Respublikası,或稱Naxçivan)同阿塞拜疆本土一分為二外,亞美尼亞長期以來一直宣稱阿塞拜疆西南部嘅納戈爾諾-卡拉巴赫飛地(Dağlıq Qarabağ 或,境內大多數居民為信奉基督教嘅亞美尼亞人)係亞美尼亞領土嘅一部份,並且支持當地嘅叛軍同阿塞拜疆政府對抗.噉嘅做法導致鄰國嘅土耳其同阿塞拜疆因此將通往亞美尼亞嘅鐵路同輸油管完全封鎖,令本身資源已經唔係好充足嘅亞美尼亞,變得更加貧困.
因為小高加索山橫貫,境內地形崎嶇嘅亞美尼亞,相傳係舊約聖經中諾亞方舟喺大洪水退卻後著陸抵達之處(傳說中諾亞方舟停喺亞拉拉特山上,呢座山位於今日亞美尼亞同土耳其邊境,最高峰喺土耳其境內),甚至有講法認為亞美尼亞嘅首都埃里溫就係由諾亞本人建立嘅城市.傳說嘅真假或者唔容易查證,但係亞美尼亞嘅確係世界上第一國將基督教列為國教,佢嘅歷史可以追溯到4世紀,並且喺之後嘅一千年間一直以獨立國家嘅型態存在,並無因為羅馬人,波斯人同蒙古人嘅侵略而消失.16世紀中期,亞美尼亞畀伊朗同奧斯曼帝國瓜分,1805年~1828年,東亞美尼亞併入俄國,西亞美尼亞依然屬於土耳其.第一次世界大戰期間,幾十萬亞美尼亞人慘遭奧斯曼土耳其帝國屠殺.1920年,亞美尼亞蘇維埃社會主義共和國成立,1922年,亞美尼亞加入外高加索聯邦蘇維埃社會主義共和國,成為蘇聯加盟共和國下面嘅一個自治共和國,1936年,成為蘇聯直轄嘅加盟共和國.1991年蘇聯解體,亞美尼亞獨立.
亞美尼亞嘅主要經濟來源係農牧業,其中農業生產只集中喺首都附近嘅低地地帶.1988年亞美尼亞發生咗一場毀滅性嘅大地震,造成25,000人死亡,無數建設毀壞,再加上同年納戈爾諾-卡拉巴赫地區爆發衝突,更顯得雪上加霜.


text:
化學
呢篇文章講嘅係科學上嘅定義.想搵呢個詞嘅第啲意思,睇下(化學 (搞清楚)).
化學,字面解即係變化嘅科學,係古時西方鍊金術嘅一個分支.現今人所謂嘅化學係指由原子層面研究物質嘅學術.研究化學嘅人叫做化學家,就循住呢個方向去解構各種物質嘅結構,特性同埋變化,物質之間嘅關係,以及當兩種物質相互影響而發生改變嘅時候能量嘅變化.
化學主要研究原子同埋原子嘅組合,例如分子,結晶體同埋金屬,呢啲都係日常生活經常見到嘅嘢.現代化學指出,一種物質嘅特性好取決於佢喺原子層面上嘅結構.化學同埋物理係現代自然科學之中兩科算得上係最重要嘅學科.
目錄
化學概論[編輯]
好多人叫化學做「中心科學」(Central science),因為佢將科學嘅其他分支,例如物理,材料科學,納米科技,生物學同埋地質學連埋一齊.化學嘅好多專科都同其他科學學派有重疊嘅地方.不過呢啲分支又好獨特,例如特強物科嘅製作,藥物嘅製作同生命過程嘅研究.
化學其中一個基本嘅成份係佢嘅研究涉及物質.所謂嘅涉及可以係兩種物質互相影響,亦可以係物質同其他無實體嘅嘢,例如能量,之間嘅影響.傳統嘅化學好多時都係講兩種物質相遇,變化,亦即係一般人成日講嘅「化學反應」;又或者係一種物質變成另一種物質個過程.呢啲變化有時會用到電磁波,當中電磁波負責激發化學作用.不過有時化學都唔一定要講反應.光譜學研究物質同光之間嘅關係,而呢啲關係並唔涉及化學反應.
研究化學嘅人叫做化學家.喺化學家嘅概念裏面一切物質都係由原子或者比原子更加細粒嘅物質組成.一堆原子合埋之後可以成為各種其他嘢,例如分子,離子或者結晶體.地球上一切嘅嘢,生活入面一切嘅物件同埋物質,佢哋嘅特性都係受化學特性同物理特性所掌管.
鋼之所以咁硬,因為佢入面啲原子組成咗一個好大嘅結晶,每粒原子都同隔離嗰粒黐到勁實.木燒得著,因為佢同空氣入面嘅氧一超過特定溫度就會自動發生反應,發光同發熱.水係液體,因為佢入面啲粒子嘅活動程度大過固體而少過氣體.人曉睇嘢,因為眼入面有啲遇光會變化嘅蛋白質,同個腦傳送訊息.
正因為化學有咁多嘢好讀,無人有能力知晒所有嘢,亦都無人可以同化學嘅界綫落一個好準確嘅定義.大部分化學家都係化學入面每瓣都知少少;但係就算係知名嘅化學家其實都只不過係比其他人喺化學其中一個範籌知多少少.
化學入面有好多唔同嘅分支,而每位化學家通常都係精一兩瓣;喺中學教嗰啲化學,化學家就通常叫做「普及化學」.普及化學算係化學咁多個門派嘅大導論,幫學生選擇專修邊瓣.好多普及化學教嘅概念其實都唔多完善同埋唔多精確,不過就好有用.好多時化學家都會用呢啲簡單嘅念來解釋一啲極度複雜嘅嘢,因為佢哋都知道要畀一個好詳盡嘅解釋係一件好難,接近無可能嘅事,就算解得出都無人聽得明.
雖然佢有鍊金術嘅根底,但喺歷史上化學係一門無乜歷史嘅學說.英文「化學」(Chemistry)一字就係直接由「鍊金術」(Alchemy)走出來.
歷史[編輯]
最早嘅化學要算係人類對火嘅研究.對於當時嘅人來講,火有能力將一樣嘢變成另一樣嘢,所以成為當時人最有興趣研究嘅現象.如果無火,人類唔會發現到點整鐵同埋玻璃.後來,當人發現咗金呢種貴金屬之後,好多人變成研究點樣將其他嘢變成金.呢啲研究促成咗一種原科學(protoscience)-鍊金術嘅誕生.之後,各界鍊金術士又發明咗好多化學生產過程,為現代化學嘅誕生鋪路.現代化學係由1873年拉瓦錫(Antoine Lavoisier)提出質量守衡定律(conservation of mass)開始出現.接住落來化學家發現咗各種化學元素,為後來門捷列夫(ДMи́Tpий ИBáHoBич MeHдeлéeB,Dmitri Mendeleev)建立元素週期表奠定基礎.1901年,諾貝爾化學獎成立,認定化學對人類嘅貢獻.
化學嘅分支[編輯]
化學分為幾個大門派,喺佢哋之外又有好多跨越門派嘅研究方向同項目.
- 分析化學係一門研究物質樣本,從而分析佢哋入面啲化學成分同埋物理結構嘅科學.分析化學通常都會用一啲各個化學門派通用嘅實驗工具同埋方法.呢啲通用嘅方法喺理論化學以外嘅各個門派都會用到.
- 生物化學係研究生物入面各種化學物質,化學作用同埋物質之間嘅互動過程嘅科學.生物化學,有機化學同埋藥物化學之間嘅關係十分之密切.生物化學好多時都會俾人同分子生物學同埋遺傳學一齊研究.
- 有機化學即係人類對有機化合物嘅研究,簡單啲來講即係碳化合物嘅科學.有機化學主要研究呢啲碳化物嘅化學特性同埋物理結構.
- 無機化學係一門對無機化合物嘅研究.有機同無機中間條界綫其實並唔絕對.有機金屬化學就係一門介乎有機同埋無機中間嘅化學.
- 有機金屬化學係研究一啲有碳同金屬原子之間嘅化學鍵嘅化合物嘅化學分支.
- 物理化學係從物理角度分析各種化學作用根底原理嘅化學門派.物理化學家對一個化學作用最有興趣嘅係當中能量嘅轉變同埋化學作用中間嘅力學.熱化學,反應速度,電化學,統計力學以及光譜學都係物理化學入面常見嘅課題.物理化學同分子物理有好多重覆嘅地方,而物理化學家甚至會用微積分去解釋化學現象同埋訂立化學方程.物理化學有時又同量子化學同埋理論化學關係密切,擺埋一齊來講.
- 理論化學係從數學或者物理嘅純理論去解釋各種化學現象嘅門派.第二次世界大戰之後,電腦嘅高速發展促成咗計算化學嘅進步.由還原論(reductionism)個角度來睇,其實理論化學根本就係物理而唔係化學.
- 計算化學其實嚴格來講係一門藝術,因為佢旨在用電腦程式來解決化學上嘅問題,結果做做下越做越理論化,最後變咗藝術.
- 熱化學係研究各種化學反應途中化學能同其他能量形式之間嘅轉換嘅化學.
- 電化學係研究各種因為電力推動而發生嘅化學作用或者會喺運作途中產生電力嘅化學作用嘅科學門派.生活中常見嘅各種電池就係電化學嘅研究成果.
- 光化學研究各種化學物質,尤其係原子同埋細粒嘅分子,同光之間嘅互動.
- 聲化學研究化學品同埋聲音之間嘅互動.
- 藥物化學研究化學物質點樣用喺藥物入面,從而改變藥物嘅功效,做出醫病嘅作用.佢其實係幾個化學門派,包括有機化學,生物化學,物理化學,同埋幾個唔屬於化學嘅科學門派,包括藥理學,分子生物學同埋統計學撈埋嘅結果.
- 量子化學用量子力學同埋其他純理論手段解釋各種化學現象.量子化學家,通常即係量子物理學家,鍾意用一粒原子入面電子同埋質子嘅排列以及佢哋之間嘅空隙有幾闊來說明點解一個化學反應會咁發生.
- 核子化學研究唔同嘅次原子粒子點走埋一齊,形成一個原子核,同埋研究一個原子核入面啲嘢點變化.
- 天文化學研究外太空嘅化學物質,分析佢哋嘅成分,結構同地球上面嘅物質有咩唔同.
- 大氣化學係一種對地球大氣層同埋其他星球嘅大氣層嘅研究.大氣化學都會研究環境變化途中發生過乜嘢化學反應.
- 環境化學從化學角度研究自然環境入面生物嘅變化.
- 綠色化學研究點樣從化學角度減低污染.
- 資訊化學用電腦去解決化學上嘅問題.
- 地球化學研究地殼入面各種物質嘅化學特性,解釋佢哋嘅構造.
- 石油化學從化學角度研究石油同天然氣嘅特性與及煉油技術.
- 高分子化學研究啲好鬼大粒嘅分子,即係高分子,例如發泡膠點樣造出來同埋有啲咩嘢特性.高分子化學亦都會研究點樣令到一大堆細細粒嘅分子黐埋變成一粒高分子.
- 超分子化學研究共價鍵以外各種化學鍵,例如氫鍵,范德華力(van der Waals force),抗水效應(hydrophobic effect)嘅運作.
- 化學工程研究點樣將化學品或者其他物料變得更加有用.
基本概念[編輯]
命名系統[編輯]
喺化學入面,呢個命名系統係指將各種化學品命名嘅方法.呢啲命名系統畀咗每一款嘢一個好有系統嘅名.有機化合物會根據有機命名系統改名,而無機化合物就會根據無機命名系統改名.
原子[編輯]
一粒原子即係一舊由一個有正電荷嘅原子核同埋一堆帶負電荷嘅電子組成嘅粒子.原子核入面有質子同中子.一個原子入面嘅電子組成佢嘅電子殼,而電子殼入面個負電荷會啱啱好平衡到原子核入面個正電荷,令到成個原子呈中性.
元素[編輯]
- 內文: 元素
一種元素即係所有原子核入面有一樣咁多粒質子嘅原子嘅統稱,例如氫呢種元素入面所有原子都係得一粒質子.呢個概念掉轉來諗又得:所有原子核入面有六粒質子嘅原子都係碳,所有原子核入面有九十二粒質子嘅都係鈾.元素呢樣嘢又有另外一個方便嘅定義,就係所有唔可以用化學方法再去分解嘅嘢都係元素.
喺咁多種列舉元素嘅方法入面,最常用同埋最方便嘅莫過於元素週期表.週期表根據原子序數來排啲原子,而原子序數就係一粒原子入面質子嘅數量.因為佢個奇怪擺法,擺埋一齊嘅元素,無論係同一個直行,同一個橫行定係純粹喺附近,都有一啲大致上固定嘅關係.
同一種元素可能有好多個唔同嘅同位素.佢哋除咗相對原子質量有些少分別,或者有啲因為大多,大少質子而導致原子核唔穩定之外其他嘢大致一樣.
化合物[編輯]
化合物係一啲以唔同元素用固定比例結合而成嘅物質.呢個成份嘅比例決定咗佢嘅化學特性.例如水係用氫同氧以二比一組合而成,結果佢三個原子之間就造咗一個104.5°度嘅角度出來.唔同化合物同埋元素之間嘅變化叫做化學反應.
分子[編輯]
一個分子係化合物嘅最根本組織,唔用化學方法拆唔開.大部分分子都係由兩個或者以上原子組成,但係都有啲特例,例如氦氣分子,得一個原子.呢啲原子,如果多過一個,係由化學鍵黐埋.
離子[編輯]
- 內文: 離子
離子係原子做完化學反應之後嘅結果,佢哋比起正常嘅同一款元素少咁啲或者多咁啲電子.正離子(例如鈉離子Na+)同埋負離子(例如氯離子Cl-)夾埋可以成為一個電荷中性嘅鹽(例如食鹽NaCl).有啲離子係由幾個原子組成,而佢哋進行化學作用嘅時候又唔會散開,例如磷酸鹽(PO43-),銨(NH4+).
化學品[編輯]
化學品代指一切有確實化學構造同埋化學成份嘅物質,所以又叫化學物質.佢哋可以係元素,化合物或者混合物(mixture).日常生活入面,我哋會遇到嘅嘢多數都係混合物,例如合金,空氣同埋生物.
化學鍵[編輯]
化學鍵係一種將一個化合物入面唔同原子黐埋嘅力量.化學鍵有好多種,當中共價鍵,離子鍵同埋金屬鍵比較常見.好多時一個原子嘅穏定氧化數可以幫人推測一個化合物嘅結構.不過,當啲嘢越來越覆雜,氧化數就再唔能夠用來幫人估計化合物嘅結構,到時就需要拆開個化合物,用量子力學研究.
物理特性[編輯]
物質有時會係液體,有時會係固體,有時會係氣體,呢啲叫做物質嘅相態.一件嘢軟唔軟,透唔透光,透光嘅話佢個折射率(refractive index)係幾多,呢啲都係一件物質嘅物理特性.總言之,物理特性即係一樣物質唔靠化學作用都可以斷定到嘅特性.
化學作用[編輯]
化學作用係一個令到一種物質變成另一種物質嘅過程.嗰個改變既可以係令到一大堆細細粒嘅分子賴埋一舊,變成一粒巨型分子,又可以係將一舊巨型分子拆返散成為一堆細細粒嘅分子,甚至係同一個分子入面啲原子走位,成個分子個嘅原子總數無變過,都叫化學作用.無論如何,大部分化學反應入面都會涉及化學鍵嘅形成或者消失.
如果一樣嘢同氧做完化學反應,我哋就話佢俾人氧化咗.一種酸同一種鹼做化學反應,令到雙方嘅腐蝕性都無咗,咁就叫中和.通過化學反應,物質又可以由一款變成另一款.化學家同藥劑師大量生產化學品就係一個例子.
定律[編輯]
化學入面有唔少定律,當中比較出名同埋比較重要嘅有:
化學工業[編輯]
- 內文: 化學工業
化學工業(即係化工)係當代經濟活動當中好重要嘅一部分,全球50大化學品製造商響2004年一共銷售咗5870億美元嘅業績,利潤有成8.1%,當中研發成本只係佔咗2.1% [1].
學科分類[編輯]
化學學科主要包括:
其他重有放射性元素,核化學,放射分析化學,同位素化學,輻射化學,核燃料,反應堆同裂變產物化學,,地球化學,海洋化學,大氣化學,環境化學,宇宙化學,星際化學,藥物化學,農業化學,石油化學,木材化學,土壤化學,煤化學,食品化學,化學地理學,天體化學,岩石化學,空間化學,膠體與介面化學等等.
引用資料[編輯]
- 朗文化學詞典,朗文(香港),1997
- ↑ "Top 50 Chemical Producers". Chemical & Engineering News 83 (29): 20–23. July 18, 2005. http://pubs.acs.org/cen/coverstory/83/8329globaltop50.html
睇埋[編輯]


text:
黃曆
黃曆又叫做皇曆,係一隻陰陽曆.黃曆其實係來自天文觀察,佢係參考咗太陽(日)同太陰(月)嘅運行周期而製訂.黃曆源於中國,並而傳到日本,韓國,越南東亞各國.雖則家下呢啲地方都改用西方傳入嘅公曆(西曆),但係好多傳統節日都會參考返黃曆定日子.民間星相都會用得到黃曆.黃曆嘅月太致同月嘅盈虧一致,因為咁,有時就畀人叫陰曆,不過曆學上陰曆另有所指.自大唐起,黃曆係皇帝頒佈,所以叫皇曆.亦有人叫佢做夏曆,因為佢同夏朝都定寅月做正月,不過,夏朝嘅曆法同家下好唔同,唔可以混淆.響中華人民共和國成立之後,配合意識形態,所以叫佢做農曆[1].
基本定義[編輯]
黃曆基於日月周期.月方面,一個月係基於太陰盈虧周期,約莫29.3日.黃曆係計月虧到消失做新月,即係朔.朔同朔正中間滿月,就係望.而一年有幾多個月,就靠太陽運行而定.黃曆寫太陽有兩種周期,一叫做歲,即係望上天,太陽運行到同一位置嘅周期.通常用冬至同夏至立竿度日影而定.冬至日影最長,夏至日影最短.不過通常都係用冬至到冬至之間嘅時間做一歲.而年呢,就係正月初一到下一個正月初一嘅時間.因為要就埋太陰周期,呢個時間長短係唔定嘅.
史[編輯]
根據史記,係一套曆法係軒轅黃帝頒嘅,之後顓頊,帝嚳,堯同舜都修訂過.
黃曆源於先民天文觀察.古代生活係靠天而定,天體運行會對地上面嘅動植係有影響,尤其係日同月.中國現存最早嘅文字甲骨文,就成日見到記低天象異動.詩經亦有唔少記載.呢啲紀錄就講明商,周時期極之重視曆法計算,同今時今日,黃曆以日月定時嘅特性一致.雖則原則係一樣,但係唔同時代同地方都會有計算方差異.
官方唔同年代都會修訂曆法,等佢可以更加準確,同天象吻合.古代對日食同月食好敏感,因為大家都睇成係凶兆,要多加留意.皇帝都會要求準確預測日食月食嘅時刻,萬一曆法唔準,就會改曆.自大唐起,官方禁止其民間用其他曆法.
民間有時會有私下用另套曆法,同官方唔同.唔用官方曆,有時係因為占卜嘅需要.
干支[編輯]
- 內文: 干支
黃曆唔係單純一套方法紀日,重有用一套六十為一個循環嘅干支來紀日.之後干支重用來紀月同紀年.


text:
同媽媽慶祝生日, 因為幾日後佢會同其他朋友食buffet, 所以今次轉食其他野. 記得睇過秋田d comment 唔錯, 雖然好似貴左d, 但係媽媽生日, 就豪一次啦
三位booking 6:30pm順利, 訂檯會問係咪慶祝生日定有其他慶祝, 等佢地有所安排. 當日早上秋田已打來confirm.
6:15pm左右已經到達, ok易搵但係天文台圍條斜路行上去都有d甘......去到樓下已經有waiter招呼你上去, 今次去二樓. 入到去全部都係鐵板燒檯, 但感覺係貴價高檔餐廳, 冇油煙味, 我地3個 (媽媽,爸爸,我) 被安排張檯對住師傅, 同另外兩個大陸人同檯,佢地就坐係檯側邊, 但係係有兩個位嘅距離, 所以唔使擔心好似有人坐係你側邊
我地叫左熊本二人套餐, 係set dinner嘅中位價, 每位$600幾 , 個set有鮑魚鵝肝等 (平少少有$500但係冇鮑魚, $700幾果個只係多左d刺身, 但係我覺得食鐵板燒冇理由叫刺身).
因為我地三個人, 佢地話可以加錢$200零將第三位嘅龍蝦變做新鮮, 如果唔係就只係雪藏野, 慶祝生日冇理由唔食好d, 我地仲加錢$200幾 upgrade 左澳洲頂級和牛去厚身A5澳洲和牛. 飲品爸爸就叫左凍櫻花清酒, 我就叫左麒麟生啤, 媽媽唔飲酒所以就叫左杯橙汁.
係order期間師傅已經到左, 靜靜地咁炒緊d蒜片, 好快d野飲已經送上. 橙汁正常, 麒麟生啤夠凍, 最特別係凍櫻花清酒, 佢地扲出來之後會用個設計好特別的玻璃瓶載住, 中間可以放冰雪住而唔係直接將冰放係杯令酒味變淡, 我試左啖,個櫻花清酒味道唔濃易入口, 淡淡櫻花味係個口到好舒服
上完野飲, 師傅就介紹自己係今晚嘅師傅serve我地, 之後就上waiter就送上第一道菜日式沙律, 清甜, 個蕃薯得手指尾大 但係好好食. 而第二道菜飛魚子蒸蛋就接住來, 蒸蛋超滑, 中間亦有兩粒鵝肝起左化學作用, 而飛魚子亦令到個蒸蛋味道提昇.
跟住就到燒龍蝦, 龍蝦size大同新鮮, 師傅手勢好好, 幾刀就將d龍蝦肉折出來, 用龍蝦膏來一齊燒, 正, 肉質彈牙野味… 師傅跟住就將龍蝦頭排好, 大火一燒, 火焰精彩. 燒完龍蝦頭師傅話會攞去煲湯.
第四道菜係燒鮑魚, size有拳頭咁大, 非常新鮮, 師傅事先話俾我地聼因為海水嘅關係可能會有d鹹, 但係我地就覺得啱啱好.
食完鮑魚就到鵝肝多士. 師傅先用牛油將多士煎香再煎鵝肝放上去, 塊鵝肝有半隻手咁大, 口感好好, 唔酥唔油膩, 好食過好多酒店果d.
接住就係薄和牛肉燒, 要3-4成. 個薄和牛肉裡面包左師傅之前一開始炒嘅蒜片, 超正, 有牛肉味又juicy. 當我地啱啱回味緊d薄和牛, 師傅就開始燒厚身A5澳洲和牛, 今次就叫左5-6成. 塊A5澳洲和牛燒得啱啱好, 入口即溶, 果$200幾upgrade絕對超值...... 師傅之後再送上蒜片, 就咁食都好正好脆.
食完waiter就上龍蝦麵豉湯, 味道不錯, 但龍蝦味偏淡, 其實淨係用殼煲都唔會太出味, 是預料之內, 但係因為仲有少少龍蝦肉, 感覺都ok. 飲完湯就到炒野菜, 味道ok, 清淡味中和了之前濃味嘅食物.
跟住就係圖案炒飯, 師傅問我地想砌咩卡通, 我地就要鬆弛熊, 隔離就要Hello Kitty…師傅用飯, 煙肉碎, 蒜片, 蛋同飛魚子砌成公仔, 好靚好得意, 我地睇完都好開心…師傅之後話要表演拋個生雞蛋去個鏟, 等蛋汁流出來, 佢試左幾隻都唔成功, 但係師傅好搞笑, 叫我地望下另一面, 自己就將隻蛋插係個鏟haha……
師傅準備好蛋汁, 就同我地講其實d蛋汁係有用嘅, 媽媽當時仲咪知咩事, 因為我之前冇講過等佢有個驚喜, 當師傅逐個逐個字寫出來, 媽媽好surprise好感動咁嘩一聲, 見到媽媽真係好開心咁, 師傅最後仲俾我地去佢果邊等我地同d 卡通同字影相……之後就師傅加埋櫻花蝦炒飯, 炒得幾乾身同香口.
最後就到銅鑼燒, 師傅將塊餅整到好圓好平均, 加埋豆沙口感熱辣辣好正, 最後配上雪糕, 有兩款揀, 綠茶同芝麻……我地兩款都有揀, 芝麻味道夠, 而綠茶就好滑……最後waiter仲送上朱古力生日蛋糕......師傅係呢果時候就話今日d食物上曬了, 希望我地食得開心...... 超有禮貌, 這正是日本餐廳應有的態度吧.
再講, 除左師傅之外, 我地一路食, 後面都有waiter係後面企stand by而唔會影響客人, 絕對要一讚, 好好禮貌同服務好好, 會自動加茶同幫爸爸加酒 (佢地見爸爸想自己加酒時會主動上前話等佢地來).
總結, 雖然貴左d要大概 $1000 一位, 但係叫左飲品同食物upgrade左, 論食物質數, 味道同服務都係物有所值, 呢一餐絕對開心, 令人難忘


text:
Subtitles and Transcript
Translated by
Lam Bentham
Reviewed by Michael Ge 葛叔
0:22 如果呢臺機器可以做運動,意味著乜野? 我哋即將演示機器運動能力的概念 同埋到中段研究成果 借助呢啲人稱四旋翼飛行器,或者簡稱四旋翼, 嘅飛行機器來演示
0:37 四旋翼已經面世好耐咯 佢地最近大熱嘅原因 喺它們嘅機械原理簡單, 只要控制呢四個螺旋槳嘅轉速, 呢啲小機器就可以側翻,俯仰,偏航, 仲可以喺任一方向加速. 呢臺野有電池,微型電腦, 各種傳感器同無線電收發器
0:58 四旋翼好靈活,不過凡事有正反面. 佢地天生唔夠穩定,所以佢地需要某種形式嘅 自動反饋控制,嚟保證自己可以上天.
1:15 於是,點可以飛得咁穩呢? 好多攝像頭安裝喺天花板,連接落一部筆記本電腦 就好似室內嘅全球定位系統. 用嚟定位空間入面嘅物體 物體上都有呢種反光標記 定位數據會發送去另一台筆記本電腦 然後執行計算同控制算法 搞掂運算,再發送控制指令去四旋翼 四旋翼都同時運行計算同控制算法 我們研究的重點就是算法. 算法是賦予呢啲機器嘅魔法.
1:47 於是如果有人設計出一種算法 可以製造機器運動員嘅話,會點? 我哋利用“模型化基礎設計”嘅方法 我哋首先利用數學模型 獲取機器運動嘅物理數據. 然後用數學理論嘅一種細分學科 叫做控制理論,嚟分析呢啲模型 同時合成算法嚟控制呢啲機器. 例如,我哋咁樣控制呢啲四軸飛行器 首先,用一系列微分方程 捕獲佢嘅動作數據 藉助控制理論,我哋控制呢啲方程式 令電腦自主生成算法,嚟穩定四軸飛行器
2:22 我嚟演示下呢種方法嘅厲害啦 假設我哋希望呢嘅四旋翼保定穩碌棍 唔單止懸停系到 经过簡單練習 人類就可以做到 虽然我哋比四旋翼有優勢 我哋可以雙腿著地 有好靈活嘅手 但咁样就有啲艱難 譬如我金雞獨立 甚至唔用手 注意碌棍頭頂有反光標記 用嚟定位碌棍嘅空間座標
3:03 (掌声)
3:09 大家可以睇到呢台四旋翼一直系到微調 嚟保持碌棍嘅平衡 我哋要點樣設計算法先搞得掂? 我哋增加佐碌棍嘅數學模型 入四旋翼到 只要我哋個模型可以連接四旋翼同碌棍 就可以利用控制理論嚟建立控制算法 睇下,穩如泰山, 就算我頂佢一下 都會翻到去最佳平衡點
3:39 我哋仲可以強化模型,加入 四旋翼嘅預定空間定位座標 用呢條指揮棒,注意棒上有反光標記 就可以點四旋翼去任何我希望嘅位置 而且同我保持既定距離. 呢啲特技動作嘅關鍵系算法 算法依靠數學模型 同控制理論嚟設計 等我指部四旋翼翻嚟先 放低碌棍 然後我再演示下 理解物理模型 同現世界運作規律嘅重要性 注意四軸嘅高度下降咗唔少 就系我放杯水上去嘅時候 唔似碌平衡棍,我無系四旋翼系統到 加入杯水嘅數學模型 事實上,系統根本唔知道杯水系四旋翼頭頂 同之前一樣,我可以用指揮棒老點四旋翼 去呢個空間內嘅任何位置 (掌聲)
5:04 宜家,大家可能會問緊自己 點解玻璃杯嘅水唔會倒出離? 原因有貳:第壹,系重力壹視同仁咁 作用系所有物體到 第貳,系所有螺旋槳都指向同一個方向 同玻璃杯方向一样,向上 呢兩點加埋一齊,結果就系 杯水其它方向嘅作用力都太弱 主要系俾空氣動力效應控制 因此呢啲速度都可以忽略 亦因此,你無必要為玻璃杯搞個數學模型 無論四旋翼做啲乜,水都唔會潑出離
5:49 (掌聲)
5:56 呢到想講嘅系,某啲高性能任務 簡單過其它任務 同埋,理解问题背后嘅物理本质 可以話你聽邊樣簡單邊樣難 呢個例子裏面,四旋翼頂住杯水飛就簡單 平衡碌棍就難
6:13 我哋都聽過運動員嘅故事 雖然身有傷殘,都可以完成壯舉 咁機器可唔可以系負傷情況下 仍然運作? 傳統觀念認為,你要飛 起碼要四套馬達同螺旋槳 因為要控制四個自由度 滾轉,俯仰,偏航同加速度 六軸同八軸飛行器,分別有六個,八個螺旋槳 可以提供安全余量 但系四軸更加受歡迎 因為佢有最小數量嘅 馬達同螺旋槳組合:四套 咁系咪呢? 如果我哋只用兩個螺旋槳 分析呢臺機器嘅數學模型 我哋發現有種奇特嘅方式可以令佢飛起嚟 我哋唔可以控制偏航 但系滾轉,俯仰同加速度仲可以控制 只要算法可以处理呢种新嘅配置 数学模型精确咁话我哋知几时 点解呢種飛法嘅可能性 呢個例子到,同樣知識可以令我哋設計出 全新嘅機器結構 或者優雅應對損害嘅聰明算法 就同人類運動員一樣 而無須建造有安全餘量嘅機器
7:51 我哋一定會停止呼吸 當我哋睇到跳水運動員空翻入水 或撐杆跳運動員在空中翻轉 并快速著地 跳水嘅可否成功壓住水花? 撐杆跳嘅著地掂唔掂? 假設我哋希望呢臺四軸 表演三個空翻,然後停系 佢原來嘅位置 呢個動作做起身,快到 我哋用唔到定位反饋信息嚟糾正執行過程嘅動作 時間根本唔夠 所以,四旋翼只能夠盲目執行動作 睇下自己點樣完成呢個動作 然後利用呢個信息去修改自己嘅動作記錄 令到下一個翻轉好啲 類似跳水同撐杆跳運動員 只有通過反復練習 先可以學好動作 並且做到最好
8:45 (掌聲)
8:50 好多運動入面,擊打運動嘅波系一項好必要技能 我哋點樣令機器做到 運動員好隨便就做到嘅動作?
9:14 (掌聲)
9:21 呢部四旋翼個頭綁佐個球拍 最有效擊球點同蘋果差唔多大,啱啱好 接落嚟嘅計算頻率大概系20毫秒一次 亦即系每秒50次 我哋首先計算到個波飛去邊 跟住計算四旋翼要點樣打波 於是四旋翼就飛去個波嘅計算位置 第三步,計算出一條 從四旋翼到擊球點嘅飛行軌跡 第四步,我哋只執行上幾個程序20毫秒 20毫秒過去,重複以上成個程序 直到四旋翼打到個波
10:06 (掌聲)
10:09 機器唔單止可以獨立做以上動作 仲可以一齊嚟 呢三部四旋翼就一齊帶住個球網飛
10:27 (掌聲)
10:32 區地做佐個非常迅速 非常合作嘅動作 嚟丟翻個波俾我 注意咯,個網全部打開個陣,呢啲四旋翼全部豎直 (掌聲) 實際上,當個網全部打開 會產生大約5倍於笨豬跳 最低點嘅力量
11:02 做一齊打波動作嘅算法好簡單 類似一部四旋翼打波 利用數學模型持續計算 合作策略,每秒計算50次
11:15 我哋目前睇到嘅所有野 都有關機器同佢地能力 如果我哋將機器嘅運動能力 同人類結合,會點呢? 系我面前嘅系一部商業姿態傳感器 主要用於遊戲 佢可以實時識別我身體 唔同部位嘅動作 同我之前用指揮棒相似 我可以用呢個傳感器當成系統嘅輸入設備 我地宜家就有一種用手勢以及簡單動作 同四旋翼互動嘅自然方式
12:21 (掌聲)
12:34 互動唔單止咁虛擬,都可以好實際 以呢部四旋翼為例 佢想停系呢個空間嘅固定位置 如果我要整開佢,佢會抵抗我 然後翻去佢中意嘅位置到 然而,我哋可以改變呢種行為 我哋可以用數學模型 去估算我用系四旋翼上面嘅力 只要我哋知道呢個力,就可以改變物理規則 當然系對四軸而言 依家四旋翼就好似系 粘性流體到
13:13 我哋依家可以好親密咁 同機器互動 我會用呢種新能力將 帶住攝像頭嘅四旋翼放系適當位置 嚟錄埋後面嘅演示
13:35 於是我哋可以同呢啲四旋翼有實體互動 都可以改變物理規則 等我哋嚟玩下 接落嚟,你會睇到呢啲四旋翼 一開始,就好似系冥王星咁輕飄飄 隨住時間增加,引力亦都加大 直到恢復地球引力為止 但系我向你保證我哋唔會有事 OK,開始 (笑聲) (笑聲) (掌聲) 呼! 你地一定諗緊 呢啲野好鬼好玩 你都可能會問自己 點解佢地要做機械運動員? 有人覺得,就好似野生動物玩遊戲 用嚟磨練技藝同能力 其他人諗,遊戲更應該喺社會角色性質 可以聚合團體 同樣,我哋模擬類比咗運動本身及其能力 嚟創造新嘅機器算法 將機器嘅潛能發揮到極致 機器嘅速度對我哋嘅生活方式有咩影響? 同我哋以前所有嘅創造發明一樣 佢地可能用嚟改善人類嘅生活條件 都可能俾人誤用同濫用 我哋面對嘅,唔喺技術選擇 而喺社會選擇 等我哋做個正確選擇 喺未來最大限度咁發揮機器優點 就好似運動能力 可以最大限度咁發揮我哋嘅優秀潛能 等我介紹你哋綠色幕簾后嘅魔法師 佢地喺飛行器競技場研究小組嘅現任成員 (掌聲) Federico Augugliaro, Dario Brescianini, Markus Hehn, Sergei Lupashin, Mark Muller 同 Robin Ritz 記得留意佢地,佢地必定有偉大成就 多謝大家 (掌聲)


text:
Wikipedia:貢獻畀維基百科
維基嘅目的係將整體人類知識匯編成網上內容自由嘅百科全書.為咗呢嗰目的,你可以用以下方式貢獻畀維基百科.如果你想以參與一般維護文章嘅方式畀貢獻,請睇埋Wikipedia:維基維修.大部分需要關心嘅文章都放咗喺Wikipedia:維基維修積壓場.
開戶口
你唔使登入維基去睇維基百科全書,你亦唔使登入維基去修改維基百科全書.基本上所有人都可以係任何時間修改幾乎所有嘅文章,包括未登入嘅人.但係登記戶口係好容易嘅事,而且重有着數.
你可以做乜
文章
維基百科主要由文章組成,而每篇文章嘅文都係要成為正文.維基最重要嘅文章都放喺基礎文章,嗰度有唔同類型嘅文章等你去加,請你揀啲你熟識,又或者你有興趣嘅文章去加.唔好只係整空心文章,要幫文章達到正文嘅標準,因此令佢成為正文候選.另外你亦可以要求未編寫嘅文章,咁樣可以幫我哋了解維基百科重差啲乜野.
重有,寫好文章麻煩畀個類別,可用類別請睇Category:類.
一覽表
一覽表用嚟介紹一列有關文章,形式同文章一樣,但係內容唔係介紹一樣嘢,而係介紹好幾樣相關嘅嘢,例如諾貝爾經濟學獎得主一覽.暫時粵語維基並未引入正表,但如果你寫好咗一組文章介紹同一類嘢,不妨寫埋一覽表一口氣介紹佢哋.另外,有啲嘢唔適合獨立成為一個百科全書文章,好似卡通片人物,但係卡通片人物一覽就好有意義,咁樣編寫一覽表就最好不過.
順帶一提,寫好一個表請喺下面加上「[[Category:一覽]]」,咁人哋識去搵.
圖畫,相
正圖同正相可以令文章更生動,而且一睇就明.如果有正圖正相,不妨加入正圖候選畀大家知.已經編收嘅正圖正相放咗喺Wikipedia:正圖.撳呢度睇乜嘢係正圖.
聲
有啲情況係文字同圖畫所表達唔到,例如粵音點讀,就要用聲去表達.暫時,你可以將聲音上載到 Wikimedia Commons,再用 {{audio|聲}} 語法加入文章內,例如可以參考文章「孲𤘅子」.你要確定把聲可以開放自由版權,侵權嘅聲隨時都會被刪.你亦應該用自由格式(ogg 或 midi)嘅聲,同埋要令把聲清楚,清除雜音.
指南
維基用戶可以利用各個唔同指南搵到一啲話題嘅落腳點,令用戶更容易搵到資訊.要改善維基嘅指南,就要去指南Portal:指南總覽揀一個啱自己嘅去改好佢,令佢符合正題標準.


text:
利是
利是,有時讀做「勵事」,又寫做利市,利事,勵事,中國北方叫做紅包,紅封包,即係紅色封包住嘅錢,係種禮物,紅色響中國文化代表喜慶.響過年,結婚同生日等喜慶場合送錢做禮物都會用到,而喺呢啲場合送利是畀人係中國傳統嘅習俗.利是入面通常會擺入有吉祥數字嘅錢,好似有8字,或以雙數結尾嘅數目.
傳統嘅利是係用一張紅紙包住啲錢.但近年有好多地方都改用機器印製嘅小信封.每年臨近農曆新年,各大商業機構都有整利是派畀顧客.
新年[編輯]
- 中國傳統文化習慣響利是入幾多錢經常同雙方交情成比例.
- 響除夕由家長派畀細路嘅利是叫做壓歲錢,係表示將祝福同好運帶畀佢哋.
- 每年農曆新年期間有派利是嘅習俗:
- 部份地區(如廣東,香港和澳門)係已婚人士發畀未結婚嘅親友,叫「逗利是」,不過,而家響香港同澳門有啲同居多年嘅情侶,未婚媽媽或爸爸,同埋一啲未婚嘅中老年人亦會派利是.
- 響中國大陸,派利是嘅習慣通常只響比較親近嘅親戚朋友之間.
- 台灣就係由已經出社會嘅人派畀未出社會嘅後輩.
- 響部分地區,新年發利是嘅範圍比較廣泛,例如鄰居屋企嘅細路,普通交情嘅同事之間都有可能派利是,但呢種利是內嘅金額往往比較細,有啲人甚至會響利是入啲5蚊,10蚊嘅紙幣.
- 另外,亦有啲人會因唔同理由,送利是畀大廈管理員,助手,或者酒樓侍應等.
- 響部分地區,農曆新年時各機構通常都會向所有員工派一封「開工利是」.而公司內結咗婚嘅員工或者上司,通常亦會向同事或下屬派利是.
- 今時今日,好多人已習慣用啲新印製嘅銀紙來做利是,有人認為除咗比較雅觀外亦寓意去舊迎新,因為咁每年農曆新年前好多銀行嘅現鈔提取量就會急劇增加.印鈔廠亦會有印新銀紙嘅壓力.部分環保主義者認為呢個習慣唔環保.所以,2006年港澳政府都叫啲市民響農曆新年期間用舊鈔來包利是,而銀行亦都會準備迎新鈔(大概八成新)畀市民封利是[1].
利是封[編輯]
- 內文: 利是封
相傳送利是嘅習俗,響好耐以前就流行,但嗰時啲人不過係以寓意吉祥嘅鮮紅色紙,包住一張寫滿祝福字句嘅字條,送畀親朋好友,以表心意.到咗大概300年前,啲人就改用一張形狀同正方形相若嘅紅紙,包住啲銅錢,封作「利是」.而第一代嘅利是封,大概響1900年印刷術開始多人用時,先至出現.當時嘅所謂利是封,做法超簡單,只係紅紙印上黃油,再喺未乾嘅黃油上曬上金粉,效果就好似而家燙咗金字嘅利是封咁,而圖案就多以簡單爲主,再配吉利嘅字句.
賀禮[編輯]
除咗農曆新年之外,響其他喜慶場合,好似婚禮,新店開張咁亦有送利是嘅習慣.因為賀禮利是嘅金額通常唔少,所以好多人響收到婚禮請柬嘅時候,會講笑叫佢做「紅色炸彈」,意味住又要拎一筆賀禮出嚟做利是.香港同埋澳門就叫佢做「做人情」.
其他民族相似嘅習俗[編輯]
- 越南:派「利市」(Lì xì).
- 日本:家長會派「お年玉」(羅馬拼音:otoshidama)畀細路,類似華人社會嘅壓歲錢,不過係用白色封套包裝,而且封套上會寫上接受人嘅名.
- 馬來西亞:傳統馬來人會派一種入面有錢嘅綠色封套,附有一啲伊斯蘭嘅圖案,咁係受咗華人響節慶時派利是嘅影響.
同利是相關嘅犯罪[編輯]
- 送利是以前亦係華人慣常用嘅貪污手法.行賄嘅一方畀對方利是,以作為某種服務嘅報酬.響香港,向政府人員送利是曾經係日常生活嘅一部份,但響廉政公署成立咗之後,送利是已差唔多無晒.根據而家嘅法例,公務員只有收受親屬嘅利是唔受限制;私交好友嘅利是唔能夠超過 2000港元;其他人唔可以過1000蚊;同時唔准收受有公事來往同下屬嘅利是.如果送利是係用作行賄,就無論邊個人,乜數量嘅利是都屬違法.一啲地方,仍然保留呢個制度.
- 喺香港同埋澳門嘅農曆新年期間,亦曾經有一啲不法之徒(通常係三合會成員)假意送財神,送年桔,送揮春,舞獅賀年等手法,迫一啲商戶同市民派利是以作回謝,以圖或企圖勒索.
- 東亞國家嘅人民有響手術前後送禮畀執刀醫生利是嘅陋習,呢種利是嘅目的係拜託醫生特別照顧同表達酬謝嘅意思,原本係東亞文化嘅一種禮數同敬意嘅表現,但係就變咗質變為醫生向病人亂咁攞利是,甚至利是成為醫生嘅主要收入來源,嚴重傷害醫生同病人嘅關係同善良風俗,因為咁利是幾乎已被各國政府立法禁止,但到今日仍無辦法完全杜絕.


text:
自閉症
自閉症(Autism),又叫做孤獨症,一般被人歸類為一種由於神經系統失調導致嘅發育障礙.佢嘅病徵包括唔正常(通常係弱過常人)嘅社交能力,溝通能力,興趣同埋行為模式.
自閉症嘅根本病因,而家都重係謎.好多研究人員懷疑:自閉症係由基因控制,再由環境因素觸發嘅.環境因素所扮演嘅角色係乜嘢,目前未有定論,但係研究人員就發現七個經常出現喺自閉症病人身體裏面嘅基因組.
美國國家精神衞生學院保守估計:喺美國每1000人裏面會有5到6個人有自閉症.總括來講,男性患自閉症嘅比率高過女性三到四倍,但係女性發病嗰陣時病徵會嚴重過男性.聯合國發佈嘅數據表明,全球每150人就有一個有唔同程度嘅自閉症.診斷嘅基礎係一系列嘅精神病學原則,同時有一啲臨床測試可以協助斷症.
自閉症冇明顯嘅生理特徵,因此斷症需要完整嘅身體同埋神經評估.根據《精神疾病診斷與統計手冊》同埋《國際疾病傷害及死因分類標準(第十版)》嘅定義,一定要喺三歲之前出現語言同埋社交發展遲緩,先至算係自閉症.部分自閉症患者可以通過診療,實習同埋特殊教育來改善佢哋嘅社交能力,從而可以參與主流教育同埋社交活動.但係從現時嘅醫療科技水平來講,要完全根治自閉症重係無可能嘅.


text:
蘋果公司
蘋果公司(英文:Apple, Inc.),2007年1月9號前叫蘋果電腦公司(英文:Apple Computer, Inc.),總部位於美國加利福尼亞州嘅庫比提諾,核心業務係電腦科技產品,目前全球市場佔有率係3.8%.
蘋果電腦嘅Apple II喺1970年代助長個人電腦革命,其後由Macintosh喺1980年代接力並持續發展.最出名嘅產品係佢出品嘅Apple II,Macintosh電腦,iPod數碼音樂播放器同埋iTunes音樂商店,佢喺高科技企業之中以創新聞名.
目錄
歷史[編輯]
簡史[編輯]
- 1976年,由史提芬·保羅·喬布斯(Steven Paul Jobs)(簡稱喬布斯 Steve Jobs)同埋史提芬·沃茲克(Steve Wozniak,簡稱沃茲)創立.喺當年開發及銷售Apple I電腦.
- 1977年發售最早嘅個人電腦Apple II.
- 1984年推出革命性嘅Macintosh電腦.
- 2001年推出iPod數碼音樂隨身聽.
- 2003年推出最早嘅64位元個人電腦Apple Macintosh G5.
- 2005年史提芬·保羅·喬布斯宣佈下一年度將採用英特爾處理器.
成立前[編輯]
喺佢哋一齊創立蘋果電腦前,沃茲已經係一個電子學嘅駭客,由1975年開始,佢喺HP返工同埋幫斯蒂夫·喬布斯設計Atari電子遊戲.當時沃茲向由Alex Kamradt開設嘅分時電腦系統服務公司Call Computer租用小型電腦嚟用.嗰陣時嘅電腦只能夠用紙張印字輸出,而由德州儀器推出嘅Silent 700喺當時最尖端嘅熱昇華印字機型號.沃茲曾經睇到大眾電子學雜誌(Popular Electronics)介紹點樣自製電腦終端機,使用現成嘅零件,沃茲設計咗一部能夠同電腦溝通嘅電傳印字機.呢部只可以印出大階英文字元嘅印字機可以印出每版24行,每行40個字,而且能夠接駁到Call Computer旗下嘅小型電腦使用.Call Computer 嘅老闆Alex Kamradt代理咗呢個設計,並售出少數目嘅機器.
由1975年起沃茲開始出席家釀電腦俱樂部(Homebrew Computer Club)嘅活動,當時新型嘅微型電腦好似Altair 8800同IMSAI觸發沃茲將微型處理器內置喺佢嘅電傳印字機裏面,成為一部完整嘅電腦.
當時喺市面上可以搵到嘅微型處理器只有179美元嘅英特爾(Intel)8080同170美元嘅摩托羅拉(Motorola)6800.沃茲較鍾意6800,不過兩個都超出咗佢嘅預算範圍.所以佢只可以透過觀察同學習,喺紙上設計電腦,並等待可以買得起處理器嘅嗰一日.
1976年,MOS Technology發表淨係要$25美元嘅著名處理器6502之後,沃茲為呢粒處理器編寫咗一個BASIC程式語言版本,再設計一部可以運行呢種BASIC程式語言嘅電腦.由於6502同埋6800都係由同一班人設計(因為MOS Technology係由Motorola嘅前僱員成立嘅),故此沃茲早前喺紙上設計,建基於6800嘅電腦,只需要作出輕微修改就可以使用6502作為微型處理器. 沃茲整完部機之後,將佢帶去家釀電腦俱樂部嘅聚會,並向電子同行展示佢嘅系統.喺嗰度,佢遇到老朋友斯蒂夫·喬布斯.喬布斯意識到呢啲細小嘅業餘機器嘅商業潛力.
蘋果點嚟[編輯]
喬布斯同埋沃茲兩人決定成立公司,佢哋諗咗好幾個名,喬布斯有次旅行返嚟之後向沃茲建議將公司命名為蘋果電腦.
早期[編輯]
1971年,16歲嘅斯蒂夫·喬布斯同埋21歲嘅斯蒂夫·沃茲尼亞克(「兩個斯蒂夫」)經朋友介紹而結識.1976年,喬布斯成功說服沃茲裝配機器之餘更拎去推銷,佢哋另一位朋友,朗·韋恩(Ron Wayne)亦加入,三人喺1976年4月1號組成蘋果電腦公司.
同年5月,喬布斯同一間本地電腦商店The Byte Shop洽商,負責人話如果呢部電腦完全裝配好至會有興趣.店主Paul Terrell考慮得更長遠,佢想訂購50部,並喺交貨時畀每部$500.攞到呢份訂單之後,為咗籌備資金,出售自己各種值錢嘅嘢籌款(好似電腦同一部福士麵包車).喬布斯向大型電子零件分銷商Cramer Electronics訂零件,舖頭嘅信用部經理問喬布斯點樣埋數,佢話:「我有一份Byte Shop向我訂50部電腦嘅訂單,付款條件是貨到至畀錢,如果你畀我30日付款期,我可以喺付款期限之內將電腦裝配好,送貨畀泰瑞爾後再畀晒帳款.」嗰名經理致電當時正喺太平洋樹林市出席IEEE電腦討論會嘅Terrell查詢.Terrell對喬布斯嘅堅韌感到驚訝,並向經理確實訂單話如果喬布斯送貨畀佢嘅話,喬布斯肯定夠錢畀.佢哋三人同兩名朋友借用喬布斯屋企人嘅車房日以繼夜裝配同進行馬拉松式嘅測試,終於喺限期前送貨畀Terrell,Terrell亦按照當初承諾畀錢喬布斯,令佢繳清晒零件嘅帳單,而且賺咗一筆可觀嘅盈利用嚟慶祝同留作本錢.
呢部後來被命名為Apple I嘅電腦有幾個顯著嘅特點.當時大多數嘅電腦並無顯示器,但Apple I以電視作為顯示器.相比起後來嘅顯示器,Apple I嘅顯示功能只可以緩慢咁每秒顯示60字.此外,主機嘅ROM包括引導(Bootstrap)代碼,令佢更容易啟動.最後,因為Paul Terrell嘅堅持,沃茲亦設計咗一個用於裝載同儲存程式嘅卡式磁帶介面,以每秒1200位元嘅高速運行.儘管Apple I嘅設計相當簡單,但佢仍然係一個傑作,而且比其他同級嘅主機需要用嘅零件少,令沃茲嬴得設計大師嘅名譽.最終Apple I一共生產咗200部.
呢件事之後,沃茲成功設計出比Apple I更先進嘅Apple II.喬布斯想將公司擴充並向銀行貸款,但韋恩因為四年前冒險投資失敗導致嘅心理陰影而退出.當時嘅蘋果電腦缺乏資金來源.喬布斯最後遇到麥克·馬庫拉("Mike" Markkula),麥克·馬庫拉注資九萬二千美元並同喬布斯聯合簽咗25萬美元嘅銀行貸款,1977年1月,蘋果電腦公司正式註冊成為蘋果電腦有限公司.擁有資金同新設計方案在手,同年4月,Apple II 喺首屆嘅西岸電腦展覽會(West Coast Computer Fair)首次面世.
Apple II同Apple I最大嘅分別包括重新設計嘅電視介面,將顯示整合到記憶體入面,咁樣唔單止有助於顯示簡單嘅文字,重包括圖像,甚至有彩色顯示.而且有一個改良嘅外殼同埋鍵盤.Apple II喺電腦界被廣泛譽為締造家庭電腦市場嘅產品,到咗1980年代已經賣出數以百萬部.Apple II家族有好多唔同嘅型號,包括Apple IIe同IIgs,呢兩款電腦直到1990年代尾重可以喺好多學校揾到.
當蘋果喺1980年上市嘅,佢哋吸引嘅資金比1956年福特上市以後任何首次公開發行股票嘅公司(IPO)都重要多,而且比任何歷史上嘅公司創造更加多百萬富翁.
Apple III同Lisa[編輯]
喺1980年代,蘋果喺個人電腦業務遇到新興嘅競爭對手.佢哋之中份量最重嘅喺電腦業嘅「頭號人物」-IBM.IBM嘅PC型號,行DOS嘅電腦喺企業用電腦市場佔有率最高.
正當小型企業重用緊Apple II嘅時候,蘋果感到佢需要一個更新,更先進嘅型號以參與企業用電腦市場.Apple III嘅設計師被迫遵從喬布斯嘅極高同有啲不切實際嘅要求,據講喬布斯覺得散熱扇「唔雅緻」而將佢省略咗,結果導致電腦容易過熱,令最早期嘅型號要回收.另外,Apple III賣得貴,雖然1983年推出咗改善後嘅升級型,之後重減價促銷,但基本上仍然無法挽回Apple III喺市場上嘅劣勢,噉主要係因為1981年IBM推出嘅IBM PC同埋佢嘅相容機席捲個人電腦市場.
與此同時,蘋果內部各工作組日以繼夜設計兩款完全唔同嘅新款個人電腦,用咗好多先進嘅技術,例如:圖形用戶界面,滑鼠,物件導向程序設計同埋網絡功能.呢啲人,包括傑夫·拉斯金同埋比爾·阿特金森,鼓動喬布斯將公司焦點放喺電腦功能上.1979年12月佢哋帶喬布斯去Xerox嘅PARC研究所,喺參觀過佢哋嘅概念機Alto之後,喬布斯決定未來將會喺圖形集中,圖標友善嘅電腦上,將呢種思想貫徹喺蘋果嘅兩個下一代電腦項目:Apple Lisa同埋Apple Macintosh上.蘋果以允許Xerox向自己投資作為條件(一百萬美元嘅預售初次發行股票,大概值18,000,000美元),換取蘋果嘅工程師進入PARC研究所做3日嘢嘅權利.而好多PARC嘅研究員同埋拉里·泰斯勒喺一班同事嘅反對聲中加入蘋果電腦工作.
Lisa喺1983年1月以9,995美元嘅身價初次露面.再一次,蘋果推出咗一款超越它所處時代嘅產品,但過高嘅價格(10,000美元)令蘋果再次失去獲得企業市場佔有率嘅機會.Lisa喺1986年被終止,餘貨被埋喺猶他州嘅垃圾堆填區.
據講,Lisa是以喬布斯個女個名來命名.對此,蘋果並未發表任何言論.
Macintosh嘅推出[編輯]
Lisa計劃喺喬布斯控制嘅發展計劃中途被取消.喬布斯立即將佢嘅注意力集中喺Macintosh計劃上,最初將佢預想為一種「廉價Lisa」.Apple Macintosh喺1984年以一個著名嘅超級盃廣告(基於佐治奧威爾嘅小說《1984》)開始投放市場,其中更宣佈「喺1月24號,蘋果電腦將推出Macintosh.你將會見到點解1984將唔會似『1984』.」.咁明顯暗示新嘅Mac同佢「容易使用」嘅GUI將電腦同埋信息從公司同埋技術統治論者嗰度解放出來.蘋果亦大量生產由蘋果僱員同埋之後嘅蘋果人蓋伊·川崎首創嘅蘋果福音傳道嘅思想.
Macintosh延續咗蘋果嘅成功,但達唔到佢最輝煌時期嘅水準.喺一次比爾·蓋茨(當時微軟總裁)參觀蘋果位於庫珀蒂諾嘅總部時,喬布斯展示咗Mac GUI嘅原型.喺之後嘅1985年,微軟發佈Microsoft Windows,佢令IBM PC擁有咗GUI.因為呢一點,好多公司開始製造IBM PC兼容機,廉價嘅PC複製品.蘋果唔畀其它公司複製Mac.雖然首個版本嘅Windows喺技術層面上唔及Mac,但佢加上一部PC複製機嘅價格就平過Mac好多,兼且冇幾耐之後喺Windows上亦同樣出現好多軟件.
近年[編輯]
喺1989年推出銷量唔理想嘅手提電腦Macintosh Portable後,一部更受歡迎嘅手提電腦PowerBook喺90年代初推出市面.呢次係首次同Sony聯合設計,並為現今流行嘅手提電腦設立現代嘅外形標準.佢通過後部嘅鉸鏈支撐屏幕,打開後平台嘅後半部分放置鍵盤,前方就係軌跡球(以後改為觸摸板).呢款來自蘋果嘅產品重包括作業系統(好似ProDOS,Mac OS同埋A/UX),網上產品(好似AppleTalk)同埋多媒體程序(QuickTime).喺1994年,蘋果更新咗佢嘅Macintosh產品線,推出咗Power Mac系列.佢基於IBM,摩托羅拉同埋蘋果共同開發嘅PowerPC系列處理器.呢款處理器用咗RISC(精簡指令集運算)結構,佢超越咗之前Mac所用嘅Motorola 680x0系列,而且本質上亦唔同.蘋果嘅系統軟件經過調整,可以畀大部分為舊處理器編寫嘅程序喺PowerPC系列上以模擬模式運行.
喺經過80年代同新嘅首席執行長約翰·斯卡利嘅權力鬥爭之後,喬布斯辭去蘋果職務,並創建NeXT Computer公司.此後,蘋果為咗儘力挽救公司,買晒成間NeXT同佢基於UNIX嘅系統NeXTStep,令喬布斯回歸蘋果管理層.作為新嘅首席執行長,佢做嘅第一個動作就係促成iMac嘅發展,同時挽救公司免於破產,並且令佢哋有時間開發新嘅作業系統.
2001年,蘋果推出Mac OS X,一個基於喬布斯嘅NeXTStep嘅作業系統.佢最終整合咗UNIX嘅穩定性,可靠性同埋安全性,同Macintosh界面嘅易用性,並同時以專業人士同埋消費者為目標市場.OS X嘅軟件包括模擬舊系統軟件嘅方法,令佢可以執行喺OS X以前編寫嘅軟件.通過蘋果嘅Carbon庫,喺OS X前開發嘅軟件相對容易配合同埋利用OS X嘅特色.
2002年啱啱開始,蘋果初次展示新款嘅iMac G4.佢由一個半球形嘅底座同埋一個用可轉動嘅脖子支撐嘅數字化平板顯示器組成.呢隻產品喺2004年夏天停產,喺2004年8月31號展示基於G5處理器嘅型號,並喺9月中推出市場.呢隻型號省卻底座,將CPU同成部電腦嘅硬件藏喺平板顯示器後面,只由流線型嘅鋁腳支撐.新款嘅iMac,稱為iMac G5,係世界上最薄嘅枱式電腦,大概5.1厘米(即大概2英寸)厚.
較近期嘅產品包括用無線區域網科技連接唔同牌子電腦嘅蘋果AirPort,亦包括iBook同埋G4電腦.
蘋果電腦諸如PowerBook同埋更新嘅iBook同iMac,不時成為電影同埋電視劇集中嘅道具.通常英雄或好人用蘋果電腦,而惡棍同壞人就用PC兼容機.曾經,蘋果用電影《碟中諜》同埋《ID4星際終結者》中展現PowerBook功能嘅片段作為廣告競爭嘅手段.
除咗電腦產品,蘋果亦製造消費者設備.喺1990年代,蘋果發表Newton,創造咗Personal Digital Assistance一詞,係最早嘅PDA.雖然佢銷量唔理想,但成為好似Palm Pilot同埋PocketPC等產品嘅先驅.整個1990年代,微軟開始比蘋果獲得更多新電腦用戶.蘋果嘅市場佔有率十年內從20%滑落到5%.公司喺財政上努力掙扎,到1997年8月6號,微軟以1.5億美元買蘋果公司非投票股票以換取蘋果放棄控告微軟侵犯版權嘅官司同埋以後每一部Macintosh 上內置Internet Explorer(微軟後來已經賣晒自己持有嘅蘋果股票).或者更意味深長嘅,微軟同時宣佈繼續支持佢喺Mac版本上嘅Office系列,並好快成立Macintosh軟件部.咁扭轉咗微軟之前Mac版軟件落後PC版嘅情況,兼令佢得到幾個大獎.
2000年代初推出嘅iPod數碼音樂播放器大獲成功,配合佢獨家嘅iTunes網上收費音樂下載系統,一舉擊敗Sony嘅Walkman系列成為全球佔有率第一嘅隨身音樂播放器,隨後推出嘅幾個iPod系列產品更鞏固蘋果喺商業數碼音樂市場不可動搖嘅地位.
2001年5月,蘋果宣佈開設蘋果零售店.商店兩個主要目的:1,抑止蘋果嘅市場佔有率下滑趨勢;2,改善代理商欠佳嘅行銷策略.最初,蘋果零售店淨係喺美國開店.2003年底位於東京銀座店開幕,佢亦係蘋果喺美國以外開嘅首間蘋果零售店.銀座店之後,2004年8月開幕嘅大阪店,名古屋店同埋歐洲首間嘅英國倫敦店亦相繼開幕.2006年5月蘋果喺紐約曼哈頓第五大道開設24小時營業,有近10米玻璃立方入口嘅旗艦店.
而喺2005年6月6號嘅WWDC大會上,CEO喬布斯宣佈從2006年起Mac嘅產品會開始用英特爾製造嘅CPU(Intel Core).2006年4月5號,蘋果電腦推出允許採用Intel微處理器嘅Mac電腦運行微軟Windows XP嘅軟件Boot Camp.佢簡化咗喺Mac上安裝Windows嘅任務,有一步一步嘅指導,用戶重可以喺重開機器嗰時選擇用Mac OS X定係Windows.[1]
2006年8月29號,蘋果電腦公司發表聲明,Google公司首席執行官埃里克·施密特已加入蘋果公司董事會.[2]
蘋果電腦作為一間企業[編輯]
歷任行政總裁[編輯]
- 1977年—1981年:Michael Scott
- 1981年—1983年:Mike Markkula
- 1983年—1993年:John Sculley
- 1993年—1996年:Michael Spindler
- 1996年—1997年:告阿美里阿
- 1997年—2011年:喬布斯
- 2011年至今:添曲
主要硬件產品[編輯]
電腦[編輯]
- Apple I
- Apple II
- Apple III
- Lisa
- Macintosh
- Power Mac
- iMac
- eMac
- Mac mini
- Xserve
- PowerBook
- iBook
- MacBook Pro
- MacBook
個人數碼產品[編輯]
其他[編輯]
主要軟件產品[編輯]
操作系統[編輯]
- Mac OS
iLife[編輯]
iWork[編輯]
其他軟件[編輯]
專業軟件[編輯]
出面網頁[編輯]
- 蘋果電腦美國官方網站:英文
- 蘋果電腦香港官方網站:正體
其他[編輯]
- 老地方冰果室:正/簡體
- 蘋狂陣:正體
- 中國蘋果發燒友俱樂部:正/簡體
- 渤麥堂:正/簡體
- OIKOS 生活網:正體
- Apple Corner:正體
- 麥課一班:簡體
- MacGrass 小麥草地:正體
- OSX86中文站:簡體
- Apple.pro:正/簡體


text:
星期六,睇完戲唔知食乜好,又係抱住搏一搏o既心態上黎睇下
7點幾食飯時間都唔洗等位,兼唔full
我真係第一次黎呢度食野,朋友話都唔算大碟
有成本咁多o既甜品可以揀,點都要留一留肚
朋友好為我著想放棄左自己想食o既焗年糕,俾我揀左呢個米卷
食得有點兒狼狽,因為一咬就會跌哂出黎
初時仲擔心芒果會酸,估唔到係超甜!!同煙三文魚o個種咸咸地夾埋一齊,umai~~
終於遇到一道菜唔係圖片只供參考,蝦雖然得一隻但係夠大,魚扒同帶子都剛剛好
雖然一個飯先得4樣餸,但其實淨係食個飯,本身都已經覺得好足夠
唔係太酸,蕃茄味剛剛好,一個人可能好悶,兩個人食就fit哂~
裝到隔離枱都有叫pizza,見唔係太大個,不過得5款可以揀,呢個薑汁豬算係比較特別
唯獨是豚肉煮得耐,有點硬,薑汁我就唔係太食得出,不過不失~
甜品時間~~~
外層我估係朱古力味o既cream...因為唔算太多,所以都乾脆食左先算
入面有一球朱古力雪糕,賣相黎講唔錯,不過如果外面真係cream,就真係扣左分喇
兩球芒果+一球綠茶,伴住有鮮甜芒果同彈到不得了o既o者喱糖
無奈雪糕底下都係有層cream,點解係唔係都要落cream呢?
原本係想試下d芭菲,都係因為見到一層又一層o既cream先至冇叫咋
話抵食又唔算好抵,好食又唔係勁好食,呢個價錢我諗仲可以再有更好o既選擇!
Supplementary Information
citibank信用卡有85折!


text:
求求其其一餐,本來都懶得寫食評,食左兩啖,忍唔住要幫佢影張相讚一讚
今次得第2次食佢d pizza,一次試pasta,即叫即做,等左15分鐘就有喇
因為上次食過個 pepperoni pizza 食過番尋味,今日又買左個,細 Hawaiian
,$78
其實我食pizza要求好基本,只要餅底造得脆,base醬,芝士落得足,咁就已經好好味,
如果基本達唔到標,話之你d材料落到天花龍鳳咁都唔會好味 (我講緊 pizza hut 果d -_-)
我鍾意佢d pizza 係因為我上面講的3個基本要求佢地都做到了,尤其是個base醬真係好充足,食到好香番茄味Spaghetti Carbonara
,又係一樣材料好簡單既pasta,其實只要個sauce調得好落得夠就已經好好,
佢地既carbonara就好合格喇,個sauce好厚又落得多,好足料
$68一個pasta只得煙肉磨菇,可能有人覺得唔抵食,不過我好滿意,
一個似樣既carbonara 個sauce係好滯架,基本上一個人一餐係食唔晒Chocolate Mousse
原價$22
今日因為咁o岩佢地未有人送外賣所以我過去自取,咁個哥哥仔就送多左個甜品俾我,話唔好意思
食左一啖,嘩,朱古力味超濃呀!再睇返張menu,竟然係無糖既?? 係真唔係呀!?
其貌不揚的Chocolate mousse,超濃!
其貌不揚的Chocolate mousse,超濃!
環境方面,係一間細細既外賣鋪仔,話晒唔係開左好耐,見佢都好乾淨企理
(p.s. 我兩次食都唔係繁忙時間,唔知佢地繁忙時間效率如何)
service方面,so far 去過2次見佢地都幾nice,今次仲有甜品送添,算幾識做,希望佢地生意興隆啦!
總括黎講覺得佢地d食物水準都不錯,比較似樣既pizza店黎講我覺得佢唔算貴啦,
屋企附近有間咁既外賣店都真係幾高興,住堅尼地城既朋友得閒試下啦!


text:
演藝
演藝,或者叫表演藝術,係藝術忌表現形式,可以由話劇,音樂,舞蹈,歌劇,音樂劇,魔術,雜技,Cosplay爾尐形式表現出來.通常用兩種方式演繹,一種係唔講嘢,凈係用肢體動作表達要表演忌故仔;另一種係加埋說話,唱歌,笑話或者詩詞喺表演裏頭.
表演藝術亦都係中國傳統藝術.
表演藝術毋同視覺藝術,視覺藝術係指本質上用作品來呈現藝術,而作品係將視覺目的當成創作重點,例如繪畫,攝影,版畫同電影爾尐,有關三維立體空間物件忌作品,例如雕塑同建築就叫造型藝術.而表演藝術係用表演忌人來呈現藝術.爾個係表演藝術忌一個好大忌特點,表演忌人有演員,舞者,音樂家,歌手,魔術師爾尐.表演藝術亦都要同渠相關領域工作者忌合作,例如詞曲創作者,劇場技術,編劇爾尐.
表演藝術入邊有一種叫行為藝術忌項目,渠強調行為藝術者同觀眾交流.
歐洲忌表演藝術可以回溯到西元前六世紀忌希臘古典時代,例如劇作家索福克勒斯爾尐人創作忌希臘悲劇.向希臘化時代,喜劇亦都開始廣為流傳.後尾到咗歐洲黑暗時代,表演藝術挶限向宗教劇,後尾文藝復興嗰時強調人文主義思想,向音樂,舞蹈,歌劇都有好多作品.十八世紀,隨著莫扎特忌《費加洛嘅婚禮》爾尐喜歌劇,大眾開始接觸歌劇.十九世紀,美國忌非裔藝術家開始發展爵士樂同藍調.現代舞喺廿世紀頭開始受到注意.


text:
Wikipedia:共識可以改
維基百科希望達到以共識為目的.由於維基一路咁發展會令一啲共識改變,但都唔等如可以當一啲已經行緊嘅共識無到;只係話喺維基方針係乜可以改,一次決定之後出現嘅異議可能代表共識變咗.所以我哋都要接受--姑勿論個決定係基於投票或者乜都好.如果要達到最好決定,咁每個人嘅意見都需要尊重.如果有拗撬,就要搵一種大家都接受嘅出路.投票唔係常法;而且任何投票結果都唔係箍死(binding)嘅.
咁唔係話之前傾好過嘅嘢可以一下子就抺晒去,亦唔代表可以完全唔理先例.有啲做法係唔要得,例如死纏爛打不斷咁點名剷走某篇文直至達到目的.但又唔等如話之前決定過,就唔可以拎出嚟講:如過你睇到有樣決定已經過晒氣,你可以去城市論壇,要求意見或者篇文嘅討論版問下,睇下有無人和議.得你自己一個人講唔算新共識.
維基自然會日日變.日日有新人嚟,自然就有新料新諗頭.我哋自然就有好多以前無嘅見解.所以,有地方去挑戰之前決定係好重要嘅--無論個決定係嚟自投票定共識.換言之,每項決定應該都可反轉,唔應係定死嘅.
但係,有少數決定真係決定,除非條友自己反轉渠.例如珍寶威,仲裁會同維基媒體塊板啲禁.想反轉呢啲決定,要向嗰條友上訴.
另外睇吓[編輯]
- 唔好乜嘢都要投一票
- 呢頁以前叫做「無一樣決定係死嘅」(No binding decisions)


text:
因為好耐無飲茶, 所以特意約哥哥一家三口加媽媽唻飲茶.我是第一次唻翠園, 上網睇食評話ok, 單以食物味道計都ok, 但以環境, 食物及服務等綜合計, 我就無興趣再唻.
環境 - 裝修係幾靚, 但啲枱放得真係好迫, 要同鄰枱既櫈櫈貼櫈, 半吋空間都無.
服務 - 當我哋揾待應做野, 佢哋既態度同服務都無問題, 但佢哋唔會主動幫你加水同清走啲碟, 要我哋舉手揾人幫忙.
食物 - 味道只可以講係不過不失, 無一款食物令我覺得出色.反而食物選擇方面我唔喜歡.呢度原來主打新式/創意點心, 但唔少係煎炸食物, 唔啱我, 而傳統點心只保留少量, 牛百葉, 咖哩魷魚, 金錢肚呢啲無供應不特止, 就連雞紮咁大路既都無, 搞到我同姪女兩個攞住張點心紙, 好似好多選擇但無野啱食, 食唔到想食既, 失望!
鮑汁鳳爪 - 幾十蚊得五隻, 炆到只係剛剛變淋, 可以再炆淋啲. 鮑汁味道ok但唔夠入味.
馬拉糕 - 鬆軟, 不過不失.
炸雲吞 - 脆囉, 呢味好難會出事.
叉燒腸 - 腸粉厚薄適中.
煎馬蹄糕 - 煎得都幾香, 馬蹄糕唔會太甜.
珍珠雞 - 一籠有三小件, 每件都係好完整既長方體, 唔駛夾開都清楚見到上下兩層糯米夾住中間一層餡, 好明顯係機製.雖然誠意欠奉, 但襯熱食, 糯米依然軟軟的便好好食.
椒鹽九肚魚 - 呢味九肚魚係我食過最難食既九肚魚.首先九肚魚應該係圓嘟嘟, 個肚脹卜卜的, 但呢碟九肚魚係薄片狀, 我懷疑佢將條魚片開, 一開二.其次就係肉太少顯得個炸粉厚, 我只係食到炸粉, 食唔到魚肉.最後就係華鹽太鹹, 連食得鹹既哥哥都話鹹.重要十件都無就收四十幾蚊, 唔值.
其他食物例如燒賣, 蓮藕餅, 棉花雞等等我無食, 我便不點評了.


text:
物理
物理學,簡稱物理,係研究大自然現象同埋規律嘅學問,主要研究嘅係宇宙嘅基本組成要素:物質,能量,空間,時間及同埋佢哋嘅交互作用;藉被分析嘅基本定律同埋法則來完整了解相關系統.可以話係自然科學之中最基本,覆蓋面最廣嘅.細至構成物質嘅基本粒子,大至整個宇宙,都係物理學嘅研究範圍.有啲特性係所有物質系統都有嘅,物理學理論通常以數學形式表達出來.經過大量嚴格嘅實驗驗證,我哋就稱佢為物理定律,好似能量守恆噉.
物理學係基礎科學,因為其他嘅自然科學,好似生物學,化學,地質學噉,佢哋研究嘅對象都係遵守物理定律嘅.物理學同數學之間亦有好密切嘅關係,因為物理定律往往要用算式[1]同埋代數或幾何學概念嚟表達.物理學用到或啟發嘅數學理論亦往往比其他嘅自然科學深入好多.
物理學家經常嘗試用科學方法解決所有問題,例如整模型或者做實驗.由於佢太基礎,以前好多人都將物理睇成一種自然哲學.直至近代,物理先至同哲學分家.
物理學同其他課題嘅關係[編輯]
好多其他學科都同物理有啦能.由於多數自然現象都係其實科學範疇嘅研究範圍,科學家喺發現新物理定律嘅時候好多時都會掂到其他學科.有啲物理定律,例如能量守衡喺所有學科上都用得着.其他發明,例如超導體,係呢啲定律嘅衍生品.不過呢啲衍生現象唔可以叫做定律,因為佢哋唔係所有地方都啱用.
註[編輯]
- ↑ 物理公式例如:
- (動能方程)
- E=mc2(質能方程)
- R=V/I(計算電阻嘅公式)
睇埋[編輯]


text:
三合會
三合會,又叫做黑社會,係講一類華人地下組織,主要活躍喺香港,澳門,台灣同埋中國大陸.亦都遍佈世界各地華人社區,例如大馬,星加坡,同埋各地嘅唐人街.
三合會,係「天」,「地」,「人」嘅結合;起源於當年掛住反清復明口號嘅地下組織,例如天地會一類,當時佢哋都叫自己做洪門弟子,矢志打倒腐敗嘅政權;到到大清滅亡之後,一班當時原本係義士嘅人因為冇咗起義嘅目的,只係盲目咁反社會,於是乎哩班人轉為做好多唔見得光嘅罪行,變成咗烏合之眾,亦因為做嘅嘢多數都唔見得光,所以個統稱就叫做黑社會.
中國大陸曾經有試過肅清黑社會,所以喺改革開放之前,黑社會曾經一度喺中國絕跡;後來開放之後,黑社會就慢慢喺大陸重現.
現時香港有大約57個活躍嘅三合會組織,當中有好多嘅規模其實唔係好大;比較大嘅計有新義安,和勝和同十四K……等等,佢哋多數都係從事犯罪嘅社團組織.三合會嘅規模,等同於西方嘅黑手黨.主要從事販毒,洗黑錢,走私,非法賭博,賣淫,偷車,收保護費……等等.今時今日唔少收入係靠翻版貨,好似軟件光碟,鐳射唱片同埋電影光碟.佢哋亦都會將唔見得光嘅錢用來投資喺正當行業上面,令到啲錢可以變成光明正大嘅流動資金,以避開廉政公署或者警方商業罪案調查科嘅追查,個過程喺黑道術語入面叫做「漂白」.


text:
長頸鹿
長頸鹿係一種生活喺非洲嘅反芻偶蹄動物,亦係現時世上最高嘅陸上動物.公可以去到4.8到5.5米高,重達900公斤.乸身形一般細啲.
長頸鹿係非洲特有嘅動物,同鹿,牛等有親緣關係,但係唔同科,即長頸鹿科.長頸鹿科包括長頸鹿同霍加狓兩種動物.
長頸鹿學名為camelopardalis,源於早期羅馬帝國時期啲人同佢起嘅名,意思係駱駝同豹嘅混合體,因為佢嘅外形類似呢兩種動物嘅混合體.
中國明朝時鄭和嘅船隊航行到東非,就曾經帶兩隻長頸鹿返到北京,俾當時嘅人認為係麒麟.明成祖以此祥瑞之兆嚟表明自己施政嘅偉大.時至今日,日文同韓文仍然叫長頸鹿做麒麟.
中國典籍關於長頸鹿嘅記載,最早出自晉代李石所寫嘅《續博物志》,記錄咗非洲索馬里沿岸撥拔力古國出產嘅異獸,身高一丈餘頸長九尺.宋代趙汝適寫嘅《諸番志》中就話非洲長頸鹿係徂蠟:「狀如駝馳,而大如牛,色黃,前腳高五尺,後低三尺,頭高向上」.
分類[編輯]
長頸鹿根據顏色,花紋變化同分布範圍等嘅差別可分為9個亞種.
- 蘇丹長頸鹿(G.c. antiquorum);斑點紋小,較不規則,覆蓋腿內側.分布蘇丹西部同西南部.
- 努比亞長頸鹿(G.c. camelopardalis);斑點呈四方形,栗色;底色為白色.腿內側同上肢以下無斑點.分布蘇丹東部,剛果東北部.
- 羅氏長頸鹿,或烏干達長頸鹿(G.c. rothschildi);斑點深褐色呈長方形,網紋模糊.下肢有時帶斑點.分布烏干達,肯雅北部同中部.
- Thornicroft 長頸鹿(G.c. thornicrofti);星狀斑點,延伸至下肢.分布贊比亞.
- 西非長頸鹿,或尼日利亞長頸鹿(G.c. peralta);淺黃色斑點.分布乍得.
有啲資料將蘇丹長頸鹿,西非長頸鹿,努比亞長頸鹿,羅氏長頸鹿同安哥拉長頸鹿,南非長頸鹿列入一個亞種.
另有四種長頸鹿亞種存在爭議.即開普長頸鹿,拉多長頸鹿,剛果長頸鹿同埋Transvaal長頸鹿.更有科學家認為除咗馬賽長頸鹿以外,其他亞種可以併為一個亞種.
長頸鹿體長12-15英尺,高15-17英尺.公重1700-4200磅.乸矮過公1-2英尺,輕幾百磅.公乸均長角.乸隻角細啲.網紋長頸鹿比其他亞種稍為細.體色隨亞種同埋年齡有深淺變化.
特點[編輯]
長頸鹿最令人熟悉嘅特點就係長頸.頸長令佢哋食到樹上嘅葉.四肢亦相當長.長頸鹿頸嘅骨結構基本上同其他偶蹄動物差唔多.長頸鹿有七個變長嘅頸部脊椎(數目同馬同埋人相同).角係骨質,俾皮膚噙實.
長頸鹿嘅循環系統與眾不同.10公斤重嘅心可以產生比其他動物多兩倍嘅血壓,保證個頭有血到.頸上面一個複雜嘅組織結構可以避免長頸鹿低頭喝水嗰時個腦血壓過高造成腦出血.下肢嘅血管承受好高嘅血壓,換轉係其他動物可能會造成毛細血管爆裂,而長頸鹿嘅下肢俾又厚又實嘅皮包實,避咗呢尾嘢.
長頸鹿有長睫毛,眼呈深啡色,係所有陸上動物中最大嘅.視力敏銳,再加上身高嘅優勢,能夠睇到一公里遠嘅嘢.長頸鹿冇淚腺,佢用脷去清潔眼球表面.德國法蘭克福動物園嘅研究人員發現長頸鹿得有限嘅色覺,分到一啲色.
長頸鹿有32隻牙,齒式為I 0/3, C 0/1, P 3/3, M 3/3;同牛一樣冇上門齒,口腔內因冇犬齒,令門齒與前臼齒間有空位,叫做齒虛位(diastema),可用嚟儲埋植物咁嘅嘢.
繁殖[編輯]
長頸鹿公會通過品嘗乸嘅尿嚟判斷乸嘅發情狀態.呢種行為係一個被稱為Flehman反應嘅過程.長頸鹿嘅懷孕期為14-15個月,每次產一胎.乸係企喺度生仔;羊膜破裂,幼鹿落地而生.幼鹿約1.8米高.出世幾個鐘頭後幼鹿就可以奔跑,同其他出咗世幾個禮拜嘅鹿仔冇分別.然而出世之後頭兩個禮拜幼鹿多數時候會伏響地上靜卧,由阿媽保護.雖然成年長頸鹿由於個頭碩大唔怕敵害嘅侵襲,但幼鹿就可能俾獅子,豹同鬣狗攻擊.長頸鹿嘅花紋被認為係有偽裝功能.只有大概25-50%嘅幼鹿可以活到成年.野外嘅長頸鹿,壽命有20-25年,喺動物園裏面養就可以活到28年.
喺香港,以前荔園動物園未結業以前,養左兩隻長頸鹿,結業之後(1993年7月31日),嗰兩隻長頸鹿就送咗畀深圳動物園養.
習性[編輯]
喺野外,長頸鹿係食樹葉,尤其係含羞草屬嘅樹葉;但其實佢完全能夠以食用其他種類嘅樹枝為生.一頭長頸鹿每日可以食63公斤樹枝同嫩枝.
長頸鹿行路姿態悠閑.行路嗰時一側嘅前後肢向前挪動而另一側嘅前後肢着地.呢個係大型四足動物常用嘅運動方式,比如大象都係用呢種方式行.但係長頸鹿遇到敵害攻擊能夠以60公里時速進行短距離奔跑,奔跑姿勢好笨拙,前後肢交替着地.長頸鹿心臟太細,令佢做唔到長距離奔跑.
當受到威脅時,長頸鹿嘅防禦方法係用蹄猛踢敵害,踢一下足以將獅子嘅頭骨踢碎或者肋骨粉碎.
長頸鹿每天的瞓覺時間是所有哺乳動物中最短嘅.一般認為只有20分鐘到兩小時之間.佢可以擘大眼瞓覺.
長頸鹿用長達40厘米嘅脷來清理面部嘅蟲仔.長頸鹿條脷唔怕荊棘,可以自如咁進食多刺嘅葉.南非長頸鹿偏好金合歡屬(Acacia)嘅植物,尤其係Acacia erioloba呢種植物,條脷甚至能夠抵禦這種植物帶有嘅毒刺.
一般人誤以為長頸鹿係啞嘅.但有研究表明長頸鹿之間用(人耳聽唔到嘅)次聲波來進行非常複雜嘅交流.
起源[編輯]
根據化石記錄,長頸鹿最早由中新世初期由鹿科動物分化而來.最早嘅長頸鹿科化石係Climacoceras同Canthumeryx.後來演化出古麟(Paleotragus),一種中新世早期生有短角,短頸嘅長頸鹿祖先.到中新世晚期古麟進化為薩摩獸(Samotherium).喺上新世,薩摩獸分化為兩支,一支係霍加狓,另一支係最早嘅現代長頸鹿.霍加狓係長頸鹿科僅存嘅兩種動物之一,相貌基本上反映中新世長頸鹿類動物個樣.
長頸鹿類動物進化上重有一支,稱為西洼獸,係一種生有四隻角,體態粗壯嘅動物.而家已絕種.喺蘇美爾(Summarian)文化遺址亦發現咗一啲動物嘅青銅像,酷似西洼獸.說明西洼獸好可能喺中東一直殘存至幾千年前.
長頸鹿嘅地史譜系如下:
- 全新世
-
- Giraffa camelopardalis
- Okapia johnstoni
-
- 更新世
-
- Giraffa camelopardalis
- Giraffa jumae
- Giraffa gracilis
- Giraffa sivalensis
- Okapia stillei
- Sivatherium giganteum
- Sivatherium maurusium
-
- 上新世
-
- Giraffa attica
- Giraffa punjabiensis
- Giraffa priscilla
- Samotherium boissieri
- Samotherium sp.
-
- 中新世
- 晚中新世
- Amotherium africanum
- Samotherium sp.
- Palaeotragus germaini
- Palaeotragus primaevus
- 中中新世
- Palaeotragus primaevus
- 早中新世
- Prolibytherium magnieri
- 晚中新世
- 漸新世
-
- Eumeryx sp.
-
進化[編輯]
長頸鹿條頸同腿按比例都比其他有蹄動物長.目前重未確定到係長頸鹿條頸同腿點解咁長,但可以通過觀察現存長頸鹿嘅行為嚟推測點解佢哋會生咁長條頸.
長頸的確可以畀長頸鹿食到樹冠上嘅葉.然而長頸鹿乸矮過公,往往食低處嘅樹葉,所以好難講長頸僅僅只係為咗食果方面的原因.此外,長頸會令長頸鹿飲水造成相當嘅困難.長頸鹿佔據嘅生態位只有非洲象一個競爭物種,所以並無選擇壓力嚟迫使長頸鹿喺咁長時間保持長頸嘅狀態.一個可能嘅解釋係長頸鹿喺進化初期非洲存在其他體形高大嘅有蹄動物競爭者,而呢啲有蹄動物現在已經滅絕.長頸鹿條頸就係同呢啲大型有蹄動物競爭中變長嘅.今日嘅長頸係遠古競爭嘅遺留.
長頸鹿嘅前肢亦都好長.呢啲長腿可以令長頸鹿快速奔跑,並用來禦敵.重未清楚嘅係,係唔係長腿同長腳並用喺抵禦獅子嘅襲擊方面有優勢.
最後啲人觀察到,長頸鹿公係用長頸嚟戰鬥.長頸鹿有顯著嘅兩性異形特徵.乸條頸比公更加短.乸條頸一到咗十歲就唔再生長,而公條頸就可以維持生長達二十年以上.公之間用頸搏鬥,搏鬥結果可以係致命嘅,但好少會到呢個地步.頸越長,頭越重,搏鬥嘅時候力量亦都越強.搏鬥能力越強嘅長頸鹿公越容易獲得同長頸鹿乸交配嘅機會.從性選擇嘅角度睇長頸鹿條頸亦係公同乸競爭嘅結果.
參考[編輯]
- 孫啟元,《野性的堅持》,ISBN 962-85307-4-7
- 琳恩‧雪兒,《愛上長頸鹿》,ISBN 957-33-1670-6
睇埋[編輯]


text:
一個月前師傅黎過呢間食店, 印象不差, 感覺都可以, 仍記得話會黎試小炒, 不過喺試小炒之前, 師傅決定再黎呢度試埋個下午茶先, 美其名為試食, 實情係呢頭選擇不多; 就係咁樣師傅就入左去呢間食店!
入到食店人唔算太多, 求其搵個位就坐底, 坐底就睇到個下午潮州粉麵餐, 見都幾吸引就瞄住個餐牌揀樣野食啦; 師傅本來想柯打牛腩, 但見個餐牌大大隻字寫住潮州兩個字, 於是即刻轉軚, 應該柯打碗潮州米穩陣d, 餐飲係凍檸茶; 由於師傅恐怕份量太少, 決定加多碟炸魚皮!
最先登場嘅當然係炸魚皮, 師傅第一時間即食, 炸魚皮都算得上脆口, 但談不上鬆脆, 皆因咬下去有少少硬, 令到牙肉有少少痛, 呢下師傅即刻覺得炸魚皮己變為雞肋了, 真的無心戀戰; 再講魚蛋米等嘅時間頗耐, 但師傅真係唔係好明點解會咁耐喇, 理論上魚蛋應該喺個煲有, 就算即刻放幾粒落去滾, 都應該好快熟, 冇理由需時咁耐, 師傅真係有d費解; 望穿秋水終於等到魚蛋河, 第一時間師傅即刻試下湯底, 湯底望埋去清, 入口後發覺味精好重, 絕對唔掂, 師傅心知不妙, 似乎又賴野喇, 但仍然要硬著頭皮完成埋餘下賽事; 魚蛋米一碗有七粒魚蛋, 魚蛋入口勁粉而且唔彈牙, 絕對唔爽, 就如師傅一樣食得唔爽; 米粉普普通通, 無咩特別; 而凍檸茶茶底不算香濃, 茶味唔夠檸檬唔香, 好一般!
總括黎講呢碗味精魚蛋米水準絕對唔合格, 服務一般, 環境清潔乾淨, 價錢係算平, 廿二蚊一個下午茶餐, 加兩蚊凍飲, 魚皮都係十雞, 以價錢黎講可以啦; 講真師傅真係唔知淨係魚蛋唔得定係潮州粉麵都唔得呢? 不過好肯定係魚蛋唔爽, 食得唔爽! 有可能牛腩會更好, 但亦可能更甚; 師傅短期內唔會再去, 是次真係比唔到笑臉喇, 唔喊係唔想咁快判佢死刑咋!


text:
居里夫人
居里夫人(又叫居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係世界上第一個獲得諾貝爾獎嘅女科學家.
佢攞過兩次諾貝爾獎,一次係化學,一次係物理.1903年同丈夫皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.Pierre Curie),即係佢後來嘅丈夫.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同亨利·貝克勒爾一齊分享1903年嘅諾貝爾物理學獎,居里夫人亦因此成為歷史上第一個獲得諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係歷史上第一個獲得兩項諾貝爾獎嘅人,而且係僅有嘅兩個喺唔同領域獲得諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩瓦省.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅貨幣同郵票上.化學元素鋦(Curium, Cm, 96)就係為紀念居里夫婦而命名嘅.


text:
2013年首爾賞楓自由行 – Day 4 (Part 2):梨大,宏大,東大門批發市場
係市政廳廣場參觀完韓國農品展之後,我地繼續今日嘅行程去梨大.因為附近路面交通都比較塞車,我地決定坐地鐵過去.本來以為地鐵站就係地面底下,但原來下面係1號線車站,而去梨大要坐嘅2號線車站要行一段頗遠嘅距離先到.
地鐵站內
地鐵站內嘅長板凳有幾款公仔裝飾
從梨花女子大學站走出路面,感覺有D歐洲feel,沿地鐵站前呢條路向前行唔遠就係梨花女子大學.
呢度就係梨花女子大學,遊客都可以入去校園參觀影相,不過就入唔到去教學大樓裡面.
梨花女子大學前面嘅街道開左好多小店舖,當然絕大部份係賣女仔嘢.
離開梨大,下一站我地去到宏大.宏大同梨大之間距離都幾遠,所以我地坐的士過去.
呢條叫西橋路,前面就係宏大校園.
呢條叫未來路,有D似台中逢甲夜市.
呢間Hello Kitty Cafe係未來路中段一個小巷入面,入去見識下.
蛋糕除左有Hello Kitty造型之外,味道並冇咩特別之處.
Cafe裡面賣嘅Hello Kitty禮品
今晚呢餐食日本丸龜製麵
返酒店休息一陣之後,今晚仲有節目,就係去東大門嘅批發市場見識下.Hotel Skypark每晚都有免費穿梭巴士車住客去東大門,我地book左坐9點鐘出發嘅第一班車去.
穿梭巴士只係一部小巴,座位有限,所以一定要預先book位.
車上面除左我地之外其他全部都係日本人
因為演技差又冇做功課,唔識扮係攞貨嘅人,所以係批發市場齋睇冇買.
係批發市場買唔到嘢唯有去返做零售嘅Doota同Migliore商場
返酒店都可以坐酒店穿梭巴士,上車地點就係Migliore同Hello apM之間條內街,不過因為車細人多,要預早去排隊,但係天寒地凍要企街邊排隊等車都幾係嘢.
返到酒店又係宵夜時間
- Day 4 完 -
相關文章:


text:
漢朝(粵讀:hon3 ciu4;前202年-220年[1])係中國史上喺秦朝之後出現嘅朝代,分做西漢(前202年-9年)同東漢(25年-220年)兩個歷史時期,加埋叫兩漢.西漢係漢高祖劉邦建立嘅,首都係長安;東漢係漢光武帝劉秀建立嘅,建都喺洛陽.其間有過王莽短暫咁自立嘅新朝(9年-23年).另外,因為曹丕篡東漢之後,劉備喺蜀地建立咗國號「漢」嘅獨立政權,有啲史學家覺得嗰個係漢朝的延續,於是就將佢歸入漢朝嘅一部份,咁嘅話漢朝滅亡就係喺263年,但大部分嘅說法都將蜀漢政權歸入去三國嘅朝代史入面.
漢朝係一個持續穩定又強盛嘅王朝,創造咗輝煌嘅文明.有人將漢朝同同時期嘅羅馬帝國同印度嘅孔雀王朝叫做當時世界上最先進嘅文明.西漢王朝漢武帝在位時期確立嘅中國社會同政治制度,一路延續到去20世紀初.西漢進一步奠定咗漢民族嘅民族文化,西漢所尊崇嘅儒家文化成為當時同日後嘅中原王朝仲有東亞地區嘅社會主流文化.到宜家,「漢人」仍然喺多數中國人嘅自稱,華夏文字都逐漸被人叫做「漢字」,而華夏族亦都慢慢被人叫做「漢族」.
漢朝嘅歷史可以追溯至秦朝嗰陣.當時秦朝天下大亂,各地起兵,其中立國皇帝劉邦就係其中之一個.佢跟隨項羽打江山,後尾重同項羽爭,爭贏咗個江山.於是就立國「漢」.
漢朝基本上都係為大一統帝國草定制度,由地方政制到官員選拔都有咗初步形態.漢武帝嘅時候更加「罷黜百家,獨尊儒術」,又整咗察舉制度選拔官員.當時匈奴成日都入侵漢朝.漢武帝就係咁打匈奴,最後打到匈奴分裂.
漢朝自漢武帝之後,基本上無一個皇帝可以駕馭大局,最後重俾王莽篡位,消滅咗漢朝.不過王莽施政失敗,各地又起兵,漢朝再由漢光武帝立國,國號仍然係「漢」.
但就喺呢個時候地方上一啲世家大族,開始不斷兼併土地嚟壯大自己,使到漢朝稅收越嚟越少.到黃巾之亂後,呢啲世家大族重自己割據一方,搞到漢朝末年,漢朝呢個大帝國已經名存實亡.最後漢獻帝俾曹操個仔曹丕廢咗,漢朝滅亡,進入三國時期.
漢朝嘅中央政府係採用三公九卿制.「三公」係指丞相,太尉同御史大夫,其下又有九公,多數都管皇室.
官員提拔都係用察舉制,以品格做標準,由地方舉薦.
漢朝由漢武帝開始,就罷黜百家,獨尊儒術.儒學喺漢朝成為主流學術,通常都不出研究古典嘅文字同埋義理嘅剖析.其中表表者有董仲舒同埋鄭玄.


text:
無厘頭
無厘頭(mou4 lei4 tau4),原本成句係「莫釐頭尻」,曾經一度被誤認作粵語粗口嘅其中之一.「尻」字最原本係解屁股舊骨,『說文解字:尻,臀也.』,而「無厘頭尻」原意係指啲人頭尾不分,亂晒大籠,唔知做乜,後尾因為個「尻」字等同賓舟嘅粗口字,所以先畀人用嚟當粗口咁用,其實原本呢個詞語係相當文雅.
另一個來源係來自無來頭(來係白讀梨音),即係唔知邊度來.
依家嘅「無厘頭」,意思同樣係鬧人講嘅嘢同埋做嘅事不知所謂,無聊到冇人有,又或者發生咗嘅嘢根本搞唔清來龍去脈,令到人一頭霧水.後來「無厘頭」呢三個字喺香港嘅電影入面出現,於是乎廣泛咁傳揚開嚟,甚至成為一種電影風氣,繼而影響埋社會意識形態,有所謂「無厘頭文化」.
無厘頭文化嘅特色係經常將講嘢嘅字詞誇張咁演釋,或者講埋晒啲同主題風馬牛唔喇更(牛頭唔答馬咀)嘅嘢,有時講緊嗰陣重要配合埋啲誇張嘅形體或者面部動作,目的係要令原本好簡單嘅說話或者訊息兜個大圈,搞到啲人唔知唔明一味得個估字.
香港著名電影藝人周星馳好擅長呢種誇張嘅演釋,佢將無厘頭呢種意識形態喺電影電視裏面大肆發揮,變成一種喜劇元素;睇返喺佢初期嘅電視或者電影作品裏頭,經常都會出現無厘頭嘅說話同埋形體動作嚟引人笑,於是就俾大眾公認為無厘頭文化嘅祖師爺.
因為周星馳嘅影響,而家「無厘頭」呢個詞亦都畀國語用咗去,喺粵語以外嘅語言都會用到呢個詞.
時至今日,「無厘頭」呢三個字雖然都重係一個貶義詞,但因為後面嗰個「尻」字慢慢咁俾人淡忘棄用,經過日子同埋社會形態嘅洗擦同打磨之後,基本上已經冇乜攻擊性,脫離咗粗俗語言嘅行列而成為一個普通嘅形容詞.


text:
無政府主義
無政府主義又叫做非統治主義,係一種倫理主張同政治運動.認為國家,政府呢啲嘢係一樣落後嘅觀念,而家已經無需要存在.無政府主義認為,人同人之間地位應該係平等,唔應該有某啲人會有特別嘅權力去強制每一個人嘅生活方式,而國家可以提供嘅嘢,喺任何一個社群都同樣畀到,所以國家,政府呢啲嘢應該要淘汰晒佢就啱.
無政府主義好多時畀人認為係一啲主張暴力,專門搗亂嘅嘢,不過事實上無政府主義者反對用權力作為控制手段,鄙視用武力令人屈服呢種做法.所以喺理論上,無政府主義者唔會強迫人去接受某一樣諗法,佢哋相信可以通過教育同內化,去令人接受無政府主義.呢個諗法係基於克魯泡特金(kropotkin)嘅性善論而嚟,克魯泡特金認為,只要社會上嘅人可以維持互相扶持嘅合作關係,就自自然然會變好.呢個諗法亦成為好多無政府主義理論嘅基礎,所以無政府主義者相信社群可以取代國家同政府嘅功能,而且行得更有效.
不過現實中就有好多人對無政府主義有一個誤解,認為無政府主義就等如唔講規矩,唔使負責,結果好多時無政府主義者搞親活動,好似集會或者遊行,都會引嚟一啲搞事嘅人.又由於無政府主義者主張廢除國家呢種體制,亦刺激起一啲極右翼愛國主義者嘅情緒,喺無政府主義者搞嘅活動入面,亦有呢啲愛國主義者混咗入去搞事,而呢啲衝突嘅畫面出現喺傳媒上,政府,政黨或者相關嘅組織就乘機利用呢啲衝突畫面,去作為削弱無政府主義說服力嘅工具.
參考[編輯]
- 《為無政府主義申辯》 Wolff, Robert Paul.著 毛興貴譯 ISBN 7-214-04255-X
- 《無政府主義思潮史話》 湯庭芬著 ISBN 7-80149-343-5
拎[編輯]


text:
東京迪士尼樂園
東京迪士尼樂園(英文Tokyo Disneyland;日文東京ディズニーランド,拼音Tōkyō Dizunīrando)喺日本千葉縣,就近東京.佢係東京迪士尼渡假區裏面,兩個主題樂園之一.樂園響1983年11月15號開幕,係美國以外,第一個迪士尼樂園.樂園分做七個主題園區,風格各有不同,分別係世界市集,探險樂園,西部樂園,明日樂園,卡通城,動物天地同埋夢幻樂園.東京迪士尼曾經係全世界遊客最多嘅主題樂園.
佢雖然以東京命名,但實際響隔籬嘅千葉縣.東京迪士尼樂園並唔屬於Walt Disney,係由東京政府自己起.
開放時間[編輯]
東京迪士尼樂園營業時間唔固定,會跟季節同禮拜幾而唔同,去之前都要睇官方網站行事曆.之不過,大部分時間,都係朝早九點開,若果撞啱假期或者旺季,會開早啲到八點半,甚至八點開.而閂門時間,九成九都都響夜晚十點,但特殊節日,好似西曆大除夕同聖誕夜咁,就會延長.
園區休息日都係唔定,要睇官方網站.
門票[編輯]
東京迪士尼有好多種飛,若果單去一個樂園,通常買一日票,單日票券只限玩一個樂園.若果重要去海洋迪士尼,多數買兩日或多日飛(護照)比較化算.另外,樂園亦有星光票,比一般票券平約莫1100日圓,但一定要響下晝三點後先可以入場,若果要玩晒成個樂園,時間好緊迫.重有隻假日唔玩得嘅夜間票券,要俟晚6點後入場,同埋冬季夜間護照,要俟晚五點後入場,有特定日子先用得.東京迪士尼,四歲以下係免費嘅.
出面網頁[編輯]
- 東京迪士尼樂園(英文)